High court ge isfandiyaaru Shujau Usman ge teamun hingi gina...\nއާދީއްތަ 17 ޖެނުއަރީ 2021\n1442 ޖުމާދުލް އާހިރަތު 03\nފަނޑިޔާރު ޝުޖާއު އުސްމާން\nހައިކޯޓުގެ އިސް ފަނޑިޔާރު ޝުޖާއު އުސްމާނުގެ ޓީމުން ހިންގި ގިނަ "ޖަރީމާ" ތަކަކީ ފާޅުގައި ހިންގި ކަންކަން!\nގާޒީ ހަސަން ނަޖީބާއި ހައިކޯޓުގެ އިސް ފަނޑިޔާރު ޝުޖާއު އުސްމާނާއި ސުޕްރީމް ކޯޓުގެ ކުރީގެ ފަނޑިޔާރު އަބްދުﷲދީދީއަކީ އެކުގައި އުޅުއްވި ގާތް ބޭފުޅުން\nހައިކޯޓުގެ އިސްފަނޑިޔާރު ޝުޖާއު ވަނީ ދާދިފަހުން ދައުވާ ލިބޭ ފަރާތުގެ ޣައިރު ހާޒިރުގައި3މިލިއަން ޑޮލަރުގެ މައްސައެއްވެސް ނިންމާފައި\nފަނޑިޔާރު ޝުޖާއު އުސްމާނުގެ މައްޗަށް ބޮޑެތި ތުހުމަތުތަކެއް ކުރެވޭއިރުވެސް، ހުންނެވީ ހައިކޯޓުގެ އިސް ފަނޑިޔާރު ކަމުގެ މަގާމުގައި\nކ. މާލެ | 8 ޖުލައި 2020 | ބުދަ 09:41 | 17,234\n2018 ވަނަ އަހަރުގެ ރިޔާސީ ކެމްޕެއިންގައި ކުރީގެ ރައީސް ޔާމީނުގެ އަރިހުގައި ހައިކޯޓުގެ އިސް ފަނޑިޔާރު ޝުޖާޢު އުސްމާނު (ވ-2) އަދި ހައިކޯޓުގެ ފަނޑިޔާރު ހަސަން އަލީ (ވ)، - ސޯޝަލް މީޑިއާ\nއެންމެފަހުން ބޭއްވުނު ރިޔާސީ އިންތިބުގައި، ޕީޕީއެމުން ވަދާކުރި ރިޔާސީ ކެންޑިޑޭޓް އަދި ކުރީގެ ރައީސް އަބްދުﷲ ޔާމީނަށް ތާއީދު ހޯދުމުގެ ގޮތުން، ފަނޑިޔާރުންތަކަކާއި ދައުލަތުގެ މިނިވަން ބައެއް މުއައްސަސާތަކުގެ މެމްބަރުން އިސްކޮށް ތިއްބަވައިގެން، ކެމްޕެއިން ކުރިއިރު، އެއްބަޔަކު ދާދި ފަހަކާ ޖެހެންދެން މަގާމުގައި ތިއްބެވި އެވެ. އަދި މިހާރު ވެސް މަގާމުތަކުގައި ބައެއް ބޭފުޅުން އެބަތިއްބަވަ އެވެ. އޭގެތެރެއިން އެންމެ ބޮޑަށް ފާހަގަކޮށްލެވޭ އެއް ބޭފުޅަކީ، ހައިކޯޓުގެ އިސް ފަނޑިޔާރުކަމުގެ މަގާމުގައި ހުންނެވި، ޝުޖާއު އުސްމާނު އެވެ.\nގއ. އަތޮޅުގައި ޕީޕީއެމާއި ރައީސް ޔާމީނާއި ރައީސް ޔާމީންގެ އަނބިކަނބަލުންގެ ސިޔާސީ ހަރަކާތްތައް ހިންގެވުމަށް އެންމެ ކުރީ ސަފުގައި އުޅުއްވީ މިބުނާ ދައުލަތުގެ އެކިއެކި މުއައްސަސާތަކުގައި އިސް މަގާމުތަކުގައި ތިއްބެވި އިސް ބޭފުޅުންނެވެ. މިބޭފުޅުން ޖެހިލުންނުވެ، ފާޅުގައި ސިޔާސީ ހަރަކާތްތައް ހިންގަވާތީ، އެދުވަސްވަރުވެސް، އެފަދަ ބައެއް ޚަބަރުތައް މީޑިއާތަކުގައި ޝާއިރުކޮށްފައިވެއެވެ އެވެ. ނަމަވެސް އޭރު ޚަބަރުތައް ޝާއިރުކޮށްފައިވަނީ ލިބިފައިވާ މައުލޫމާތުތަކަށް ބިނާކޮށެވެ.\nނަމަވެސް މިއަދު މި ވާހަކަތައް ވަނީ، ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީން ބާރު ލިބި، ފަނޑިޔާރުންގެ ސްލޫކީ މައްސަލަތައް ބެލުމަށް އުފައްދާފައިވާ، ޖުޑީޝަލް ސަރވިސް ކޮމިޝަން (ޖޭއެސްސީ) އިން ތަހުގީގުކޮށް، ނިންމުމަށްފަހު، ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގައި ބުނާ ދައުލަތުގެ ތިން ބާރުގެ ތެރެއިން ގާނޫނު ހަދާ، ރައްޔިތުންގެ މަޖިލީހަށް ފޮނުވާފައިވާ ރިޕޯޓެއްގައި ކަށަވަރުކޮށްދީފަ އެވެ. ޖޭއެސްސީން ރައްޔިތުންގެ މަޖިލީހަށް ފޮނުވާފައިވާ މި ރިޕޯޓަކީ، ކްރިމިނަލް ކޯޓުގެ ގާޒީ، ހަސަން ނަޖީބުގެ މައްޗަށް ތުހުމަތު ކުރެވުނު6މައްސަލައަކާ ގުޅިގެން ޖޭއެސްސީން ހިންހި ތަހުގީގުން، ފަނޑިޔާރުންގެ ގާނޫނާއި ފަނޑިޔާރުންގެ ސުލޫކީ މިންގަނޑާ ހިލާފަށް ހިންގާފައިވާ އަމަލުތަކެއްކަން ސާބިތުވާތީ، ގާޒީ ހަސަން ނަޖީބު ފަނޑިޔާރުކަމުގެ މަގާމުން ވަކިކުރަން މަޖިލީހަށް ހުށަހެޅި ރިޕޯޓެކެވެ.\nމަޖިލީހަށް އެ ރިޕޯޓް ޖޭއެސްސީން ހުށަހެޅުމުން ގާޒީ ހަސަން ނަޖީބު ވަނީ ފަނޑިޔާރުކަމުގެ މަގާމުން އިސްތިއުފާ ދެއްވާފަ އެވެ. ގާނޫނު ބުނާ ގޮތުން މައްސަލަ ބަލަމުންދަނިކޮށް، ފަނޑިޔާރު މަގާމުން އިސްތިއުފާ ދެއްވައިފިނަމަ، އެމައްސަލަ އެހިސާބުން އެނިމުނީ އެވެ. މާނައަކީ އެމައްސަލަތައް ދެން ކުރިއަށް ނުދިއުމެވެ. ނަމަވެސް ގާޒީ ހަސަން ނަޖީބާއި އޭނާގެ ބައިވެރިން ހިންގާފައިވަނީ، އާދައިގެ ކުދިކުދި ކަންތައްތަކެއް ނޫނެވެ.\nބޮޑެތި ޖިނާއީ އަމަލުތަކެކެވެ. އެންމެ ކުޑަމިނުން، މަގާމުގެ ނުފޫޒު ބޭނުންކުރި ކަމުގެ ކުށުގެ ދައުވާ ނުކުރެވެންވީ ސަބަބެއް ނެތެވެ. ފަނޑިޔާރު ކަމުގެ މަގާމުގައި ހުންނަވައިގެން ހިންގާފައިވާ އަމަލުތަކުން، ފަނޑިޔާރުކަމުން އިސްތިއުފާ ދެއްވުމުން އެމައްސަލަތައް ނުބެލުމަށް އޮތްތުން ބަދަލުކުރަން ޖެހެއެވެ.\nހަމައެކަނި ނަޖީބުގެ މިމައްސަލަތަކަށް ބެލިޔަސް ވަރަށް ހައްސާސް ބޮޑެތި ޖިނާއީ ކުށްތައް ހިމެނެއެވެ.\n2017 ވަނަ އަހަރު ބޭއްވި ލޯކަލް ކައުންސިލްތަކުގެ އިންތިހާބުގައި، ގއ. ކައުންސިލަށް އެމްޑީޕީގެ ޓިކެޓްގައި ވާދަކުރި، ކެންޑިޑޭޓުގެ ނަން އަނބުރާ ނެގުމަށާއި، އަދި ޕީޕީއެމްގެ ކެންޑިޑޭޓަށް ތާއީދު ކުރުމަށް ގާޒީ ހަސަން ނަޖީބު ބުނިކަމަށާއި، އަދި އެމްޑީޕީގެ ކެންޑިޑޭޓުގެ ކެންޑިޑެންސީ ބާތިލު ކުރުމަށް ގާޒީ ނަޖީބު އުޅުނު މައްސަލަ.\n2017 ވަނަ އަހަރު ބޭއްވި ލޯކަލް ކައުންސިލްތަކުގެ އިންތިހާބުގައި ޕީޕީއެމުން ވާދަކުރި ކެންޑިޑޭޓާއެކު ގާޒީ ހަސަން ނަޖީބު، ގއ. ވިލިނގިލި ގެއަކަށްގޮސް، މީހަކު ލައްވާ ޕީޕީއެމަށް ސޮއި ކުރުވި މައްސަލަ.\n2018 ވަނަ އަހަރު ބޭއްވި ރިޔާސީ އިންތިހާބުގައި ޕީޕީއެމުން ވާދަކުރި ކެންޑިޑޭޓް، ކުރީގެ ރައީސް އަބްދުﷲ ޔާމީނަށް ތާއީދު ހޯދުމުގެ ގޮތުން، 2018 ވަނަ އަހަރުގެ ސެޕްޓެމްބަރު މަހުގެ ކުރީކޮޅު ގާޒީ ހަސަން ނަޖީބާއި އެހެން ފަނޑިޔާރުންތަކަކާއެކު، ގއ. ވިލިނގިލީ ގެއެއްގައި އެސްޓީއޯގެ މުވައްޒަފުންތަކަކާއެކު ބައްދަލުވުމެއް ބާއްވައި، ރައީސް ޔާމީނަށް ތާއީދު ހޯދުމުގެ ގޮތުން ވާހަކަ ދައްކާފައިވާ މައްސަލަ.\nގާޒީ ހަސަން ނަޖީބު، ގއ. ވިލިނގިލީ މެޖިސްޓްރޭޓް ކޯޓުގެ މެޖިސްޓްރޭޓްގެ ވަޒީފާގައި އުޅެނިކޮށް، އެއްވެސް ފަރާތަކުން، ގއ. ވިލިނގިލީ ކޯޓުގެ އަމުރަކަށް އެދި ހުށަހަޅާފައި ނުވަނީސް، ގާޒީ ހަސަން ނަޖީބު، އެ ރަށު ދެ މީހަކު ހައްޔަރުކުރުމަށް ނެރުނު ދެ އަމުރުގެ މައްސަލަ.\nގާޒީ ހަސަން ނަޖީބު، ގއ. ވިލިނގިލީ ކޯޓުގެ މެޖިސްޓްރޭޓެއްގެ މަގާމުގައި ހުރިއިރު، ގާޒީ ހަސަން ނަޖީބުގެ އެއްބަނޑު މީހެއްގެ ދަރިއެއްގެ މައްޗަށް ދައުވާ ކުރެވުނު މައްސަލައެއް ބެލުމާއި، ޝަރީއަތަށް ފާހަގަކުރެވުނު އެއްވެސް ނުކުތާއެއްނެތި، ހުކުމްކުރި މައްސަލަ.\n2018 ވަނަ އަހަރު ބޭއްވި ރިޔާސީ އިންތިހާބުގެ ދުވަސްވަރު، ގާޒީ ހަސަން ނަޖީބާއި އެހެން ފަނޑިޔާރުންތަކެއް ގއ. ގެމަނަފުއްޓަށް ދަތުރުކޮށް، ކްރިމިނަލް ކޯޓުގެ އަމުރެއްގެ ދަށުން ޖަލުގައި ބަންދުކޮށްފައިވާ ގއ. ގެމަނަފުށި މީހެއްގެ އާއިލާގެ މީހުންނާ ބައްދަލުކޮށް، އެއާއިލާގެ އެންމެން ރައީސް ޔާމީނަށް ވޯޓު ދޭން އެއްބަސްވާނަމަ، ޖަލު ބަންދުގައި ހުރި އެއާއިލާގެ މީހާ މިނިވަން ކޮށްދޭނެ ކަމަށްބުނެ ހުށަހެޅި ހުށަހެޅުމުގެ މައްސަލަ.\nގާޒީ ހަސަން ނަޖީބާއެކު މިކަންކަމުގައި ބައިވެރިވަނީ، ކޮމިޝަނަރ ޖެނެރަލް އޮފް ޓެކްސޭޝަންގެ މަގާމުގައި ދާދިފަހާ ޖެހެންދެން ހުންނެވި ޔަޒީދު މުހައްމަދާއި އޭނާގެ އާއިލާގެ އަދި ދައުލަތުގެ އިސް މަގާމުތަކުގައި ތިއްބެވި ބޭފުޅުންނެވެ. އޭގެ ތެރޭގައި އެންޓި ކޮރަޕްޝަން ކޮމިޝަނުގެ މެމްބަރަކަށް ކުރިން ހުންނެވި ޔަޒްމީދު މުހައްމަދު، ރައީސް ޔާމީންގެ ވެރިކަމުގައި ގާނޫނާ ހިލާފަށް ސިވިލް ސަރވިސް ކޮމިޝަނުގެ މެމްބަރުކަމަށް އައްޔަން ކުރެވި، އަދި އެކޮމިޝަނުގެ ނާއިބު ރައީސް ޝަހީދު މުހައްމަދު ހިމެނެ އެވެ. އަދި ރައީސް ޔާމީން، ޖޭއެސްސީއަށް އައްޔަން ކުރެއްވި މެމްބަރެއްގެ ގޮތުގައި ކުރިން އުޅުއްވި މުހައްމަދު ސަލީމް (ރޭނީސް ސަލީމް) ހިމެނެ އެވެ.\nގާޒީ ހަސަން ނަޖީބުގެ ބައިވެރިންގެ ގޮތުގައި ހިމެނޭ ފަނޑިޔާރުންނަކީ، ރައީސް ޔާމީންގެ ވެރިކަމުގެ ފަސް އަހަރު މަގާމުގެ ބޮޑެތި ކުރިއެރުންތައް ހޯއްދެވި ފަނޑިޔާރުން ނެވެ. އޭގެ ތެރޭގައި ރައީސް ޔާމީންގެ ވެރިކަމަށް ވަޑައިގެންނެވިއިރު، ކްރިމިނަލް ކޯޓުގެ ގާޒީކަމުގެ މަގާމުގައި ހުންނަވައި، ސިޔާސީ އެތައް ބޭފުޅުންނެއްގެ މައްޗަށް ހުކުމް ކުރި، އަބްދުﷲ ދީދީ ފާހަގަ ކޮށްލެވެއެވެ. ރައީސް ޔާމީންގެ ވެރިކަމުގައި އަބްދުﷲ ދީދީ ކްރިމިނަލް ކޯޓުގެ އިސް ގާޒީކަމާއި ހައިކޯޓުގެ އިސްގާޒީކަމުގެ އިތުރުން ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރެވިގެންދިޔަ އެވެ. އެމްއެމްޕީއާރުސީގެ ހިޔާނާތުގެ ތުހުމަތު ކުރެވި، ނުފޫޒުން އެތައް ހުކުމެއް ކުރިކަމަށް ތުހުމަތު ކުރެވޭ އަބްދުﷲ ދީދީ، ފަނޑިޔާރުކަމުން ވަކިކުރުމުގެ މަސައްކަތް ފެއްޓެވިތަނުން، ދިރިއުޅުއްވަނީ މެލޭޝިއާއަށް ބަދަލުކޮށްފަ އެވެ.\nދެން ހުރީ، ހައިކޯޓުގެ އިސް ފަނޑިޔާރު ޝުޖާއު އުސްމާން އެވެ. މިހާރުވެސް ހައިކޯޓުގެ އިސް ފަނޑިޔާރުގެ މަގާމުގައި ޝުޖާއު އުސްމާނު ހުންނަވާ ސަބަބެއް ހަމަ އެއްގޮތަކަށްވެސް ނުވިސްނުނެވެ. އަބްދުﷲ ދީދީ އެކޭ އެއްގޮތަށް ޝުޖާއުއަކީ، ރައީސް ޔާމީންގެ ވެރިކަމުގައި ސިޔާސީ އެތައްބަޔަކަށް ހުކުމް ކުރުމުގައި އަވަދިނެތި އުޅުއްވި ބޭފުޅެކެވެ. އެގޮތުން، ކުރީގެ ރައީސް އަދި މިހާރު ރައްޔިތުންގެ މަޖިލީގެ ރައީސް، މުހައްމަދު ނަޝީދު އާއި ކުރީގެ ޑިފެންސް މިނިސްޓަރ އަދި މިހާރު ދަނގެތި ދާއިރާގެ މެމްބަރު މުހައްމަދު ނާޒިމާއި އަދާލަތު ޕާޓީގެ ރައީސް، އަދި މިހާރުގެ ހޯމް މިނިސްޓަރުގެ މަގާމުގައި ހުންނެވި ޝެއިހު އިމްރާން އަބްދުﷲގެ އިތުރުންވެސް ސިޔާސީ، ގިނަ މައްސަލަތަކެއް ހިންގައި ގިނަ އަދަދެއްގެ ބަޔަކު ޖަލަށްލި އެވެ. އޭގެ ތެރޭގައި އޭރު މުޒާހަރާތަކުން ހައްޔަރުކުރި 300 އެތަށް ބައެއްގެ ބަންދުގެ މުއްދަތުތަކާއި ހުކުމްތައް ހިމެނެއެވެ. 2015 ވަނަ އަހަރުގެ މޭޑޭގެ މުޒާހަރާ ރޫޅާލުމާއި މީހުން ބަންދުކުރުމުގައިވެސް އޭރުގެ ސަރުކާރާއެކު "ކޯޓު ޑީލްތައް" ހެއްދެވި ކަމަށްވެސް ތުހުމަތުތައް ކުރެވިފައިވެއެވެ.\nޝުޖާއު އުސްމާން ކްރިމިނަލް ކޯޓަށް އައްޔަން ކުރީވެސް، ރައީސް ނަޝީދުގެ މައްޗަށް ދައުވާކުރި މައްސަލައާއެކު އެވެ. ރައީސް ޔާމީންނަށް ވަފާތެރި، އެމަނިކުފާނު ދެކެ "ލޯބިވާ" ބޭފުޅުންގެ ލިސްޓްގައި ވެސް މިދެންނެވި ކުރީގެ ފަނޑިޔާރުންނާއި މިހާރު ހައިކޯޓުގެ އިސް ފަނޑިޔާރު ކަމުގެ މަގާމުގައި ހުންނެވި ޝުޖާއު އުސްމާނު ހިމެނެ އެވެ.\nހައިކޯޓުގެ އިސް ފަނޑިޔާރު ޝުޖާއު އުސްމާނު ހުންނެވިއިރު، ޖޭއެސްސީގައި އޭނާއާމެދު ތުހުމަތު ކުރެވޭ އެތައް މައްސަލައެއް ހުށަހެޅިފައިވާ ކަމަށް ވެއެވެ. ހަމައެކަނި ގާޒީ ހަސަން ނަޖީބުގެ މިމައްސަލަތަކުގެ ރިޕޯޓަށް ބެލިޔަސް، ހައިކޯޓުގެ އިސްފަނޑިޔާރުކަމުގެ މަގާމުގައި ޝުޖާއު އުސްމާން ހުންނަވަންޖެހޭ ސަބަބެއް ނުވިސްނެ އެވެ. މިރިޕޯޓްގައި މީސްމީހުން ދީފައިވާ ބަޔާންތަކާއި، ކަން ހިނގާފައިވާ ގޮތަށް ބަލައި، ހަސަން ނަޖީބު މަގާމުން ވަކިކުރަން ފާސްކުރިއިރު، ޝުޖާއު އުސްމާނު ހައިކޯޓުގެ އިސް ފަނޑިޔާރު ކަމުގެ މަގާމުގައި ހުންނަވަންޖެހޭ ސަބަބެއް ނުވިސްނެއެވެ.\nފަނޑިޔާރު ޝުޖާއު އުސްމާނުގެ މައްޗަށް ބޮޑެތި ތުހުމަތުތަކެއް ކުރެވިފައި ވަނިކޮށް، ދާދިފަހުން ވަނީ ބޮޑު މައްސަލައެއްގެ ހުކުމެއްވެސް ކުރައްވާފަ އެވެ. ޝުޖާއު އުސްމާނު ރިޔާސަތު ބެލެހެއްޓެވި ހައިކޯޓުގެ ފަނޑިޔާރުންގެ ބެންޗަކުން ވަނީ ދައުވާ ލިބޭ ފަރާތުގެ ޣައިރު ހާޒިރުގައި،3މިލިއަން ޑޮލަރުގެ މައްސަލައެއް ގ. ޗާންދަނީމާގެ އިސްމާއީލް ޝުޖާއަށް ދިނުމަށް ހުކުމް ކޮށްފަ އެވެ. މިމައްސަލައަކީ މިދިއަ ޑިސެމްބަރު މަހުގެ ފަހުކޮޅު ހައިކޯޓަށް ހުށަހެޅުނު މައްސަލައެކެވެ. އެތައް ދުވަހެއް ވެފައިވާ މިއައްވުރެ ހައްސާސް ބޮޑެތި މައްސަލަތަކެއް ގިނަ ދުވަހު ހައިކޯޓުގައި ހުރިއިރު، އަވަސް އަރުވާލައިގެން، ދައުވާ ލިބޭ ފަރާތުގެ ޣައިރު ހާޒިރުގައި އަދި އާއްމުކޮށް ހުޅުވާނުލައި މިޝަރީއަތް ބާއްވައި ހުކުމް ކުރުމުން ސުވާލު އުފެދޭ ނޫންތޯ އެވެ.\nހަމަ މިގޮތަށް، ޝުޖާއު އުސްމާނުގެ ޓީމުގައި ހިމެނޭ، ހަސަން އަލީ އަކީ އަދި މާތަފާތު ބޭފުޅެކެވެ. މިހާރުވެސް އެއީ ހައިކޯޓުގެ ފަނޑިޔާރެކެވެ. ރައީސް ޔާމީންގެ ވެރިކަމުގައި އެއްދުވަސްވަރެއްގައި، ރޯޑް ކޯޕަރޭޝަން މެނޭޖިންގ ޑިރެކްޓަރ ކަމުގެ މަގާމުގައި އުޅުއްވި އެވެ. އެކުންފުނި ކޮރަޕްޝަން ހާއްޔަކަށް ވުމުން އެންމެފަހުން ރައީސް ޔާމީން ވަނީ އެކުންފުނި އުވާވެސް ލައްވާފަ އެވެ. އިމިގްރޭޝަންގެ ކޮންޓްރޯލަރގެ މަގާމަށް ވެސް އައްޔަން ކުރެއްވި އެވެ. އަދި އާސަންދަ ކުންފުނީގެ މެނޭޖިންގ ޑިރެކްޓަރ ކަމުގެ މަގާމުވެސް ދުވަސްކޮޅަކު ފުރުއްވިއިރު، ހައުސިންގ މިނިސްޓްރީގެ މިނިސްޓަރުގެ ނައިބު ކަމުގެ މަގާމަށް ވެސް އައްޔަން ކުރެވިގެން ދިޔަ އެވެ.\nހަސަން އަލީ ހައިކޯޓުގެ ފަނޑިޔާރު ކަމުގެ މަގާމުން ސަސްޕެންޑް ކޮށްފައިވަނީ، އިމިގްރޭޝަން ކޮންޓްރޯލަރގެ މަގާމުގައި އޭނާ ހުންނެވި ދުވަސްވަރު، ވަގަށް ނަގައި މަރާލާފައިވާ، ރިލްވާން އަބްދުﷲ، ރާއްޖެއިން ބޭރަށް ދިޔަކަށް ދެއްކުމަށް ފުލުހުންގެ ދެ އިންޓެލިޖެންސް އޮފިސަރަކާ ގުޅިގެން ފޭކް ލިޔުމެއް ތައްޔާރު ކުރަން އުޅުމުގެ ތުހުމަތުގައި އެ ފަނޑިޔާރުގެ މައްސަލައެއް ރިޔާސީ ކޮމިޝަނުން ބަލާކަށް އަންގާފައިވާތީ އެވެ. މިމައްސަލާގައި ފަނޑިޔާރު ހަސަން އަލީ ސަސްޕެންޑް ކޮށްފައިވަނީ މިދިއަ އަހަރުގެ ސެޕްޓެމްބަރު މަހުގެ ތެރޭގަ އެވެ. މިހާރު އަހަރެއްވާން ކައިރިވާއިރުވެސް އެ ފަނޑިޔާރު އެހުންނަވަނީ މުސާރަ ނަގާލައިގެން ގޭގަ އެވެ. ކޮވިޑް-19 އާގުޅިގެން މުޅި ދުނިޔޭގެ އިގްތިޞާދު ދަށަށްގޮސް، މީސްމީހުންގެ ވަޒީފާއަށް އަސަރުކޮށް، މުސާރަ ކުޑަވެ، ނުވަތަ މުސާރަ ނުލިބި އެތައް މިލިއަން ބަޔަކު ދިރިއުޅޭއިރު، މިރާއްޖޭގައި މިކަންކަން ހިންގާގޮތް މިހުރީ ފެންނާށެވެ.\nބޮޑެތި ތުހުމަތުތައް ކުރެވޭ، މިފަދަ ފަނޑިޔާރުން މަގާމުގައި ދެމިތިއްބަވާއިރު، ބައެއް ފަނޑިޔާރުން މަގާމުން ވަކިކުރާ ހިސާބަށްދާއިރަށް އިސްތިއުފާ ދެއްވުމުން، އެމީހުން "ހުދު ކާފޫރަށް" ބަދަލުވުމަކީ ބަލައިގެނެވޭނެ ކަމެއް ނޫނެވެ. މަގާމުން އިސްތިއުފާ ދެއްވިނަމަވެސް، އެމީހުން ހިންގާފައިވާ ޖިނާއީ ކުށްތައް ބަލާ ތަހުގީގު ކުރަން ޖެހެއެވެ. އަދި ފިޔަވަޅު އަޅާ، އަދުލްއިންސާފުގެ ކުރިމައްޗަށް އެމީހުން ވެސް ގެންނަންޖެހެ އެވެ. ނޫނީ އަދުލްއިންސާފުގެ ވާހަކަ ދެއްކުމަކީ ދެކޮޅުޖެހޭ ކަމަކަށް ނުވާނެ އެވެ.\nއެންމެ ފަހުން އަޕްޑޭޓް ކުރީ: 1 ހަފްތާ ކުރިން | ރިވިއު ކުރީ: އަބުދުﷲ ނަސީރު އިބްރާހިމް\nތަކުލީފުތައް މާޒީވެ ދަތުރުފަތުރުގެ ހަގީގީ ފޮނިމީރުކަން ދިވެހިންނަށް\n149 ކިލޯގެ ޑްރަގް މައްސަލަ އިސްތިއުނާފު ނުކުރައްވަން ޕީޖީ ނިންމެވި ސަބަބު މަޖިލީހުން ބަލަނީ\nއިންތިޚާބު އަވަސް ކުރުމަށް ހުށަހެޅި އިސްލާހު މިނިވަން މުއައްސަސާތަކުގެ ކޮމިޓީއަށް\nޖޫން މަހާ ހަމައަށް ލަސްކޮށްލެވިއްޖެނަމަ މިނިވަން، ޚަރަދު ކުޑަ އިންތިޚާބެއް ބޭއްވޭނެ: މެމްބަރު ސަލީމް\nރާއްޖޭގެ އެންމެ ބޮޑު ރިސޯޓް، ރެއަކަށް 80،000 ޑޮލަރު\nއެންމެ ފަހުން އައިސް ކްރީމްވެސް ކޮވިޑަށް ޕޮޒިޓިވް!\nއިންތިޤާލީ އިންސާފުގެ ޤާނޫނުގެ ދަށުން ޗީފް އޮމްބަޑްސްޕަރސަން އަދި އޮމްބަޑްސްޕަރސަންގެ މަޤާމަށް ބޭފުޅުން އައްޔަންކުރައްވައިފި\nބިއްލޫރި ޕަލެޓު ދަށުވި ޒުވާނާ ނިޔާވެއްޖެ\nފުވައްމުލަކުގައި ދެ ސައިކަލު ޖެހި ނުރައްކާތެރި އެކްސިޑެންޓެއް ހިނގައިފި\nބައިޑަން ހުވާ ކުރައްވާއިރު ޓްރަމްޕު ހުންނާނީ ވޮޝިންގްޓަނުން ބޭރުގައި


މާފުށީ ބިން ހިއްކުމުގެ މަސައްކަތް ފަށައިފި – Dhen.mv\nމާފުށީ ބިން ހިއްކުމުގެ މަސައްކަތް ފަށައިފި\nކ. މާފުށީ ބިން ހިއްކުމުގެ މަސައްކަތް މިއަދު ފަށައިފިއެވެ.\nމިއަދު ބޭއްވި ރަސްމިއްޔާތެއްގައި އެ މަސައްކަތް ފައްޓަވައިދެއްވީ ސްޕެޝަން އެޑްވައިޒަރ ޓު ދަ ޕްރެޒިޑެންޓް މުހައްމަދު ޝިހާބެވެ.\nމާފުށީގެ ފަންސާސް ކިއުބިކް މީޓަރުގެ ސަރަހައްދެއް ހިއްކަން ހަވާލުކޮށްފައި ވަނީ އެމްޓީސީސީއާ އެވެ. އެ މަޝްރޫއު އެމްޓީސީސީއާ ހަވާލުކުރީ 99.8 މިލިއަން ރުފިޔާ އަށެވެ.\nއެ ރަސްމިއްޔާތުގައި ވާހަކަ ދައްކަވަމުން އެމްޓީސީސީގެ ސީއީއޯ ހަސަން ޝާހު ވިދާޅުވީ އެރަށު ރައްޔިތުންގެ އެދުމުގެމަތިން ބަނދަރު ހެދުމުގެ ކޮންސެޕްޓަށް ބަދަލު ގެނެސްފައިވާނެ ކަމަށެވެ. އަދި އެ މަސައްކަތް ފެށުން ލަސްވީ އީއައިއޭ ހެދުން ލަސްވެގެން ކަމަށް ޝާހު ވިދާޅުވިއެވެ.\nއެ ރަސްމިއްޔާތުގައި ވާހަކަ ދައްކަވަމުން ޕްލޭނިން އެންޑް އިންފްރާސްޓްރަކްޗަރ މިނިސްޓަރު މުހައްމަދު އަސްލަމް ވިދާޅުވީ ރައްޔިތުން ހުށަހެޅީ ރިސޯޓު ކޮންސެޕްޓަށް ބިން ހިއްކުމަށް ކަމަށާއި ބިން ހިއްކާނީ އެ ކޮންްސެޕްޓަށް ކަމަށެވެ.\nބިން ހިއްކުމަށްފަހު އެ ބިން ފެހިކުރުމުގެ މުހިންމު ކަމުގެ މައްޗަށް އަލިއަޅުވާލައްވައި މިނިސްޓަރު އަސްލަމް ވަނީ ބިން ހިއްކާ ނިމެންވާއިރަށް އިންދާނެ ގަސްތައް ތައްޔާރު ކުރުމަށް އެރަށު ރައްޔިތުންގެ ކިބައިން އެދިވަޑައިގެންފައެވެ.\nސްޕެޝަން އެޑްވައިޒަރ ޓު ދަ ޕްރެޒިޑެންޓް މުހައްމަދު ޝިހާބު ވިދާޅުވީ މި ސަރުކާރުން ބިން ހިއްކާނީ ރައްޔިތުންނާ މަޝްވަރާކޮށް ރައްޔިތުން އެދޭ ގޮތަށް ކަމަށެވެ.


Baghdadi ge anhenunge faraathun varah gina mauloomaathu libunu: Turkey | Mihaaru\nއައިއެސްގެ ކުރީގެ ލީޑަރު އަބޫބަކްރު އަލް ބަޣުދާދީގެ ހުވަފަތް އަންހެނުން އަސްމާ ފައުޒީ މުހައްމަދު އަލް ގުބައިސީ.\nބަޣުދާދީގެ އަންހެނުންގެ ފަރާތުން ވަރަށް ގިނަ މައުލޫމާތު ލިބުނު: ތުރުކީ\n08 ނޮވެމްބަރ 2019 - 12:207comments\nއަންކަރާ (ނޮވެމްބަރު 8) - އިސްލާމިކް ސްޓޭޓް (އައިއެސް) ގެ ކުރީގެ ލީޑަރު އަބޫބަކްރު އަލް ބަޣުދާދީގެ އަންހެނުން އަސްމާ ފައުޒީ މުހައްމަދު އަލް ގުބައިސީގެ ފަރާތުން އެ ޖަމާއަތާ ބެހޭ ވަރަށް ގިނަ މައުލޫމާތު ލިބުނު ކަމަށް ތުރުކީގެ އޮފިޝަލުން ބުނެފި އެވެ.\n"އައިއެސްއާ ގުޅޭ ވަރަށް ގިނަ އާ މައުލޫމާތު ލިބިއްޖެ. އެ މައުލޫމާތުގެ އަލީގައި އައިއެސްގެ އިތުރު މީހުން ހައްޔަރު ކުރަން ފަސޭހަވާނެ،" ތުރުކީގެ އޮފިޝަލް ވިދާޅުވި އެވެ.\nބަޣުދާދީގެ ހުވަފަތް އަނތްބަކު ހައްޔަރުކޮށްފައިވާކަން އިއުލާން ކުރެއްވީ ތުރުކީގެ ރައީސް ރަޖަބް ތައްޔިބު އުރުދުޣާން އެވެ. ބަޣުދާދީގެ ދައްތައަކާއި ޅިޔަނަކު ހައްޔަރުކޮށްފައިވާ ކަމަށް ވެސް އުރުދުޣާން ވިދާޅުވި އެވެ.\nބަޣުދާދީގެ ދައްތަ 65 އަހަރުގެ ރަސްމިޔާ އައްވާދު ސީރިއާ އިން ހައްޔަރުކޮށްފައިވާ ކަމަށާއި އޭނާގެ ފަރާތުން އައިއެސްއާ ބެހޭ ޖާސޫސީ ވަރަށް ގިނަ މައުލޫމާތު ލިބޭނެ ކަމަށް ތުރުކީގެ އޮފިޝަލުން ކުރިން ބުނެފައިވެ އެވެ. އޭނާ ހައްޔަރުކޮށްފައި ވަނީ ތުރުކީގެ ކޮންޓްރޯލް ދަށުގައި އޮތް ހަލަބް ސިޓީންނެވެ.\nބަޣުދާދީ މަރުވިކަން ޓްރަމްޕް އިއުލާން ކުރެއްވީ އޮކްޓޯބަރު 27 ވަނަ ދުވަހު އެވެ. ޓްރަމްޕް ވިދާޅުވީ ސީރިއާގެ އިދްލީބުގައި ބަޣުދާދީ ދިރިއުޅުނު ގޭގެ ތެރޭން ހަދާފައިވާ ކޮޅުބެދިފައިވާ ބިންގަރާސް މަގުން ސަލާމަތް ނުވެވޭނެކަން ޔަގީންވުމުން ބަޣުދާދީ މަރުވީ އަމިއްލަ އަށް ކަމަށެވެ.\nއިތުރު ލިޔުންތައް ތުރުކީ އިސްލާމިކް ސްޓޭޓް (އައިއެސް)


BREAKING NEWS: Rey Mendhamun Feshigen Feeali Gai Current Eh Neh - Vaguthu\nގިނަ ގައުމުތަކުގެ ހާލަތުން ގޯހުން ގޯހަށް - 16 ގަޑިއިރު ކުރިން\nރޭ މެންދަމުން ފެށިގެން ފީއަލީގައި ކަރަންޓެއް ނެތް، ކަރަންޓް ލިބޭނެ އިރެއްވެސް ނޭނގޭ\nފ.އަތޮޅު ފީއަލިން ރޭ މެންދަމު 01:00 ހާއިރު ކަރަންޓް ކެނޑުނު ގޮތައް އަދިވެސް ކަރަންޓް ނުލިބޭ ކަމަށް އެރަށުން މައުލޫމާތު ދީފިއެވެ.\nފީއަލިން "ވަގުތު" އަށް މައުލޫމާތު ދިން މީހަކު ބުނީ އެރަށުން ކަރަންޓް ކެނޑުނީ ރަށަށް ކަރަންޓް ދިނުމަށް ބޭނުން ކުރާ މައި ކޭބަލަކަށް މައްސަލައެއް ދިމާވެގެން ކަމަށް މައުލޫމާތު ލިބިފައިވާ ކަމަށެވެ.\n"ރޭ އެކެއް ޖެހި އިރުއްސުރެ ކަރަންޓެއް ނެތް. މުޅި ރޭ ހޭދަކުރަން ޖެހުނީ ކަނު އަނދިރީގައި. މިއަދު ވެސް މިދަނީ ކަރަންޓް ނުލިބި. ކަރަންޓް ދެން ލިބޭނެ އިރެއް ވެސް ނޭނގޭ." އޭނާ ބުންޏެވެ.\nމައުލޫމާތު ދިން މީހާ ބުނީ މައްސަލަ ދިމާވި ކޭބަލް ނެގުމަށް ފަހު އެހެން ކޭބަލެއް އަޅަން ޖެހޭ ކަމުގެ މައުލޫމާތު ލިބިފައިވާ ކަމަށެވެ.\nއެހެން ރަށެއްގައި އަޅާފައި އޮތް ކޭބަލެއް ކޮނެގެން ނަގައިގެން ރަށަށް ގެނައުމުގެ މަސައްކަތް ކުރަމުންދާ ކަމުގެ މައުލޫމާތު ލިބިފައިވާ ކަމަށް ވެސް އޭނާ ބުންޏެވެ.\nފާއިތުވި ފަސް ވަރަކަށް މަސް ދުވަހުގެ ތެރޭގައި ރާއްޖޭގެ ގިނަ ރަށްރަށުން ކަރަންޓް ކެނޑުމުގެ މައްސަލަތައް ވަނީ ވަރަށް ބޮޑަށް އިތުރުވެފައެވެ. މިހާރު ވެސް އިރުއިރުކޮޅާއި ދިހަ ވަރަކަށް ރަށުން ކަރަންޓް ކެނޑެމުން އެބަދާ ކަމަށް މައުލޫމާތު ލިބެއެވެ. އޭގެތެރޭގައި އާބާދީ ބޮޑެތި ބައެއް ރަށްރަށް ވެސް ހިމެނެއެވެ.\nރަމަޟާން މަސް ފެށުނު ފަހުން ކަރަންޓްގެ ހާލަތު ބައެއް ރަށްރަށުގައި ކުރިއަށް ވުރެ ވެސް ގޯސްވެފައިވެއެވެ. ނަމަވެސް ބައެއް ރަށްރަށުން ކަރަންޓް ކެނޑެމުންދާ މައްސަލައިގައި ފެނަކަ ކޯޕަރޭޝަނުން އެއްވެސް ވާހަކައެއް ނުދައްކައެވެ.\nބިލް ތައްޔާރު ކުރަން މީޓަރުގެ ފޮޓޯއެއް ފޮނުވަން ފެނަކަ އިން އެދިއްޖެ\nމެއި 16, 2019 12:10\nޖަޒީރާ ރާއްޖަެގަ ކަރންޓް ނެތުމަކުން އެއީ މައްސަލއެއް ނޫނެއްނު\nމެއި 16, 2019 12:25\nދިވެހިންގެ ރަންޒަމާން، 2018 ނޮވެމްބަރުގައި ވަނީ ނިމުން އައިސް. ދެން ޝަކުވާ ކުރާނެ ކަމެއްނެތް. ހަލާކާ ގެއްލުމާއި، އަނިޔާވެރިކަމާއި، އަޅުވެތިކަމަށް ވޯޓް ދިނީ ހިތުން، މޮޅުތަކެއް ހޯދަންނު.\nމެއި 16, 2019 12:26\nރަށްގަނޑު އަދި ބަޔަކަށް ނުދީ އެބައޮތެއްނު. ފުދިގެން ތިބޭ. ދިން އެއްޗެއް ލިބިގަނެގެން ތިބެންނު، ތަނެއްގަހުރި ރޯނު އެދުރަކަށް ވޯޓްލީ. މޮޅުތަކެއްވެއްޖެނު. މުޅި ރަށް ތިއޮތީ އޭސީ ކޮށްފަ.\nމެއި 16, 2019 13:00\nއަމިއްލަ އަތުން ފޭއްސި އިލޮށިގަނޑު އަމިއްލަލޮލައް. ދެން އޯކޭވާނެ!!\nމެއި 16, 2019 15:01\nކޮއިފުޅު މެންނޭ މިފެންނަ “ޖަޒީރާ”ރާއްޖޭގެ މަންޒަރުތައް ކެއްކޮލާ އެއްކޮއް ޖަޒީރާވެނިމޭ އިރު ރައްޔިތުން ގަލޯހާޖާކުރަން އަތިރިމަތީ ގާވަޅު ކޮނެގެން ބަރިޔަކައް ތިބޭތަން ފެންނާނެ. ވަރަށް އުފާވޭ ސަންތިމެންގެ ޅަދުވަސް ގެނެސް ދޭތީ ފުޅިބައްތި، އަތްބައްތި ، ފާނޫޒު، ބިގަރު ފަދަ ތަކެތި އަގު އަތްނުފޯރާ ފަށައްދިއުމުގެ ކުރިން ދުރާލާ މިތަކެތި ހޯދާއިގެން ތިބޭ ފިސާރި ކުޅިފެންނާނެ. މީ ސަންތިގެ ތަޖުރިބާ ދެން ކެތްކޮއްލާ ތިމާމެންގެ އަތުން ފޭހުނު އިލޮށި ގަޑު ތިމާމެންގެ ލޮލަށް . އެހެން ރައްރަށު ގާއި ވަޅުލާފައި ހުރި ކޭބަލް ކޮނެން ބޭނުން ކުރާ ފަދައިން މިދާވަރުންދަންޏާ ހޮސްޕިޓލްތަކުގާއި އިންޖެކްޝަން ކަށިވެސް 100 މީހުނަށް ބޭނުން ކުރުލަކީ ދުރުގާ އޮތް ކަމެއްނޫން ސަންތިގެ އިލްތިމާސް އަކީ ކެތްކޮއްލާށޭ ކެތްކުރިމީހާއޭ ފުޅައް ބުޑުގާއި އޮވެ މަރުވީވެސް\nޔާމީނު ވެރިކަމަށް އަރާފަ ހުރިހާ ރަށަކަށް ޖަނަރޭޓަރު ފޮނުވާފަ ، މިހާރު 24ގަޑިއިރު ކަރަންޓް ލިބޭނެއޭ ބުނިހަދާން އެބަހުރިތަ ؟ ޔާމީނުގެ ވެރިކަން ގެއްލުނީމަ ޖަނަރޭޓަރުތަށްވެސް ހަލާކުވީ ! ޖަނަރޭޓަރު ދިން އިރުވެސް އެގޭ ދިނީ ފަޅޯ ބަޑިތަކެއްކަން !


Dia Mirza haneemoonah Raajjey gai\nދިއާ މިރްޒާ ހަނީމޫނަށް ރާއްޖޭގައި\nދިއާ ދޮންދަރިފުޅާއެކު މޫދުގައި\nބޮލީވުޑް ބަތަލާ ދިއާ މިރްޒާ މިހާރު ގެންދަނީ ރާއްޖޭގައި ހަނީމޫން ހޭދަ ކުރަމުންނެވެ. ދިއާ ދާދި ފަހުން ދެ ވަނަ ކައިވެންޏެއް ކޮށްފައިވާއިރު މިފަހަރުގެ ހަނީމޫންގައި ފިރިމީހާ ވައިބަވް ރެކީ އާއެކު ދިއާގެ ދޮންދަރިފުޅު ސަމައިރާ ވެސް ބައިވެރިވެ އެވެ. ސަމައިރާ އަކީ ވައިބަވްގެ ފުރަތަމަ ކައިވެންޏަށް ލިބިފައިވާ ކުއްޖެކެވެ.\nދޮންދަރިފުޅު ސަމައިރާ އާއެކު މޫދުގައި ފަތަނިކޮށާއި ކޯމަސް ބަލަން ތިއްބާ ނަގާފައިވާ ބައެއް ވީޑިއޯތަކާއި ފޮޓޯތައް ދިއާ ދަނީ އޭނާގެ ރަސްމީ އިންސްޓަގްރާމް އެކައުންޓުން ޝެއާ ކޮށްފައި ވެއެވެ. އަދި ސަމައިރާ އާއެކު ގޮނޑުދޮށުގައި ހިނގާތަން ފެންނަ ފޮޓޯތަކެއް ވެސް ދިއާ ޝެއާ ކުރި އެވެ.\nދިއާގެ އިންސްޓަގްރާމް އެކައުންޓްގައިވާ ގޮތުން އޭނާ ހަނީމޫނަށް އައިސް އުޅެނީ ޖޭއޭ މަނަފަރަށެވެ.\nދިއާ ބުނެފައިވާ ގޮތުގައި ކޯމަސްތަކާއެކު ހޭދަ ކުރެވުނު ވަގުތު ތަކަކީ މި ދަތުރުގައި އެމީހުންނަށް ކުރެވުނު އެންމެ ހިތްގައިމު އެއް ތަޖުރިބާ އެވެ.\nދިއާ އާއި ވައިބަވް ކައިވެނި ކުރީ މިދިޔަ މަހު އެވެ. މި ކައިވެނީގެ ރަސްމިއްޔާތުތަކުގައި ވެސް ސަމައިރާ ވަރަށް އުފަލުން ބައިވެރި ވަމުންދިޔަ ތަން ފޮޓޯތަކުން ވަނީ ފެނިފަ އެވެ. އެހެންކަމުން މިއީ ދިއާއަކީ ސަމައިރާ ވަރަށް ލޯބިވާ ދޮންމަންމައެއް ކަން ސާބިތުވާ ކަމަށް އެ ފޮޓޯތަކަށް ކޮމެންޓުކުރި ބައެއް މީހުން އޭރު ބުނެފައި ވެއެވެ.\nވައިބަވްގެ ކުރީގެ އަނބިމީހާ އަދި ސަމައިރާގެ މަންމަ އަކީ މަޝްހޫރު ޔޯގާ އިންސްޓްރަކްޓަރެއް ކަމަށްވާ ސުނައިނާ އެވެ.\nދިއާ އާއި ވައިބަވްގެ ކައިވެންޏަށް އޭނާ އާއި ސަމައިރާ ރުހެންތޯ ވަރަށް ގިނަ މީހުން ސޯޝަލް މީޑިއާގައި ސުނައިނާ އާ ސުވާލު ކުރަން ފެށުމުން އޭނާ ވަނީ އިންސްޓަގްރާމް ސްޓޯރީޒްގައި މިކަމާ މެދު އޭނާ ދެކޭ ގޮތް ހިއްސާ ކޮށްފަ އެވެ.\nސުނައިނާ ބުނީ ދިއާ އާއި ވައިބަވްގެ ކައިވެންޏާ މެދު އޭނާގެ އެއްވެސް މައްސަލައެއް ނެތެވެ. އަދި ދަރިފުޅު ސަމައިރާ ވަރަށް އުފަލުން ހުރިކަމަށް ވެސް ސުނައިނާ ބުނެފައި ވެއެވެ.\n"ކައިވެނީގެ ރަސްމިއްޔާތުގެ ބައެއް ވީޑިއޯތަކުން އަހަރެން ދުށިން ސަމައިރާ އޭނާގެ ބައްޕަ އާއި ދޮންމަންމައަށް މާ އުކަން ހުއްޓާ. އެހެންވެ ދިއާއަކީ އަހަރެމެންގެ އާއިލާއަށް އިތުރުވީ ވަރަށް ރަނގަޅު މީހެއްގެ ގޮތުގައި ދެކެނީ. ބޮމްބޭގައި އަހަރެމެންގެ އާއިލާގެ މީހުންނެއް ނޫޅޭ. އެހެންވެ އޭނަ ވެސް މިހާރު އާއިލާގެ މީހަކަށް ވީމަ ވަރަށް އުފާވޭ،" ސަމައިރާގެ މަންމަ ލިޔެފައި ވެއެވެ.\nއިންޑިއާ ޓޫރިޒަމް ދިއާ މިރްޒާ\nނަވާޒުއްދީނުގެ ފުރަތަމަ ލަވަ އަޑުއަހައިފިންތަ؟


މޯލްޑިވްސް ބޯޑް އޮފް ހެލްތު ސައިންސަސްގައި ރަޖިސްޓަރީކުރާ ކޯސްތަކާ ބެހޭ\nއިންޑިޔާގެ އަންބިކާ އިންސްޓިޓިއުޓް އޮފް އެޑިއުކޭޝަން ސޮސިއިޓީން ހިންގާ ބައެއް ކޯސްތަކަކީ އަދި މިހާތަނަށް މޯލްޑިވްސް ބޯޑް އޮފް ހެލްތު ސައިންސަސްއިން ބަލައިގެންފައިވާ ކޯސްތަކެއްނޫން ކަމުގައި ދަންނަވަމެވެ. ނަމަވެސް އެ އިންސްޓިޓިއުޓުން ބައެއް ދިވެހިން ކޯސް ފުރިހަމަކޮށްފައިވާތީ، އެ އިންސްޓިޓިއުޓްގެ ފެންވަރު ބެލުމުގެ މަސައްކަތް މިބޯޑުން ކުރަމުންދާކަންވެސް މަޢުލޫމާތަށްޓަކައި ދަންނަވަމެވެ.\nއަދި ދަންނަވަމެވެ. ފަހަކަށްއައިސް ބައެއް ދިވެހިން ރާއްޖެއިން ބޭރުން ކިޔަވަން ގަސްތުކުރާ ކޯސްތަކަކީ މިބޯޑުން ބަލައިގެންފައިވާ ކޯސްތަކެއްތޯ ބެލުމެއްނެތި ކިޔަވަމުން ގެންދާކަންވަނީ ފާހަގަކުރެވިފައިވެއެވެ. އެހެންކަމުން ޞިއްޙީ ދާއިރާއިން މަތީ ތަޢުލީމު ހާސިލުކުރުމަށް ރާއްޖެއިން ބޭރަށް ދިއުމުގެ ކުރިން ބައިވެރިވާ ކޯހަކީ މިބޯޑުން ބަލައިގެންފައިވާ ކޯހެއްތޯ ބެލުމަށް ލިޔުމުން ހުށަހެޅުމަށް އިލްތިމާސްކުރަމެވެ.\n30 ޖުމާދަލްއޫލާ 1435\n31 މާރިޗު 2014\nޕަބްލިޝްކުރި ތާރީޚު: 05 އޭޕްރިލް 2014


ADK ge CSR program: Nikamethi aailaa akah Ge eh!\nއޭޑީކޭން ނިކަމެތި އާއިލާއަކަށް ގެއެއް!\nކޮންމެ ރޯދަމަހަކާއި ދިމާކޮށް އޭޑީއޭއިން އަންނަނީ ސީއެސްއާރު ޕްރޮގްރާމެއް ހިންގަމުންނެވެ. ކޮންމެ ފަރަކުވެސް ހިންގާ ޕްރޮގްރާމްތަކަކީ ނަމޫނާ ޕްރޮގްރާމް ތަކެކެވެ. މިފަހަރުވެސް އޭޑީކޭއިން ހިންގި ސީއެސްއާރް ޕްރޮގްރާމަށް އެތައް ބައެއްގެ ތައުރީފް ދަނީ ލިބެމުންނެވެ. އޭޑީކޭއިން މިފަހަރު އެހީތެރުވެދީފައިވަނީ އަސާސީ ހިދުމަތްތަކުންވެސް މަހުރޫމްވެފައިވާ އާއިލާއަށެވެ.\nމި ޕަރޮގްރާމް ކުރިއަށް ގެންދިޔަ ގޮތް "އަވަސް"އާ ހިއްސާ ކުރަމުން އޭޑީކޭ ކޮމްޕެނީގެ ސީނިއާ މެނޭޖަރު މުހައްމަދު ޖިނާން ވިދާޅުވީ، އެންމެ ހާލުގައި ޖެހިފައިވާ އާއިލާތައް އެކި ގޮތްގޮތުން ހޯދައިގެން ބެލުމަށްފަހު އެއާއިލާތަކާއި އެކުންފުނިން ބައްދަލު ކުރީ ކަމަށެވެ. އެގޮތުން ދެ އާއިލާއަކާއި ބައްދަލު ކުރުމަށްފަހު ތިން ވަނަ އާއިލާއާ ބައްދަލު ކުރުމަަށް ލ. ހިތަދޫއަށް ދިޔައީ ކަމަށެވެ.\nއެއާއިލާއާ ބައްދަލުވުމުން އިނގުނީ ވަރަށްވެސް ހާލުގައި އުޅޭ އާއިލާއެއް ކަމެވެ. ފުރަތަމަ އެޕްރޮގްރާމް ރާވާފައިވަނީ ތަންކޮޅެއްފަހުން ކުރިއަށް ގެންދިއުމަށެވެ. ނަމަވެސް އެއާއިލާގެ ހާލަތު ފެނުމުން ނިންމީ ވީހާވެސް އަވަހަކަށް އެކަން ކުރުމަށް ކަމަށް ޖިނާން ވިދާޅުވި އެވެ.\nޖިނާން ވިދާޅުވީ، އާއިލާއާ ބައްދަލު ކުރުމަށްފަހު އެނބުރި މާލެ އައިސް 10 ދުވަހުގެ ތެރޭގައި ސާމާނާއެކު އެރަށަށް ދިޔަ ކަމަށެވެ. އަދި ރޯދަމަހަށްވެސް ބެލުމެއްނެތި ބެލީ އަވަހަށް އާއިލާއަށް އެހީތެރިކަން ފޯރުކޮށްދިނުމަށް ކަމަށެވެ. އެގޮތުން މަސައްކަތް ފެށީ ކަމަށެވެ.\nއޭޑީކޭއިން ވަނީ އެއާއިލާގެ ވާހަކަ އާއި އޭޑީކޭއިން ކުރިއަށް ގެންދިޔަ މަސައްކަތްތައް ދައްކުވާދޭ ވީޑިއޯއެއް މިއަދު އާންމުކޮށްފަ އެވެ. އަށް މިނެޓްގެ އެވީޑިއޯއިން އެތަށް ބަޔަކަށް އަސަރު ކޮށްލި އެވެ. ވަރަށްވެސް ހާލުގައި އުޅެމުންދިޔަ އާއިލާއެކެވެ.\nއާއިލާގައި ހަތް ކުރިން ތިބޭއިރު މަންމައާއެކު ފަސް ކުދިން ދިރިއުޅެމުންދެއެވެ. ކުޑަ ފަސް ކުުދިންނެވެ. އެކުދިންވަނީ ބައްޕައެއްގެ ލޯބިން މަހުރޫމުވެފަ އެވެ. ވީޑިއޯގައި ސުކޫލަަށް ނުދާ ސަބަބު އޭގެ ތެރެއިން އެއް ކުއްޖެއްގެ ކައިރީ ސުވާލު ކުރުމުން ދިން ޖަވާބު ވަރަށްވެސް ހިތްދައްޗެވެ. މަލާމާތާއި ފުރައްސާރައިގެ ތެރެއަށްދާން ބޭނުން ނުވަނީ ކަމަށެވެ.\nއޭނާގެ މަންމައަކީވެސް މަލާމާތާއި ފުރައްސާރަ އަދި ޖިންސީ ގޯނާގެ ޝިކާރައަކަށްވެފައިވާ މީހެކެވެ. މަޖުބޫރު މައެއްގެ ހިތްދަތިކަން މޫނު މަތިން ވަރަށް ރީތިކޮށް ސިފަވެގެންދިޔަ އެވެ. މޮޅިވެރިކަމާއި މާޔޫސްކަން ވީޑިއޯގެ އެކުޑަ މިނެޓް ކޮޅުންވެސް ފެނިގެން ގޮސްފި އެވެ.\nއާސާސީ ހިދުމަތްތަކުންވެސް މަހުރޫމްވެފައިވާ އެއާއިލާއިން ފާހަނާ ކުރުމަށް ދާންޖެހެނީ އަތިރިމައްޗަށެވެ. ދޭހާ އަތްވެއްގައި ވެހޭހާ ވާރޭގައި އެނޫން އެހެން ގޮތެއް އެއާއިލާއަކަށް ނެތެވެ. އެއްވެސް ނިވާކަމެއްނެތި އެވެ.\nފަސް ކުދިންނާއި މަންމައަކު ދިރިއުޅެމުންދިޔަ އެގޭގައި ނިދުމަށް އޮތީ އެންމެ ގޮދަޑި އެކެވެ. ތުއްތު ދެކުދިން ނިދާފައިވާ މަންޒަރުތައް ފެނުނަށް ހިތް ފަޅައިގެންދާ ވަރުވެ އެވެ. އެންމެ ތުއްތު ކުއްޖާ ނިދާފައި އޮތް ވަގުތު ގޮދަޑި މަތިން އޭނާގެ ގައިގައި ހިންޔާއި ކަނޑާ ހަފަމުންދިޔަ މަންޒަރު ފެނުމުން ކޮންމެ މީހަކުވެސް ހިތަށް އަސަރު ކުރުވާނެ އެވެ.\nއޭޑީކޭއިން އެމަސައްކަތް ފަށާފައިވަނީ މިމަހު ކުރީކޮޅެވެ. އަދ މަސައްކަތް ފަށައިގެން 13 ދުވަސް ތެރޭގައި އެގޭގެ މަސައްކަތް ވަނީ އެއްކޮށް ނިންމާލާފަ އެވެ. އެންމެ އަސާސީ ހިދުމަތްތަކާއި ފަރުނީޗަރާއި ގެއެއް ފުރިހަމަވާނޭ ހުރިހާ ކަމެއް ވަނީ ކޮށްދީ ނިންމާލާފަ އެވެ.\nއޭޑީކޭއިން ވަނީ އެއާއިލާއަށް ވަރަށްވެސް އުފާވެރި ދުވަސްތަކެއް ގެނެސްދީފަ އެވެ. މަސައްކަތް ނިމި އެއާއިލާ ގެއަށް ދިއުމުން އެކުދިންގެ މޫނު މަތިން ފެނިގެންދިޔަ ހިނިތުންވުމާއި އުފާވެރިކަން ކޮންމެ މީހަކުވެސް އުފާކޮށްލަދޭނެ އެވެ. އޭޑީކޭއިން ވަނީ 13 އަހަރުގެ ކުއްޖާއަލުން ސުކޫލަށް ކިޔަވަންވެސް ފޮނުވާފަ އެވެ.\nޖިނާން ވިދާޅުވީ، ހުރިހާ މަސައްކަތެއްވެސް ކޮށްފައިވަނީ އޭޑީކޭގެ މުއައްޒަފުން ކަމަށެވެ. އެމަސައްކަތުގައި އޭޑީކޭގެ 20 މުއައްޒަފުން ބައިވެރިވި ކަމަށެވެ. އުންމީދަކީ އަންނަ އަހަރުވެސް މިފަދަ ޕްރޮގްރާމެއްގެ ދަށުން ހާލުގައި ޖެހިފައިވާ އާއިލާއަކަށް އުފާވެރިކަން ގެނެސްދިނުން ކަމަށެވެ.


Mi inthikhaabah fahu Hulhumalè ge municipality kankamaa Malè City Council in havaaluvaane: Anas\nމި އިންތިޚާބަށްފަހު ހުޅުމާލޭގެ މުނިސިޕަލްޓީ ކަންކަމާ މާލޭ ސިޓީ ކައުންސިލުން ހަވާލުވާނެ: އަނަސް\nކުރިއަށް އޮތް ލޯކަލް ކައުންސިލް އިންތިޚާބަށްފަހު ހުޅުމާލޭގެ މުނިސިޕަލްޓީ ކަންކަމާ މާލޭ ސިޓީ ކައުންސިލުން ހަވާލުވާނެކަމަށް އެމްޑީޕީގެ ފަރާތުން މާލޭ ސިޓީ ކައުންސިލްގެ މޭޔަރުކަމަށް ވާދަކުރައްވާ އަލްއުސްތާޛު އަނަސް ޢަބްދުއްސައްތާރު ވިދާޅުވެއްޖެއެވެ.\nއަނަސް މިހެން ވިދާޅުވީ ރާއްޖެޓީވީން ގެނެސްދޭ "ފަށާއިރު" ޕްެރޮގްރާމްގައި ބައިވެރިވެ ވަޑައިގެން ވާހަކަ ދައްކަވަމުންނެވެ.\nހުޅުމާލެއަކީ މިހާރު ޤާނޫނީގޮތުން ބަލާނަމަ މާލޭ ސިޓީގެ އަވަށެކެވެ. ނަމަވެސް އެ އަވަށުގެ މުނިސިޕަލްޓީ ކަންކަން އެޗްޑީސީން ބަލަހައްޓަމުންދާތީ އެކަމަކީ ހަމަޖެހޭ ކަމެއް ނޫންގޮތުގައި ގިނަބަޔަކު އަބަދުވެސް ސިފަކުރެއެވެ. ސަބަބަކީ މާލޭ ސިޓީ ކައުންސިލެއް އޮއްވާ ވަކި ކުންފުންޏަކުން އެންމެ އަވަށެއްގެ ކަންކަމާ ހަވާލުވެފައި އޮތުމެވެ.\nމިކަމާ ގުޅޭގޮތުން "ފަށާއިރު" ޕްރޮގްރާމްގައި ވާހަކަ ދައްކަވަމުން އަނަސް ވިދާޅުވީ އާ ޤާނޫނު އަސާސީގެ ދަށުން 2019ވަނަ އަހަރު ސީދާ ހުޅުމާލެއަށް ނިސްބަތްވާ ރައްޔިތުންގެ މަޖިލީހުގެ މެންބަރަކު އިންތިޚާބުކުރެވިފައިވާ ކަމަށާއި، އަދި އެޕްރީލް 10ގައި އޮންނަ ކައުންސިލް އިންތިޚާބުގައި މި އިންތިޚާބްކުރަނީ ހުޅުމާލެއަަށް ނިސްބަތްވާ ކައުންސިލަރެއްކަމަށް އެބޭފުޅާ ވިދާޅުވިއެވެ. އެހެންކަމުން ދާއިރާއަކަށް ހަަމަވާންޖެހޭ ހުރިހާ އިންތިޚާބީ ޕަބްލިކް އޮފިޝަލުން ހުޅުމާލެއަށް ހަމަވެގެންދާނެކަމަށް އަނަސް ވިދާޅުވިއެވެ.\nއެބޭފުޅާ ވިދާޅުވިގޮތުގައި އެޕްރީލް 10ގެ ފަހުން ހުޅުމާލެއާ ހަވާލުވާނީ މާލޭ ސިޓީ ކައުންސިލުންނެވެ.\n"އަަޅުގަނޑުމެން އެކަން އެތާނގެ މުނިސިޕަލްޓީ ޚިދުމަތް ދިނުމަށްވެސް ތިބޭނީ. އަޅުގަނޑުމެން އެތަނުގެ ހުރިހާ ރަށްވެހިކަމުގެ ކަންކަން ބަލަހައްޓަންވެސް ތިބޭނީ"، އަނަސް ވިދާޅުވިއެވެ.\nކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީގެ ޓިކެޓްގައި ހުޅުމާލޭގެ ކައުންސިލަރކަމަށް ވާދަކުރައްވަނީ ރިޒްނާ ޒަރީރެވެ. އެކަމަނާއާ ދެކޮޅަށް އިދިކޮޅު ޕީޕީއެމް-ޕީއެންސީން ވާދަކުރަނީ އިބްރާހީމް ޝުޖާއުއެވެ.\nއެހެނެކޭ ކިޔާފަ ވަޒީފާއަށް ނުނިކުމެ މުސާރަ ކައިގެން ހުންނަ މީހަކުން ކުރާނީ ކީއް! ކެމްޕޭންވެސް އަމިއްލައަށް ކޮށްލާކަށް ނުކެރޭ. މީހަކު އަތުލަފި ކޮށްގެން ގެންގުޅެން ޖެހެނީ. ތިވަރު މީހުންވެސް ބަޔަކު ހޮވާފާނެކަން އެހެރަފެންނަ މަޖިލިހަށް ބަލާލީމަ އެނގޭ. ކަންބޮޑުނުވޭ. މިހާރުވެސް ފަހުންވެސް ދެފައި ދަމާފަ ނިދާ.\nއެއިރުންތާ މިހަާރު ވާވަރުވެސް ނުވާނީ. ކަލޭ ހޮވަން ހުޅުމާލެ ރައްޔިތުން އުޅޭހެން މަށަކަށްހީނުވޭ.\nހުޅުމާލެ-އެއާޕޯޓް ބަސް ރޫޓަށް ބަދަލުތަކެއް ގެނެސްފި01 month ago\nހުޅުމާލޭ ސެންޓްރަލް ޕާކުގައި އަލަށްތަރައްޤީކުރެވުނު ދެ ޒޯނެއް ރަސްމީކޮށް ހުޅުވައިފި02 months ago\nހުޅުމާލޭގެ ދެވަނަ ފިޔަވަހީގައި ވަގުތީ މިސްކިތެއް ޢިމާރާތްކުރާނެ ބަޔަކު ހޯދަނީ02 months ago\nހުޅުމާލެ ދެވަނަ ފިޔަވައްސަށް ޓެކްސީ ދަތުރު ކުރާ އަގުތައް ކަނޑައަޅައިފި!03 months ago\nމިސްކިތުގައިހުރި ދުވަސްވީ މީހަކަށް އިންޑިޔާ މީހަކު ހަމަލާދީފި23 months ago\nހުޅުމާލޭގެ ބައެއް މަގުތައް އެއްކޮޅަށް ދުއްވާ މަގުތަކަކަށް ބަދަލުކުރަނީ03 months ago\nކޮމިއުނިޓީ އާރބަން ފަރމިންގ މަޝްރޫއުގެ ގުރުއަތު ނަގައިފި04 months ago


ބާރު ލިބުމުން މުއައްސަސާތަށް ބޭނުންކުރަނީ ބަދަލު ހިފަން : ޑރ. ޖަމީލް – Haftha\nSat,6June, 2020, 4:10 pm\nބާރު ލިބުމުން މުއައްސަސާތަށް ބޭނުންކުރަނީ ބަދަލު ހިފަން : ޑރ. ޖަމީލް\nބާރު ލިބުމުން މުއައްސަސާތަށް ބޭނުންކުރަނީ ބަދަލު ހިފަން ކަމަށް ކުރީގެ ނާއިބް ރައީސް ޑރ. މުހައްމަދު ޖަމީލް އަހްމަދު ވިދާޅުވެއްޖެ އެވެ.\nޑރ ޖަމީލް މިހެން ވިދާޅުވީ ކުރިމިނަލް ކޯޓުގެ އިސްގާޒީ ހައިލަމް ނަސްރުގެ ދުވަހުގެމުނާސަބަތުގައި ފޮނުއްވި ތަހުނިޔާގެ މެސެޖާއި ގުޅިގެން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމެޓީން ނެރެފައިވާބަޔާނަށް ރައްދުދެއްވަމުންނެވެ.\nހައިލަމްގެ މައްސަލައާއި ގުޅިގެން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމެޓީން ރޭ އިނގިރޭސި ބަހުން ނެރެފައިވާ ބަޔާނެއްގައި ބުނެފައިވަނީ ހައިލަމް ކުރައްވާފައިވަނީ ރާއްޖެ ބައިވެރިވެފައިވާ ބައިނަލްއަގްވާމީ މުއާހަދާތަކާ ޚިލާފް އަމަލެއް ކަމަށެވެ. އަދި އެއީ އެފަދަ އިސް މަގާމެއްގައި ހުންނަވާ ބޭފުޅެއްގެ ކިބައިން ފެނިގެންވާނެ ފަދަ އަމަލެއް ނޫން ކަމަށެވެ.\nއަދި ހައިލަމްގެ އެ އަމަލަކީ އެންޓި ޓޯޗާ ގާނޫނުގެ ދަށުން މަނާކަމެއް ކަމަށާ ހައިލަމް ކުރެއްވީ އިންސާނީ ކަރާމާތަށް އަރައިގަތުމުގެ އަމަލެއް ކަމަށް އެ ކޮމެޓީގެ މެންބަރުން އިއްތިފާގުވާ ކަމަށެވެ.\nޑރ ޖަމީލް ވިދާޅުވީ ރައްޔިތުންގެ މަޖިލީހުގެ ކޮމިޓީތަކަކީ އެމްޑީޕީ އާއި މަޖިލިސް ރައީސް މުހައްމަދު ނަޝީދުގެ މިލްކެއް ނޫން ކަމަށެވެ. އަދި ތުހުމަތުތައް ތަހުގީގު ކުރުމުގެ ބަދަލުގައި ގާޒީ އިތުރަށް ކުށްވެެރިކޮށް އަތްބާނަން ކުރާ މަސައްކަތުން ރައީސް ޔާމީންގެ ޝަރީއަތަށް ނުފޫޒް އޮތް ވަރު ހާމަވާ ކަމަށްވެސް ޑރ ޖަމީލް ވިދާޅުވިއެވެ.\nނަސްރުގެ ދުވަހާއި ގުޅިގެން ކުރިމިނަލް ކޯޓުގެ އިޖުތިމާއީ ކަންކަމުގައި މަޝްވަރާކޮށް ހިޔާލު ބަދަލު ކުރުމަށް ހަދާފައިވާ ވައިބާ ގުރޫޕަށް ހައިލަމް ފޮނުއްވި ތަހުނިޔާގެ މެސެޖްގައި ވަނީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކަރުގައި ޗޭނު ޖަހައި ދަމާފައި ގެންދާ ތަނެވެ. އޭގެ އިތުރަށް ބާޣީ ލުތުފީ އާއި އެހެން ވެސް ބަޣާވާތާ ގުޅޭ މީހުން ކުރެހުމުގައިވެ އެވެ. އެކަމާއި ގުޅިގެން އިސް ގާޒީ އަހުމަދު ހައިލަމް ސަސްޕެންޑް ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ) ވަނީ ނިންމާފައެވެ.


ރައީސުލްޖުމްހޫރިއްޔާ، ދިވެހި ދައުލަތުގެ ޢިއްޒަތް ދެ ބޭފުޅަކަށް އަރުވައިފި - The President's Office\nރައީސުލްޖުމްހޫރިއްޔާ، ދިވެހި ދައުލަތުގެ ޢިއްޒަތް ދެ ބޭފުޅަކަށް އަރުވައިފި\n26 ޑިސެންބަރު 2020، ރިފަރެންސް: 2020-481\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ނިޝާން މުލީގޭ ޝަރަފުގެ ޢިއްޒަތުގެ ވެރިކަމުގެ ލަޤަބް (ނ.މ.ޝ.ޢ) މާފަންނު މަޚްމާވިލާ އިބްރާހީމް އިސްމާޢީލް ޢަލީއަށް، އަދި ނިޝާން ދިޔަމިގިލީ ޝަރަފުގެ ޢިއްޒަތުގެ ވެރިކަމުގެ ލަޤަބް (ނ.ދ.ޝ.ޢ) މައްޗަންގޮޅި ވިލުވެލި ބަދުރުއްނަޞީރަށް އަރުވައިފިއެވެ. މި ދެ ބޭފުޅުންނަށް ޢިއްޒަތް އެރުވުން އޮތީ، ދިވެހި ދައުލަތުން ދެއްވާ އެކިއެކި އިނާމުތައް ދެއްވުމަށާއި، ދިވެހިންގެ އެއްބައިވަންތަކަމުގެ ދުވަހާ ގުޅިގެން ޖުމްހޫރީ މައިދާނުގައި މިރޭ ބޭއްވެވި ރަސްމީ ޖަލްސާގައެވެ.\nއައްސުލްޠާން މުޙައްމަދު ޝަމްސުއްދީނަށް ނިސްބަތްކުރެވޭ ނިޝާން މުލީގޭ ޝަރަފުގެ ޢިއްޒަތް (ނ.މ.ޝ.ޢ) މިރޭ އެރުވި އިބްރާހީމް އިސްމާޢީލް ޢަލީއަކީ ކުޅިވަރުގެ ތާރީޚުގައި ފަޚުރުވެރި ކާމިޔާބީތަކެއް ހާސިލުކުރައްވައިފައިވާ، ކުޅިވަރު ކުރިއެރުވުމާއި، ކުޅިވަރު ތަރައްޤީ ކުރެއްވުމުގައި ފާހަގަކުރެވޭ މަސައްކަތްޕުޅުތަކެއް ކުރައްވާފައިވާ ބޭފުޅެކެވެ. ކޮޅުމަޑުލު ތިމަރަފުށްޓަށް އުފަން އިބްރާހީމް އިސްމާޢީލް ޢަލީ ސަރުކާރުގެ ޚިދުމަތާ ގުޅިވަޑައިގަތީ 1970 ވަނަ އަހަރުގެ އޮގަސްޓު މަހުގައެވެ. ފުރަތަމަ އަދާކުރެއްވީ މިނިސްޓްރީ އޮފް ހެލްތުގެ އިނގިރޭސި ކާތިބުކަމުގެ ވަޒީފާއެވެ. އަދި އެއަށްފަހު ޓީޗިންގްގެ ދާއިރާއާއި، އެޑިޔުކޭޝަނަލް މެނޭޖްމަންޓްގެ ދާއިރާއިން އެ މަނިކުފާނު ވަނީ އޮސްޓްރޭލިޔާއާއި، އެމެރިކާ އަދި އިންޑިޔާއިން މަތީ ތަޢުލީމު ހާސިލުކުރައްވާފައެވެ.\nއެކި ކުޅިވަރުތައް ކުޅުއްވުމުގައި ފާހަގަކޮށްލެވޭ ބޭފުޅެއް ކަމުގައިވާ އިބްރާހީމް އިސްމާޢީލް އެންމެ ބޮޑަށް މަޝްހޫރުކަން ހޯއްދަވާފައި ވަނީ މޮޅު ފުޓްބޯޅަ ކުޅުންތެރިއެއްގެ ގޮތުގައެވެ. އެ މަނިކުފާނު ކުޅިވަރުގެ ދާއިރާއިން ހޯއްދަވާފައިވާ ބައެއް ކާމިޔާބީތަކުގެ ތެރޭގައި އެންމެ މޮޅު މިޑްފީލްޑަރުކަމާއި، ޤައުމީ ފުޓްބޯޅަ ޓީމަށް ކުޅުއްވުމާއި، ފީފާގެ ރެފްރީއަކަށް ވެވަޑައިގަތުން ހިމެނެއެވެ. ރާއްޖޭގެ ޤައުމީ ފުޓްބޯޅަ ޓީމުގެ ފުރަތަމަ ކެޕްޓަނަކީ ވެސް އިބްރާހީމް އިސްމާޢީލެވެ.\nމީގެ އިތުރުން ރާއްޖޭގެ އޮލިމްޕިކް ކޮމިޓީއަށާއި ފުޓްބޯލް އެސޯސިއޭޝަނަށް ދިގު މުއްދަތެއްގައި ޚިދުމަތް ކުރައްވައިފައިވާ އިބްރާހީމް އިސްމާޢީލަކީ 2012 ވަނަ އަހަރު އިންޑިޔަން އޯޝަން އައިލެންޑް ގޭމްސްގެ އެވޯޑާއި، 2013 ވަނަ އަހަރު އޯ.ސީ.އޭ. ރީޖަންގެ ސްޕޯޓްސް އެވޯޑު ހާސިލުކުރައްވާފައިވާ ބޭފުޅެކެވެ. އަދި، 1982 ވަނަ އަހަރު ކުޅިވަރުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމާއި، 2007 ވަނަ އަހަރު ކުޅިވަރަށް ޚިދުމަތް ކުރުމުގެ ދާއިރާއިން ޝަރަފުވެރިކަމުގެ އިނާމު އެ މަނިކުފާނަށް ލިބިވަޑައިގެންނެވިއެވެ.\nރައީސުލްޖުމްހޫރިއްޔާ މިރޭ އެރުވި ނިޝާން ދިޔަމިގިލީ ޝަރަފުގެ ޢިއްޒަތް (ނ.ދ.ޝ.ޢ)އަކީ އައްސުލްޠާން މުޙައްމަދު ޣިޔާޘުއްދީނަށް ނިސްބަތްކޮށްފައިވާ ޢިއްޒަތެކެވެ. މިރޭ މި ޢިއްޒަތް އެރުވި ބަދުރުއްނަޞީރަކީ ބްރޯޑްކާސްޓިންގ ދާއިރާއަށް 40 އަހަރަށްވުރެ ދިގު މުއްދަތެއްގައި ޚިދުމަތް ކުރައްވާފައިވާ ބޭފުޅެކެވެ. 1967 ވަނަ އަހަރުގެ ޖޫން މަހު އެ މަނިކުފާނު ރޭޑިއޯ ބްރޯޑްކާސްޓިންގގެ ދާއިރާއާ ގުޅިވަޑައިގަތީ ވުޒާރަތުލް މާލިއްޔާ (ބ)ގެ2ނަންބަރު އޮޕަރޭޓަރެއްގެ ވަޒީފާއިންނެވެ.\n1971 ވަނަ އަހަރު ރޭޑިއޯ ޓެލެވިޜަން ސިންގަޕޫރުގައި ފުރިހަމަ ކުރެއްވި ތަމްރީނާއެކު އެ މަނިކުފާނު ވެވަޑައިގަންނެވީ ރޭޑިއޯ ބްރޯޑްކާސްޓިންގ ދާއިރާއިން ރާއްޖެއިން ބޭރުން އެންމެ ފުރަތަމަ ތަޢުލީމު ހާސިލުކުރެއްވި ބޭފުޅަށެވެ. މީގެ އިތުރުން، ނެދަރލެންޑްސްއާއި އޮސްޓްރޭލިޔާއިން ވެސް އެ މަނިކުފާނު ވަނީ ރޭޑިއޯ ޕްރޮގްރާމް އުފެއްދުމާއި ހުށަހެޅުމާބެހޭ ތަފާތު ތަމްރީނު ޕްރޮގްރާމްތައް ފުރިހަމަ ކުރައްވާފައެވެ.\nރޭޑިއޯގެ ޚިދުމަތްތައް ތަރައްޤީކޮށް ކުރިއެރުވުމުގައި ބަދުރުއްނަޞީރަކީ ވަރަށް އިސް ދައުރެއް އަދާކުރައްވާފައިވާ ބޭފުޅެކެވެ. މި ގޮތުން، 1980 ވަނަ އަހަރު ރޭޑިއޯ މޯލްޑިވްސްގެ ޕްރޮގްރާމްތަކަށް ގެނެވުނު ބަދަލުތަކާއި، ރާއްޖޭގެ ހުރިހާ ކަންކޮޅަކަށް ރޭޑިއޯގެ ސިގްނަލް ލިބޭނެގޮތް ހެދުމަށް ފަށައިގެން ކުރިއަށްގެންދިޔަ ޚާއްޞަ މަޝްރޫޢުގައި އެ މަނިކުފާނު އަދާކުރައްވާފައިވާ ދައުރު ފާހަގަކޮށްލެވެއެވެ.\n28 އަހަރަށްވުރެ ދިގު މުއްދަތެއްގައި މި ދާއިރާގައި ޚިދުމަތް ކުރެއްވުމުގައި ހޭދަކުރެއްވުމަށްފަހު، 1995 ވަނަ އަހަރު ބަދުރުއްނަޞީރު އެ ޚިދުމަތުން ވަކިވެވަޑައިގެންނެވިއެވެ. އަދި، ޕްރައިވެޓް ސެކްޓަރގައި އަހަރުތަކަކު މަސައްކަތް ކުރެއްވުމަށްފަހު، ދިވެހިރާއްޖޭގެ އަޑުގައި ކުރިން އަދާކުރެއްވި ޑިރެކްޓަރ ޖެނެރަލް ކަމުގެ މަޤާމާ 2004 ވަނަ އަހަރުގެ އޮކްޓޫބަރު މަހު އަލުން ގުޅިވަޑައިގެންނެވިއެވެ.\nބަދުރުއްނަޞީރަކީ، ދިވެހިރާއްޖޭގައި ކޮމިއުނިޓީ ރޭޑިއޯ ތަޢާރުފުކުރުމާއި، ޒުވާނުންގެ އާބާދީއަށް އަމާޒުކޮށްގެން އެފް.އެމް. ރޭޑިއޯގެ ޚިދުމަތް ތަޢާރުފުކުރުމުގައި އިސް ދައުރެއް އަދާކުރައްވާފައިވާ ބޭފުޅެކެވެ. ދިވެހިރާއްޖޭގެ އަޑުގެ ވަޒީފާއިން އެ މަނިކުފާނު ވަކިވެވަޑައިގަތީ، 65 އަހަރުވެގެން، 2011 ވަނަ އަހަރުއެވެ. އަދި އެއަށްފަހު މޯލްޑިވްސް ބްރޯޑްކާސްޓިންގ ކޮމިޝަންގެ ފުރަތަމަ ރައީސްކަން ތިން އަހަރަށްވުރެ ގިނަ ދުވަހު ކުރެއްވުމަށްފަހު، ބްރޯޑްކާސްޓިންގްގެ ދާއިރާއާ މުޅިން ވަކިވެވަޑައިގަތީ 2013 ވަނަ އަހަރުގެ ތެރޭގައެވެ. ބަދުރުއްނަޞީރަށް ވަނީ މިނިވަން 25ގެ ޢާންމު ޚިދުމަތުގެ އިނާމު ވެސް ލިބިވަޑައިގެންފައެވެ.


Kulhudhuffushi Online - NIMS ah bodethi thuhumathu thakeh koh, KRH ge CEO ge magaamun isthiufaa dhevaifi\nއިހުސާނާ އާދަމް - 11 މަސް ކުރިން - 13 ޖަނަވަރީ 2018\nކުޅުދުއްފުށީ ހޮސްޕިޓަލުގެ ސީއީއޯގެ މަގާމުން އިސްތިއުފާދެއްވި ޑރ ކަމާލު\nހެލްތް މިނިސްޓްރީކުޅުދުއްފުށީ ރީޖަނަލް ހޮސްފިޓަލް\nކުޅުދުއްފުށީ ހޮސްޕިޓަލް ތަރައްގީކުރަން ހަވާލުކޮށްފައިވާ ނޫރުލް އިސްލާމް އިންޓަނޭޝަނަލްގެ މެނޭޖިންގ ޑައިރެކްްޓަރު ފައިޒަލް ޙާންއަށް ބޮޑެތި ތުހުމަތުތަކެއްކޮށް އެ ހޮސްޕިޓަލުގެ ސީއީއޯ ޑރ ކަމާލު އިސްތިއުފާ ދެއްވައިފި އެވެ. އެންއައިއައި އިން ހަވާލުވި ފަހުން ފާއިތުވި ހަ ވަރަކަށް މަސް ދުވަހުގެ ތެރޭގައި އެހޮސްޕިޓަލުގެ ސީއީއޯއަށް ހުންނެވީ ޑރ ކަމާލެވެ.\nކުޅުދުއްފުށީ ހޮސްޕިޓަލް ޕްރޮޖެކްޓް ފެއިލްވާން ދިމާވި މައްސަލާގައި މީޑީއާއަށް ދެއްވި ފުރަތަމަ އިންޓަވިއުގައި ކޭއޯގައި ވާހަކަ ދައްކަވަމުން ޑރ ކަމާލު ވިދާޅުވީ ފައިޒަލް ހާންގެ އެދިލެއްވުމަށް އޭނާ ކުޅުދުއްފުށީ ހޮސްޕިޓަލުގެ އެމަގާމާ ހަވާލުވެއްލެވީ ވަރަށް ފޮނި އުންމީދުތަކާއެކު ކަމަށެވެ. ސަބަބެއްގެ ގޮތުގައި އޭނާ ވިދާޅުވީ ކުރިން ކުޅުދުއްފުށީގައި ހިދުމަތްކޮށް އަލުން އެރަށަށް ހިދުމަތްކުރުމަށް ފުރުސަތު ލިބިގެންދާތީ ކަމަށެވެ. އަދި އެފުރުސަތު ލިބިގެންދިޔައީ އިންޑިޔާގެ ހިއްސާ އޮންނަށް ކުންފުންޏަކަށްވާތީ ކުޅުދުއްފުށީ ހޮސްޕިޓަލަށް އެކަށީގެންވާ ތަރައްގީގެ ބޮޑެތި ބަދަލުތަކެއް ގެނެވޭނެ ކަމަށް އުންމީދުކޮށްގެން ކަމަށެވެ.\nސީއީއޯގެ ގޮތުގައި އޭނާއަށް ވަޒީފާ ދެއްވީ އިންޑިޔާގެ ނިމްސް ހޮސްޕިޓަލުގެ ތެރޭގައި އޮތް ބައްދަލުކުރެއްވުމެއް ތެރެއިން ކަމަށާއި މުސާރަވެސް ކަނޑައެޅީ ފައިޒަލް ޙާން ކަމަށް ޑރ ކަމާލު ވިދާޅުވި އެވެ. އެ ބައްދަލުކުރެއްވުމުގައި އެންއައިއައިގެ ދިވެހި ހިއްސާދާރު އަލީ އުސެއިދުވެސް އިންނެވިކަން އޭނާ ފާހަގަކުރެއްވި އެވެ. އޭނާ ވިދާޅުވީ ހުރިހާކަމެއްވެސް ފައިނަލްކޮށް ނިންމެވީ އެބައްދަލުކުރެއްވުމުގެ ތެރެއިން ފައިޒަލް ޙާން ކަމަށެވެ.\nޑރ ކަމާލަކީ ރާއްޖޭގައި ދަތުގެ ފަރުވާދިނުމަށް 16 އަށްވުރެ ގިނަ އަހަރު މަސައްކަތްކުރައްވާފައިވާ ދިވެހީންގެ ގިނަ ބަޔަކު ދަންނަ ޑޮކްޓަރެކެވެ. އޭނާ ވަނީ ކުޅުދުއްފުށީގައިވެސް2އަހަރެއްހާ ދުވަހު ދަތުގެ ކުލިނިކެއްގައި މަސައްކަތް ކުރައްވާފަ އެވެ.\nއޭނާ ވިދާޅުވީ ފައިޒަލް ޙާން މަސައްކަތްކުރެއްވީ އާސަންދަ ރުފިޔާއިން އެކަނި ހޮސްޕިޓާ ތަރައްގީކުރުމަށް ކަމަށެވެ.\nޑރ. ކަމާލް ވިދާޅުވީ ހޮސްޕިޓަލުން ގިނަ ހަރަދުތަކެއް ކުރަން ޖެހޭއިރު ދައްކަން ޖެހޭ ބިލްތައް ދުވަހުން ދުވަހަށް ނުދެއްކި ފުނި ޖެހިފައިވާކަމެވެ. އެހެން ކަންތައް ދިމާވީ ކުޅުދުއްފުށީ ހޮސްޕިޓަލް ތަރައްގީކުރުމަށް ބޭނުންވާ އެއްވެސް ފަންޑެއް އިންޑިޔާގެ މައި ހިއްސާދާރު ފައިޒަލް ޙާން ނުފޮނުވާތީ ކަމަށެވެ. ސަރުކާރާ އެއްބަސްވެފައިވާ ގޮތަށް ތަރައްގީގެ އެއްވެސް މަޝްރޫއު ހޮސްޕިޓަލުގައި ހިންގާފައިނުވާ ކަމަށް އޭނާ ފާހަގަކުރެއްވި އެވެ. ތަރައްގީގެ ޕްރޮޖެކެޓްތައް މަޑުޖެހި ޑޮކްޓަރުން ފޮނުވުމުގެ ދަތިކަން ކުރިމަތިވީ ސީދާ ފައިޒަލް ޙާންގެ ސަބަބުން ކަމަށް އޭނާ ތުހުމަތު ކުރެއްވި އެވެ.\n” ފަންޑުގެ ދަތިކަން ކުރިމަތިވެ ޓައިމްލައިނާ އެއްގޮތަށް ކަންކަން ކުރިއަށްނުދާތީ އެކަމުގެ ޝަކުވާކުރާ ކޮންމެ ފަހަރަކު ފައިޒަލް ވިދާޅުވަނީ މަޑުމަޑުން ހުރިހާ ކަމެއްވެސް ކޮށްދޭނަމޭ.” އިންޑިޔާގެ ރައްޔިތެއް ކަމަށްވާ ފައިޒަލް ޙާން ވިދާޅުވި އެވެ.\nޕްރޮޓޮކޯލްގައިވާ ގޮތުން ފޮނުވޭ ހުރިހާ ފައިސާ އެއްވެސް ފޮނުވެން ޖެހޭނީ ސީއީއޯ މެދުވެރިކޮށެވެ. އެހެންނަމަވެސް އެފަދަ އެއްވެސް މުއާމަލާތެއް ކުރެވިފައި ނުވާކަމަށް އޭނާ ވިދާޅުވި އެވެ. ފައިޒަލް ޙާން ކުޅުދުއްފުށީ ހޮސްޕިޓާ ހިންގަވަން މަސައްކަތްކުރީ ކުލިނިކެއްގެ ގޮތުގައި ކަމަށާއި ހަމައެކަނި ފޮނުއްވަނީ ވިޒިޓިންގ ޑޮކްޓަރުން ކަމަށެވެ. ދާއިމީ ޑޮކްޓަރުން ފޮނުއްވާދެވުމަށް އެދި އާދޭސްކުރެއްވި ކަމަށް ކަމާލް ވިދާޅުވި އެވެ. ބައެއް ފަހަރު ވިޒިޓިންގ ޑޮކްޓަރުންގެ އަތުގައި އެ ޑޮކްޓަރެއްގެ އެކޮމަޑޭޝަނަށް ބޭނުންކުރެވޭ ވަރަށް ފައިސާ ފޮނުވާ ކަމަށާއި އިތުރު އެއްވެސް ފައިސާއެއް ފައިޒަލް ޙާން ނުފޮނުވާކަމަށް ކަމާލު ވިދާޅުވި އެވެ.\nފާއިތުވި ހަމަސް ދުވަހުގެ ތެރޭގައި ކުޅުދުއްފުށީ ހޮސްޕިޓަލަށް އެއްވެސް ތަރައްގީއެއް އެންއައިއައި އިން ގެނެސްދެވިފައިނުވާކަން ފާހަގަކުރައްވަމުން އޭނާ ވިދާޅުވީ މިހާލަތަށް ހޮސްޕިޓަލު ވެއްޓުމުގައި ކުންފުނީގެ މައި ހިއްސާދާރުގެ އިހުމާލު ވަރަށް ބޮޑުކަމަށެވެ. ޑރ ކަމާލް ވިދާޅުވާ ގޮތުގައި އެންއައިއައިގެ ދިވެހި ހިއްސާދާރު އަދި ޑެޕިއުޓީ ޑައިރެކްޓަރު އަލީ އުސެއިދު މަސައްކަތް ކުރީ ރައްޔިތުންނަށް ވެފައިވާ ވައުދާއި އެއްގޮތަށް މަސައްކަތްތައް ގެންދިއުމަށް ފައިޒަލް ޚާން އަށް ވިސްނައިދެވޭތޯއެވެ. އަދި އެކަންކަން ފަންޑަކާއި ނުލައި ނުކުރެވޭނެ ކަމަށެވެ. ވަކި ޓައިމްލައިންއެއް ކަނޑައަޅައި ޕްރޮޓޮކޯލް އާއި އެއްގޮތަށް ކަންކަން ކުރިއަށް ގެންދެވޭނީ ފަންޑް ވީހާވެސް އަވަހަަށް ޖަމާވެގެންކަމަށް ތަކުރާރުކޮށް ފައިޒަލް ހާންގެ އަރިހުގައި ދަންނަވަމުންދިޔަ ކަމަށް ޑރ ކަމާލު ވިދާޅުވި އެވެ.\nއެންއައިއައި ގައި ނިމްސްގެ ހިއްސާ އޮންނަކަން އެންގުމުން އެކަމާ ހިތްހަމަނުޖެހިގެން އެތާ މަސައްކަތްކުރި އިންޑިޔާގެ 10 ވަރަކަށް ނަރުހުން ވަޒީފާއިންވެސް ވަކިވިކަމަށާއި އަދި އޭގެ ފަހުންވެސް ބައެއް ޑޮކްޓަރުން ވަޒީފާއިން ވަކިވީ ފައިޒަލް ޙާން ފޮނުވާފައި ހުންނަ ނުފޫޒު ގަދަ އަންހެނެއްގެ ސަބަބުންކަމަށް ޑރ ކަމާލު ތުހުމަތުކުރެއްވި އެެވެ.\nކުޅުދުއްފުށި ހޮސްޕިޓަލް އަށް ގެންނަން ހަމަޖެހިފައިވާ ސީޓީ މެޝިންވެސް އަދި އެކޯ މެޝިން ކުޅުދުއްފުއްޓާ ހަމައަށް ގެނައުމަށް ފައިޒަލް ޙާން ހަވާލުކޮށްފައިވަނީ ޖީއީ ކުންފުންޏާ ކަމަށާއި ނަމަވެސް އެކަން ހުއްޓި، އެތަކެތި ކުޅުދުއްފުށީ ހޮސްޕިޓަލާ ހަމައަށް ނުގެނެވިފައިވާ ސަބަބެއް ނޭނގޭ ކަމަށް ކަމާލު ވިދާޅުވި އެވެ. ހުޅުމާލެ ހޮސްޕިޓަލް ފަދަ ހޮސްޕިޓަލުތަކަށްވެސް ތަކެތި ޓްރާންސްޕޯޓް ކޮށްދިނުމުގެ ކަންތައްތައް ކުރަމުން ހަމަ އައީ ޖީއީ ކުންފުނިން ކަމަށާއި އެހެންކަމުން ކުޅުދުއްފުއްޓާއި ހަމައަށް އެ މެޝިންތައް ނުގެނެވެންވީ އެއްވެސް ސަބަބެއްވެސް ނެތް ކަމުގައި ޑރ.ކަމާލް ވިދާޅުވެއެވެ. މި މަސައްކަތްތައްވެސް ފައިޒަލް ޙާން ޖީއީ ކުންފުންޏާ ހަވާލުކޮށްފައިވާއިރު އެކަންތައްތައް ކުރިއަށް ނުދިއުމުން ފައިޒަލް ޙާން ކުށްވެރި ކުރަނީ ހޮސްޕިޓަލް އާއި ހަވާލުވެފައިވާ ދިވެހި ޑައިރެކްޓަރުން ކަމަށް އޭނާ ވިދާޅުވި އެެވެ.\nޖުލައިމަހުން ފެށިގެން ޑރ.ކަމާލްގެ މުސާރަ ޖަމާވެފައި ނުވާއިރު، އެކަމާ ބެހޭ ގޮތުން ހޮސްޕިޓަލްގެ ޑެޕިއުޓީ ޑައިރެކްޓަރު އުސެއިދު އާވާހަކަ ދެއްކެވުމުން އެކަން ފައިޒަލް ޚާން އާ ހަމައަށް ގެންދެވި ކަމަށެވެ. އޯގަސްޓްމަހާއި ސެޕްޓެމްބަރުމަހުގެ މުސާރަ ފައިޒަލް ހާންގެ އަރިހުގައި އާދޭސްކޮށްގެން ލިބުނުކަމަށް ކަމާލު ވިދާޅުވި އެވެ. އޮކްޓޯބަރުމަހާއި ނޮވެމްބަރު އަދި ޑިސެމްބަރުމަހުގެ މުސާރަވެސް ލިބިފައިނުވާ ކަމަށެވެ. އެކަމާ ޝަކުވާކުރެއްވުމުން ފައިޒަލް އެދިލެއްވީ އެކަމާ ވާހަކަދެއްކުމަށް އިންޑިޔާއަށް އައުމަށް ކަމަށެވެ. އަދި ޑިސެމްބަރުމަހުގެ 29 ވަނަ ދުވަހު ނިމްސް ހޮސްޕިޓަލްގައި ފައިޒަލް ޚާން އާ ބައްދަލުކުރުމުން، ޖެނުއަރީ މަހުގެ 10 ގެ ކުރިން މުސާރަ ޖަމާކޮށްދޭނެ ކަމުގައި ފައިޒަލް ވިދާޅުވިކަމަށް ކަމާލު ވިދާޅުވި އެވެ. އެހެން ނަމަވެސް އެ ފައިސާ އަދިވެސް ޖަމާވެފައި ނުވާކަމަށް ޑރ. ކަމާލް ވިދާޅުވެއެވެ. އަދި އޭރު ހޮސްޕިޓަލަށް އައި ބައެއް ވިޒިޓިންގ ޑޮކްޓަރުންގެ ފަރާތުންވެސް މުސާރަ ލަސްވާކަމުގެ ޝަކުވާލިބުނު ކަމަށް އޭނާ ވިދާޅުވި އެވެ.\nޑރ. ކަމާލް ހޮސްޕިޓަލް އިން އިސްތިއުފާދީފައިވާއިރު، އޭނާ ވިދާޅުވެފައިވަނީ މުސާރަ ނުދޭ މައްސަލަ ޓްރަބިއުނަލްއަށް ހުށަހަޅާނެ ކަމަށެވެ.\nމިދަނޑިވަޅުގައި އޭނާއަށް ފެންނަ އެންމެ ރަނގަޅު ގޮތަކީ އަލުން އަނބުރާ ހޮސްޕިޓަލް ސަރުކާރަށް ނެގުމެވެ. ނިމްސް އިން މިހާރު އެހިންގަމުން ދާ ގޮތަށް ވުރެ މާ ރަންގަޅަށް ހޮސްޕިޓަލް ހިންގުމުގެ ގާބިލްކަން ސަރުކާރަށް ލިބިފައިވާކަމަށެވެ. މީގެ ކުރިން ވަކި ޕްރޮޓޮކޯލް އެއް ފޮލޯ ކުރަންޖެހުމާއި ގުޅިގެން މީޑިއާއަށް މައުލޫމާތު ހިއްސާ ނުކޮށް ހުރި ކަމުގައި ވިޔަސް، އޭނާ މިތަން ދޫކޮށް ދިއުމުގެ ކުރިން ރައްޔިތުންނަށް މިކަންކަން އޮޅުން ފިލުވައިދޭން ބޭނުންވާ ކަމުގައި ޑރ. ކަމާލް ވިދާޅުވިއެވެ.


Pakistan ge Tharinnah Bollywood in dhen furusatheh neiy\nއިންޑިއާގައި މަސައްކަތް ކުރާ ޕާކިސްތާނުގެ ބައެއް ތަރިން--\nޕާކިސްތާނުގެ ތަރިންނަށް ބޮލީވުޑުން ދެން ފުރުސަތެއް ނެތް\nކަޝްމީރުގެ އިންޑިއާ ފަޅީގައި ޕާކިސްތާނުގައި ހަރަކާތްތެރިވާ ހަނގުރާމަވެރިންގެ ޖަމާއަތަކުން ދިން ހަމަލާގައި އިންޑިއާގެ 44 ސިފައިންގެ މީހަކު މަރުވެފައިވާތީ ޕާކިސްތާނަށް ނިސްބަތްވާ ފިލްމީ ތަރިންނަށް ބޮލީވުޑުން ފުރުސަތު ނުދޭން ނިންމައިފިއެވެ.\nއޯލް އިންޑިއަން ސިނެ ވޯކާސް އެސޯސިއޭޝަނުން އެނިންމުން ނިންމުމަށް ފަހު ބުނީ، ޕާކިސްތާނަށް ނިސްބަތްވާ އެއްވެސް އެކްޓަރަކު އަދި ލަވަކިޔުންތެރިއެއް ނުވަތަ ޓެކްނީޝަނަށް ވެސް އިންޑިއާގެ ފިލްމީ ދާއިރާއިން ފުރުސަތު ދީގެން ނުވާނެ ކަމަށެވެ. އަދި އެ ނިންމާއި ހިލާފުވާ ފަރާތްތަކަށް ފިޔަވަޅު އަޅާނެ ކަމަށް އެ އެސޯސިއޭޝަނުން ބުނެއެވެ.\nއެންމެ ފުރަތަމަ ގައުމު ކަމަށް ބުނެ އެ އެސޯސިއޭޝަނުން އެފަދަ ނިންމުމެއް ނިންމާފައި މިވަނީ ޕާކިސްތާނުން ދިން ހަމަލާ ހަރުކަށި އިބާރާތުން ކުށްވެރިކުރާތީ ކަމަށް ސިނެ ވޯކާސް އެސޯސިއޭޝަނުން ބުނެއެވެ.\nބޮލީވުޑުގައި ޕާކިސްތާނަށް ނިސްބަތްވާ ކުޅަދާނަ ތަރިންތަނެއް އަންނަނީ މަސައްކަތް ކުރަމުންނެވެ. އެގޮތުން އެކްޓަރު ފަވާދު ހާން އާއި މާހިރާ ހާނުގެ އިތުރުން މަޝްހޫރު ދެ ލަވަކިޔުންތެރިން ކަމަށްވާ އާތިފް އަސްލަމް އާއި ރާހަތު ފަތޭ އަލީ ހާން ވެސް ބޮލީވުޑަށް ގިނަ މަސައްކަތްތަކެއް ކޮށްފައިވެއެވެ. އެހެންކަމުން، އެ ނިންމުމާއެކު އެފަރަތާތްކަށް ބޮޑު ގެއްލުމަކާއި ކުރިމަތިލާން ޖެހޭނެއެވެ.\nޕާކިސްތާނުން އިންޑިއާއަށް ދިން ހަމަލާ ބޮލީވުޑުގެ ތަރިން ވަނީ ވަރަށް ބޮޑަށް ކުށްވެރިކޮށްފައެވެ. އަދި އެ ހަމަލާގައި މަރުވި ސިފައިންގެ މީހުންގެ އާއިލާތަކަށް އެހީތެރިކަން ވެސް ބޮލީވުޑުގެ ތަރިން ވަނީ ފޯރުކޮށްދީފައެވެ.\nއެ ހަމަލާއާ ގުޅިގެން ބޮލީވުޑުގެ ތަރި އަޖޭ ދޭވްގަން ވަނީ ޕާކިސްތާނުގައި އޭނާގެ ކުރިއަށް އޮތް ފިލްމު "ޓޯޓަލް ދަމާލް" ނާޅުވަން ނިންމާފައިވާކަން ވެސް އިއުލާނުކޮށްފައެވެ.\nމުނިފޫހިފިލުވުން އިންޑިއާ ޕާކިސްތާން


ކުޑަކުދިންގެ ވާހަކަ: ހުދުގެއަކުން ހުދު ދަތްޕިލައެއް – DhiSalafiyyah\n23/02/2016 ކުޑަކުދިންއަލް އުޚްތު ތަސްނީމް ޢަލީ\nމަލްސާ ޓިއުޝަނަށްދާއިރު ހުދުހުދު ގެއެއް ފެނެއެވެ. އެގޭ ބޭރުން ބަލާއިރު ފެންނަނީ މުޅިންވެސް ހުދުކޮށެވެ.\nގޭގައި ލައިފައި ހުރީ ހުދު ކުލައެވެ. ދޮރުތަކުގައި ހުދު ދަވާދެވެ. މަލްސާއަށް އެންމެ ޙައިރާންވީ އެ ގޭގެ ފެންއަޅާ ބޮޑުކަޅު ތާނގީގައިވެސް ހުުދުކޮށްފައި ހުރީމައެވެ.ކޮންމެ ދުވަހަކުވެސް ސައިކަލުގެ ފަހަތުގައި އިނދެ އެގެއަށް ބަލައެވެ. އެގެއާ ހަމަވުމުން ، އެގެ ނޫން އެހެން ތަނަކަށް މަލްސާއަކަށް ނުބެލެއެވެ. މަލްސާ ބޭނުންވަނީ އެގޭގެ އެތެެރެއަށް ވަންނާށެވެ.އެގޭ މީހުންނާ ބައްދަލުކުރާށެވެ.\nއެއްދުވަހަކު އެ ގެއާ ހަމަވުމުން މަލްސާ މަންމަ ގާތު އެއްސެވެ.” މަންމާ ! އަޅުގަނޑަށް އެހެރަ ހުދު ގެއަށް ވަދެވިދާނެތޯ”\nމި ސުވާލުގެ ޖަވާބުގައި މަންމަ ބުންޏެވެ. “އެއީ މަންމަ ދަންނަ ގެއެއް ނޫން. މަންމައަކަށް ނުކެރޭނެ.”\nމި ޖަވާބު އަޑު އިވުމުން މަލްސާ މާޔޫސްވިއެވެ. އެހެންނަަމަވެސް މަލްސާ އިތުރު އެއްޗެކޭ ނުބުނެ ހުރީ އެވާހަކަތައް ގަބޫލު ކުރެވޭތީއެވެ. ދުވަސްތައް ފާއިތުވަމުން ދެއެވެ. އެ ހުދުގެއާ ބެހޭގޮތުން މަލްސާ މަންމަޔާ ތަފާތު ސުވާލުކުރެއެވެ. އެގޭމީހުން ހުދުކުލައަށް އެހާ ލޯބިކުރަނީ ކީއްެވެބާއޭ ހިތަށް އަރައެވެ. އެހެންމީހުނަށް އެއީ މާ މުހިއްމުކަމަކަށް ނުވިއަސް މަލްސާއަށް އެކަން ވަރަށް މުހިއްމު ވިއެވެ. އެހެންވެ މަލްސާ ހިތުގައި އެގެއަށް ދިއުމަށް އޮތް ޝައުގަކަށް ބަދަލެއްނާދެއެވެ. ގްރޭޑް2ގައި ކިޔަވަމުންދާ މަލްސާ ބޭނުންވީ ކޮންމެވެސް ދުވަހަކުން އެގެއަށްވަދެ އެގޭ މީހުންނާ ސުވާލުކުރާށެވެ.\nއެއްދުވަހަކު މަލްސާއާއި އޭނަގެ މަަންމަ ޓިއުޝަނަށް ދަނިކޮށް ވާރޭ ވެހިގެންފި އެވެ. އޭރު މަލްސާގެ ދެމައިން އެއްކަލަ ހުދު ގެއާއި އަަރާހަމަވީ އެވެ. މަލްސާގެ ދެމައިން އެގޭ އަސްކަނިދޮށުގައި މަޑުކޮށްލައިފި އެވެ. އެތާ ތިބޭތާ އިރުކޮޅެއް ވެއްޖެއެވެ. ވާރޭވެހެމުންދާ ވަރަކަށް ވާރޭ ވެހެމުން ދެއެވެ. މަލްސާ ބޭނުންވީ އެ ގޭގެ އެތެރެއަށް ވަންނާނެއެވެ. އެހެންނަމަވެސް ދޮރު ލައްޕާފައި ހުރުމުން ސަލާންވެސް ގޮވަން ނުކެރިފައި ތިބީއެވެ.\nއިރުކޮޅަކުން މީހަކު އެ ގޭ ދޮރު ހުޅުވާލި އެވެ. މަލްސާ އުފަލުން ބަލާލިއެވެ. އަސްކަނިދޮށުގައި އެ ދެމައިން ތިބިތަން ފެނުމުން އެގެެއިން ނިކުތް މީހާ ވަރަށް ބޮޑަށް ހީނލާފައި އެތެރެއަށް ވަންނަން އެދުނެވެ. މަލްސާގެ މަންމަ ނުކެރިފައި ހުރެ ވަނެވެ. ހުދު ގަމީހަކާއި ހުދު މުންޑެއް އަނދެގެން ހުރި އެ މީހާ ފެނުމުން މަލްސާގެ ހިތުގައި އިތުރު ސުވާލުތަކެއް އުފެދުނެވެ. އަދި އެންމެ ޙައިރާން ކުރުވި ކަމަކަށްވީ އެމީހާގެ އަނގައިގެ ދަތްޕިލައިގެ ހުދު ކަމެވެ.\nމަލްސާގެ ދެމައިން އިށީނުމާއެކު އެ މީހާ އެ ދެމައިންނަަށް ސައި ދިނެވެ. ކޮންމެ ވާހަކައެއް ދައްކަނީ ހިނިތުންވުމާއެކު ގައެވެ. މަލްސާ އެންމެ ފަހުން ނުހުރެވިގެން ބުންޏެވެ. “ބޭބޭ. މި ގެ ވަރަށް ރީތި. ބޭބޭގެ ދަތްޕިލަވެސް ވަރަށް ރީތި. ބޭބޭ ކިހިނެތްތަ ދަތްޕިލަ ތިހާ ހުދުކުރަނީ؟…ބޭބެ ކީއްވެ މިގެ މުޅިން ހުދުކޮށްފައި ބަހައްޓާފައި ހުންނަނީ”\nކުޑަކުޑަ މަލްސާ ކުރި މި ސުވާލުތަކުން މާހައުލުގައިވާ ބީރައްޓެހިގެން ފިލައިފިއެވެ. އެ ބޭބެ ހީނލަމުން ބުންޏެވެ. “ހުދު ކުލައަކީ ބޭބެއަށް ވަރަށް ރީތި ކުލައެއް. ބޭބެ ބޭނުންވަނީ ސާފުކޮށް އަލިކޮށް ބާއްވަން. ބޭބެގެ ހަށިގަނޑުގެ އެތެރެ ރީތިކުރަން މަސައްކަތްކުރާގޮތަށް ބޭރުފުށުންވެސް އެގޮތަށް ފެންނަން ބޭނުންވޭ. “އެގޮތަށް ދަތްޕިލަ ހުދުކުރުމަށްޓަކައި ބަރާބަރަށް ދަތް އުގުޅަން ސަމާލުވަން.”\n“ބޭބެ ހަށިގަނޑުގެ އެތެރެ ރީތި ކުރަނީ ކިހިނެއް؟” ދެނެފަރިތަ މީހަކާ ސުވާލުކުރާހެން މަލްސާ ސުވާލުކުރިއެވެ. ހިތްތިރިކަމާއެކު ބޭބެ ޖަވާބު ދިނެވެ. “ބޭބެގެ ކުއްޖަކު ނުހުރޭ. މިގޭގައި އުޅެނީ ބޭބެ އެކަނި. އެކަމަކު ބޭބެ ވަރަށް ހިތްހަމަ ޖެހިގެން މިއުޅެނީ އެތެރެހަށީގައިވާ ހިތުގެ މުއްސަނދިކަމުން. މުއްސަނދިކޮށް ރީތިކުރުމަށްޓަކައި ކުރާ ކަމަކީ ﷲ އެންގެވިގޮތަށް ރަނގަޅަށް އުޅުން. ނަމާދުކޮށް ޤުުރުއާން ކިޔެވުން. އެހެންމީހުންނަށް އެހީވުން.”\nމިހާރު މަލްސާއަށް އެގޭގެ އުޖާލާ ކަމާ ސާފުކަމާ “ހުދު” ކަމުގެ ޙަޤީޤަތް އެނގިއްޖެއެވެ. އެ ހުދު ގޭތެރެއިން ފެނުނީ ހަމަ ހަޤީޤަތުގައިވެސް “ހުދު” ދަތްޕިލައެކެވެ. ވާރޭ ހުއްޓާލުމާއެކު ބޭބެގެ އިޒުނައާއެކު ދެމައިން ގެއަށްދާން ނިކުތެވެ. ގެއަށް ދިޔަ މަގުމަތީ އެ ބޭބެގެ ރަނގަޅުކަމަށްޓަކައި ހެޔޮދުޢާކުރިއެވެ.


ސައިބޯނިން ވައިރަސްގެ ސެލް މެމްބްރޭން ނައްތާލާ\nހަށިގަނޑުގެ ބޭރުގައި ވައިރަސް ހަރުލުމަށްފަހު އެތައް ގަޑިއިރެއް އަދި ބައެއް ފަހަރު ދުވަސްތަކެއް ވަންދެންވެސް ހަރުލާފަހުރެއެވެ. ވައިރަސް ނައްތާލަން ބޭނުންކުރާ ޑިސްއިންފެކްޓަންޓް، ސެނިޓައިޒަރ، ވައިޕްސް، ޖެލް އަދި ކްރީމް ފަދަ ތަކެތިވެސް ހުރޭ، އެކަމަކު އެތަކެތި ސައިބޯނިން ވައިރަސް ނައްތާލާހާ ރަނގަޅަށް މަސައްކަތެއް ނުކުރެއެވެ.\nވައިރަސް ފެތުރެން ފެށީއްސުރެއް ސިއްހީ ހިދުމަތްތެރިން، ޑަބްލިއުއެޗްއޯ، ސީޑީސީ، އެޗްޕީއޭ ފަދަ ހުރިހާ ތަނަކުން އިލްތިމާސްކުރަމުން އަންނަނީ ސައިބޯނި ބޭނުންކޮށްގެން ގިނައިން އަތްދޮވުމަށެވެ.\nއެހެންކަމުން ސާރސް-ކޮވް-2، ކޮރޯނާވައިރަސް ފަދަ އެކި ވައިރަސްތަކުން ސައިބޯނިން ރައްކާތެރިކަން ލިބެނީ ކިހިނެއްތޯ؟ ސަބަބަކީ ވައިރަސް އެއްގައި އެކުލެވޭ އެންމެ ބަލިކަށި މާއްދާއަކީ "ލިޕިޑް" ނުވަތަ "ފެޓީ" ބައިލޭޔަރއެވެ. ސައިބޯނިން މި ފެޓްލޭޔާރ ވިރުވާލުމުން ވައިރަސްގެ ބާރު ކަނޑުވާލައެވެ.\nގިނަވައިރަސް ތައް އުފެދިފައިވަނީ " ރައިބޯނިއުކްލިއައި" (އާރްއެންއޭ)، "ޕްރޮޓީންސް" އަދި "ލިޕިޑްސް" އިންނެވެ. ވައިރަސްގެ އަސަރުކޮށްފައިވާ ސެލްއަކުން މިމާއްދާތައް ވަރަށް ގިނަ އަދަދަކަށް އުފައްދާ ވައިރަސްތައް އިތުރުކުރުވައެވެ. ވައިރަސްގެ އަސަރުކޮށްފައިވާ ސެލްއެއް މަރުވުމުން، އަލަށް އުފެދޭ ވައިރަސް ބޭރުވެ އެހެން ސެލްތަކަަށް ވައިރަސްގެ އަސަރު ފޯރުވައެވެ. މީގެން ބައެއް ވައިރަސް ފުއްޕާމޭގެ ނޭވާލާ ނިޒާމުގައި ހަރުލައެވެ.\nކެއްސާ ކިބިހި އެޅުމުން ބޭރުވާ ތިކިތަކާއިއެކު ނޭވާލާނިޒާމުގައި ހުންނަ ވައިރަސް 10 މީޓަރު ދުރަށް ބުރައިގެން ދެއެވެ. މީގެން ބޮޑެތި ތިކިތަކުގައި ކޮރޯނާވައިރަސް ހަރުލާ ބައެއްފަހަރު2މީޓަރު ދުރަށްވެސް ދަތުރުކުރާކަމަށް ބުނެވެއެވެ.\nމިހެން ބުރައިގެން ދާ ތިކިތައް ތަންތަނުގައި ހަރުލާ، ތިކިތައް ހިކުނުކަމުގައިވިޔަސް ވައިރަސް މަރުނުވެ ހަރުލާ ހުރެއެވެ. އިންސާނުންގެ ހަނގަނޑަކީ "އޯރގަނިކް" އެއްޗެއްކަމުން މަރުވެފައި ހުންނަ ސެލްތަކުގެ ޕްރޮޓީން އަދި ފެޓީއެސިޑަކީ ވައިރަސް ހަރުލުމަށް ކަމުދާއެއްޗަކަށްވެއެވެ.\nމިސާލަކަށް ދަނގަޑު އެއްޗެއްގައި ހަރުލާފަ ހުންނަ ވައިރަސް އިންސާނެއް އޭގައި އަތްލުމުން ވަގުތުން އަތުގައި އެވައިރަސް ހަރުލައެވެ. އަތި އަތުގައި ވައިރަސް ހަރުލާފައި ހުއްޓާ މޫނުގައި، ލޮލުގައި، ނުވަތަ ނޭފަތާ އަނގައިގައި އަތްލައިފިނަމަ ވަގުތުން އެމީހަކަށް ވައިރަސް ޖެހެން މެދުވެރިކުރުވައެވެ. ބުނެވޭގޮތުގައި އިންސާނުން ކޮންމެ5މިނެޓަކުން އެއްފަހަރު މޫނުގައި އަތްލައެވެ.\nފެނުން އެކަނި އަތްދޮވެލިނަމަވެސް ކޮންމެސް ވަރަކަށް އަތުގައި ހަރުލާފަ ހުންނަ ބަލިކަށި ވައިރަސް ނެތިކޮށްލައެވެ. ނަމަވެސް ވަރުގަދަ ވައިރަސް ހަންގަޑުގައި ހަރުކޮށްލާފައިހުންނަލެއް ވަރުގަދަ ކަމުން ފެނުންއެކަނި އެފަދަ ވައިރަސް ނެތިކޮށްލުމަކީ ނާދިރު ކަމެކެވެ.\nސައިބޯނި ފެން މުޅިން ތަފާތެވެ. ސައިބޯނީގައި "އެމްފިފައިލްސް" ކިއާ ފެޓް ކަހަލަ މާއްދާއެއް ހުރެއެވެ. މިމާއްދާއަކީ ވައިރަސްގެ މެމްބްރޭންގައި ހުންނަ ލިޕިޑްސް އާ ގާތްކުރާ މާއްދާއެކެވެ. އެހެންކަމުން ސައިބޯނި "މޮލިކިއުލް" ތަކުން ސެލްމެމްބްރޭން ބަލިކަށި ކޮށްލައެވެ. މިއީ އަތުގައި ހަރުލާފަ ހުންނަ ގިނަ ހަޑި އަދި ބެކްޓީރިއާވެސް ސައިބޯނިން ނެތިކޮސްލާ އެއް ސަބަބެވެ.\nސައިބޯނިން ހަމައެކަނި ވައިރަސް ހަންގަނޑުގައި ތަތްކޮށްލާ ތެރަސްކަން ފިލުވާލަނީކީ ނޫނެވެ. އޭގެ އިތުރުން ވައިރަސް އެކަތިގަނޑަކަށް ހެދުމަށް ވެލްކްރޯ ފަދައިން ހިފަހައްޓާލާ ޕްރޮޓީންސް، ލިޕިޑްސް އަދި އާރްއެންއޭ ވެސް ބަލިކަށިކޮށްލައެވެ.\nއަލްކަހޯލް އެކުލެވޭ ސެނެޓައިޒަރ ފަދަ "ޑިސްއިންފެކްޓަންޓް" ގެ ބާވަތްތަކުން ސައިބޯނިން ވައިރަސް ނައްތާލާހާ ރަނގަޅަށް އެކަން ނުވާކަމަށް ސައިންސްވެރިން ބުނެއެވެ. ނަމަވެސް އަތްދޮވެވެން ނެތް ހާލަތެއްގައި ސެނިޓައިޒަރ ބޭނުންކުރުމަކީ އޮތްކަމެއްކަމުގައި ބުނެއެވެ.\nއެހެންކަމުން ވައިރަސް އިން ރައްކާތެރި ވުމަށް ހަމަ އެންމެ ރަނގަޅީ ސައިބޯނި ލައިގެން ގިނަގިނައިން އަތްދޮވުމެވެ.\nކޮވިޑް-19 އަތްދޮވުން ސައިބޯނި\nMarch 14, 2020 09:55:51\nޅ.ހިންނަވަރު އޭޓީއެމް ސަރަހައްދުގައި އަތްދޮވެވޭނެ އިންތިޒާމް


ލޯބިންއެކުގާ (4) – Esfiya\nއައިނާ ފެންވަރައިގެން ނިކުމެގޭތެރެ ރަނގަޅަށް ބަލައިލިއެވެ. ކުރިން ރޭ އޭނައަކަށްގެ ރަގަޅަކަށް ނުވެސްފެނެއެވެ. ވަރަށް ހިތްގައިމުގެއެކެވެ. އެތަނަވަސް ލިވިންގްރޫމް މެދުގައި ޓީވީ ބަހަށްޓާފައި ހުރިއިރު ޓީވީ ކުރިމަތީގައި ސޯފާހުއްޓެވެ. ސޯފާކައިރީގައި ސުނޭކްގަސް ތަކެއްހުއްޓެވެ. ދެންހުރީ ފައިވާންހަރާއި ކުޑަ ބިއްލޫރިމޭޒެކެވެ. ލިވިންގްރޫމްއެހާ ބޮޑުކަމަށް ދައްކަނީވެސް އެއްޗެހިމަދުވުމުންނެވެ. ބަނޑުހައިވެފައި ވުމުން އައިނާ ބޭނުންވީ ކައްކާށެވެ. އައިނާއަކީ ވަރަށްމީރު ކައްކަން އެގޭ ގެވެހިކުއްޖެކެވެ. އައިމިނަ އޭނާއަށް ކަންކަން ދަސްކޮށްދިނީ މިކަހަލަދުވަހެއްވެސް އަންނާނެކަން އެނގޭތީއެވެ. އެހެންނޫނަސް މިޒަމާނުގެ އެހެންކުދިންނާ ހިލާފަށް އައިނާއަކީ ކެއްކުމަށް ވަރަށް ޝައުގުވެރިކަން ހުންނަ ކުއްޖެކެވެ. ބަދިގޭ ކަބަޑުތައް ހުޅުވާލުމުން އައިނާގެ ހިތްފުރުނެވެ. ބަދިގޭގައި ނެތްއެކަށްޗެއްވެސް ނެތެވެ. ކަބަޑުސެޓްތައް ފުރިފައިހުރީ ރީތިތަށިތަކުންނާއި ގެއަށްބޭނުންވާ ސާމާނުންނެވެ. ބަދިގެއެހާ ސާފުތާހިރެވެ. އަތްމަތިއަވަސްކޮށްލާފައި ކައްކާނިމިގެން ކާންއުޅެނިކޮށް ގޭދޮރު ހުޅުވުނު އަޑު އިވުނެވެ. އޭރު ޒަޔާންއައީ ރާދުވެސް ގޮވައިގެނެވެ. ފަހަރިބަލާހިތުން ކެތްމަދުވެފަހުރި ރާދުގެއަށް ވަތް ފުރަތަމަ ފިޔަވަޅާއެކު ނޯށް ދަމާލިއެވެ. އެހެންމީހަކަށް ބެލުމެއްނެތި ދުވަމުންގޮސް އިށީނީ މޭޒުކައިރީގައެވެ. އައިނާ ބަސްހުއްޓިފައި އޭނާއަށް ބަލައިގެން ހުއްޓެވެ. “ހާދަމީރުވަސްދުވައޭ ސިސް.. ނުލިބޭނެތަ؟؟” ރާދު އައިނާއަށް ބަލައިލަމުން ބުނެލިއެވެ. ޒަޔާންއަށް އެހިސާބަށް އާދެވުނީ އެވަގުތުއެވެ. އައިނާއާ ދިމާއަށް ހިނިތުންވެލަމުން ރާދުގެ ބޮލުގައި މަޑުމަޑުން ޖަހާލިއެވެ. “މީރާދު… މައި ކަޒިން.. އެއަބަދުވެސް އުޅޭގޮތް” ޒަޔާން ބުނެލިއެވެ. އޭރުވެސް ރާދުއިނީ އައިނާގެ އަނގައަށް ބަލާށެވެ. އައިނާ އަކަށް ކާކަށް ނުކެރުނެވެ. އެހެންމީހަކު ބަލަންއިންދާ ކާންނުކެރޭނެ އެއްނުންހެއްޔެވެ. އެހެންކަމުން އައިނާތެދުވެ ކާންހަދަން ފެށިއެވެ. ޒަޔާންގޮސް ޖައްސާލީ ސޯފާގައެވެ. ކޮފީއެއްބުއިމުން އޭނަކާހިތް ނެތީއެވެ. ކާންހަދާ ނިމުމުން ރާދުކާން ފެށިއެވެ. އައިނާވެސް ކަމުންގެންދިޔައެވެ. “އަޅޭ ހާދަމީރޭ.. ގިނަގިނައިން އިންވައިޓް ކުރައްޗޭ..” ރާދު ބަނޑުގައި އަތްއުނގުޅަމުން ބުނެލިއެވެ. އައިނާ ހިނިތުންވެލިއެވެ. އައިނާއަކީ މީހުނާގުޅޭ ވަރަން ސަކަމިޒާޖެއްގެ ކުއްޖެކެވެ. “ދެން ވައި ޑޯންޓްޔޫ ޑޫދަ ޑިޝްސް..” އައިނާ ބުމައަރުވާލިއެވެ. ރާދުދިޔައީ ފުންމައިގެނެވެ. “ބްރޯ.. ޝީއިޒް ބުލީއިންމީ..” ރާދު ދުވަމުން އައިސް ޒަޔާންގައި ބައްދައިގަތެވެ. ޒަޔާންބަލައިލީ އައިނާއަށެވެ. އޭރުއައިނާއިނީ ރާދު އުޅުނުގޮތުން ހެވިފައެވެ. އައިނާގެ އެހިނިތުންވުން ފެނުމުން ޒަޔާންވެސް ހީލިއެވެ.\nކައިނިމިގެން ތަށިތައް ދޮވުމަށްފަހު އައިނާވަނީ ކޮޓަރިއަށެވެ. ކޮޓަރީގައި ބޮޑު އެދާއި އަލަމާރި އަދި ޑުރެސިނގް ޓޭބަލް ހުރީ ހުދުކުލައިންނެވެ. ބޭރުފެންނަގޮތައް ހުރިކުޑާދޮރުގެ ދޮރުފޮތިގަނޑުހުރީ މަޑުނޫކަލައިގައެވެ. ފާރުގައި ހުރިމަޑުނޫކުލައިން އިތުރުހިތްގައިމުކަމެއް ލިބިގެންދެއެވެ. ނަމަވެސް އަދިވެސް އޭނާއަކަށް ހަމަޖެހިއެއް ނުލެވެއެވެ. ހަމަޖެހިލެވެން އަދިދުވަސްކޮޅެއް ނަގާނެނޫންހެއްޔެވެ. އެނދުގައި އޮށޯވެލީ ފޯނާކުޅެލުމަށެވެ. އައިނާދޮރަދިމާއަށް ބަލާލީ ދޮރުހުޅުވުނު އަޑަށެވެ. ޒަޔާންހިގާލާފައި އައިސް އޭނާގެ މަގަތުގައި އިށީނެވެ. ފަހަތައްޖެހިލަމުން އަނެއްފަރާތަށް އެނބުރުނީ ޒަޔާންއެހާ ކައިރީގައި އިނުމުން އުނދަގޫވެގެނެވެ. “ޒަޔާ ބޭނުންވާހަކަ ދައްކާލަން” ޒަޔާން ބުނެލިއެވެ. އައިނާއޮތްގޮތައް އޮތީއެވެ. މީހަކުވާހަކަ ދައްކާހެން ހީވެސްނުވެއެވެ. “އައިނާ..” ދެންވެސް ޒަޔާންގޮވާލިއެވެ. ފުންނޭވާއެއްދޫކުށްލަމުން އައިނާއަތުގަ ހިފާނެގީ ގޮތްދުނުކުރާނެކަން އެގޭތީއެވެ. “އަތްނުލާތި..” އައިނާ ދަތްކުނޑިވިކާލިއެވެ. “ރީތިކޮށްދޯ މިބުނީ.. ” ޒަޔާންވެސް ހިތްހަމަނުޖެހުނެވެ. “އަޑުއަހާ.. އަހަރެން ބޭނުމެއްނޫނޭ މިހެންއުޅޭކަށް.. މީ އަހަރެންބޭނުންވެގެން ކުރިކަމެއް ނޫނޭ.. ސޯ ޑޯންޓް ޓްރައިޓް ގެޓް ކްލޯސް..” “އަހަރެން މީހަކަށް އަންގާކަށްވެސް ބޭނުމެއްނޫން..” އައިނާއަށް ރޮވެންފެށުމުން އޭނާނިކުމެގެން ދިޔައީއެވެ. ޒަޔާންއިނީ ބުނާނެ އެއްޗެއްވެސްނޭންގިފައެވެ. އައިނާކިތަމެ ނުރުހުނަސް ވާހަކަދެކެވިދާނެ ނޫންހެއްޔެވެ.\nއައިނާނިކުމެގެންދިޔައީ ބެލްކަންޏަށެވެ. އެތާއިށީނދެ އިނދެހިތް ފުރެންދެން ރޯލިއެވެ. އޭނައަށް ކުރަމުންދާ އަސަރުތައް އެހެންމީހަކށް ނުވެސް ވިސްނޭނެއެވެ. އޭނަ ޒަޔާންއާ ކައިވެނިކުރީ ކިހާހިތްވަރެއް ލާފައިހެއްޔެވެ. އޭނަމިގޭގައި އުޅެމުންދާއިރު އޭނަ ހިތްދަތިވާވަރުއެނގޭނީ އޭނައަށެވެ. މަންމަމެންގެ އެދުމަކަސް އޭނާއަކަށް ޒަޔާންއާ އެކުވެރިއެއްވެސް ނުވެވޭނެއެވެ. އައިނާގެ ހިތުގައިވަނީ އިމާދުއެވެ.\nދުވަސްތައް ފާއިތުވެގެންދިޔައީ ހީވެސްނުކުރާހާ އަވަހަށެވެ. އައިނާއާ ޒަޔާންގެ ކައިވެންޏަށް ދެމަސްވީއެވެ. ނަމަވެސް އައިނާގެ އުޅުމަކަށް މާބޮޑުބަދަލެއް ނާދެއެވެ. ޒަޔާންވެސް އުޅުނީ ދުރުދުރުންނެވެ. ވާހަކަދައްކަން މަސައްކަތް ކުރިއަސް އައިނާއޭނާއަކަށް އެފުރުސަތެއް ނުދެއެވެ. ބުނެލާނީ ކޮންމެހެން ބުނަންޖެހޭ އެއްޗަކާއި އޮފީސްވާހަކަ އެކަންޏެވެ. ރާދުވެސް އުޅެނީއެމީހުނާއެއް އޮފީހެއްގައިކަމުން އައިނާއާ ދެމީހުންގެ މެދުގައި ރަހުމަތްތެރިކަން އޮވެއެވެ. ޒަޔާންވެސް ފުލްކޮށް އޮފީހަށްނިކުންނަން ފެށުމުން ވަރަށް ބިޒީއެވެ. ރާދުއަށް ނޫނީ އޮފީހުގެ މީހަކަށް އެމީހުންގެ ގުޅުމެއް ނޭންގެއެވެ.\n“ރާދޫ.. މިއުޅެނީ އޮސްޓްރޭލިއާގަ އޮންނަ މީޓިނގ އަކަށްދާން ޖެހިގެން.. އަންނަން ދެންވާނެ މަސައްކަތްތައް ރަނގަޅަށް ބަލަހަށްޓަން” ޒަޔާންވާހަކަ ދައްކަމުން ދިޔައީ ރާއިދުއާއެވެ. “އައިނާ ބަލައްޗޭދޯ ތިބުނީ.. ހެހެ.. ނޯ ވޮރީޒް.. ” ރާދު ޖެއްސުމުގެރާގެއްގައި ބުންޏެވެ. ރާދުގެ ލާނެއްކަމުން ޒަޔާން ހިނުތުންވެލިއެވެ. ޒަޔާންދާން ފެށުމުން ރާދުފުންނޭވާއެއް ލިއެވެ. ޒަޔާން އައިނާއާހެދި ހުންނަވަރު އެންމެކައިރިން އެނގޭމީހަކީ އޭނާއެވެ. އެމީހުންގެ ގުޅުން ރަނގަޅުނޫންކަންވެސް އޭނާއަށް އެގެއެވެ. އެކަމުގައި އޭނާއަށް ވެވެން ހުރި އެހީތެރިކަމެއްވާން އޭނާބޭނުމެވެ. ޒަޔާންއުފަލުގައި އުޅުމަކީ އޭނާގެ އެންމެބޮޑު އެދުމެވެ.\nފޯނުރިންގްވާން ފެށުމުން އައިނާބަލާލިއިރު އަންނަނީ ޒަޔާންގެ ފޯނެކެވެ. “މިގަޑީ ގެއަށް ޖައްސާލަބަލަ..” ޒަޔާންގެ ހިތްގައިމު އަޑު އިވިގެންދިޔައެވެ. “އަދި މަސައްކަތް ނުނިމޭ.. ނެތް ދެވޭކަށް” އައިނާ ރުންކުރުރާގަކަށް ބުންޏެވެ. “ހެހެ.. އޮފީހަށްދާންވީ ދޯ..” ޒަޔާންއެހެން ބުނުމާއެކު އައިނާ ފުންމައިގެން ތެދުވިއެވެ. އޮފީސްމީހުނަށް އެމީހުންގެ ގުޅުން އަންގާކަށް އައިނާ ބޭނުމެއް ނޫނެވެ. އެހެންކަމުން ވަރަށް ހަލުވިކަމާއެކު މިދަނީކަމަށް ބުނެ ގެއަށްދާން ނަށްޓާލިއެވެ. ޒަޔާންއިނީ ވަގުތު ކުޑަތަންވެފައެވެ. ކުއްލިއިކަށް ރޭވުނުދަތުރެއްކަމުން ތައްޔާރުވާންވެސް ރަނގަޅަށް ވަގުތު ނުލިބުނެވެ. އައިނާދެކިލާފަ ނޫނީ ނުދާންހުރީއެވެ. އައިނާގެއަށް ވަދެގެންއައިއިރު ޒަޔާން ލިވިންރޫމުގައި ދެކޮޅަށް ހިނގަނީއެވެ. ގޮރުހުޅުވުނު އަޑަށް ބަލާލާހިނިތުން ވެލިއެވެ. އައިނާގެ އަތުގައި ހިފައިގެންގޮސް ސޯފާގަ އިށީނެވެ. “ބިޒްނަސް ޓްރިޕަކު ދާންމިއުޅެނީ..2ވީކްސް ވަރުވާނެ..” “މަންމަކައިރީ ބުނަންވީތަ މިކޮޅަށް ބަދަލުވެލަން” ޒަޔާން ވާހަކަ ދައްކަމުން ދިޔައެވެ. “އައިވިލްބީ ފައިން..” އައިނާ އަގައަށް ވައްތަރެއް ޖައްސަމުން ބުނެލިއެވެ. “ޔޫ ޝުއާރ..” ޒަޔާން އައިނާއެކަނި ބަހަށްޓަން ހިތްހަމަނުޖެހެނީއެވެ. “ކަމަކުބޭނުން ވެއްޖިއްޔާ ގުޅަށްޗޭ..” ޒަޔާން ވާހަކަދައްކަމުން އައިނާގެ މޫނުގަ އަތްހާކާލިއެވެ. އައިނާ ހިތުން އެއްޗެހިކިޔަކިޔާއިނެވެ. އިރުކޮޅަކުއެހެން އިނުމަށްފަހު ޒަޔާން އަތްދުރުކޮށްލީ ރާދު ގުޅަންފެށުމުންނެވެ. ސޯފާއިން ތެދުވަމުން އައިނާއާކައިރި ވެލާފައި ނިތްކުރިއަށް ބޮސްދިނެވެ. ޒަޔާންގެ ކުއްލިއަމަލުން އައިނާ ހުއްޓުން އެރިއެވެ. ކިތަމެ ބޮޑުވެފައި ހުއްޓަސް ފިރިހެނަކު އައިނާއާ އެހާކައިރިނުވެއެވެ. ބަލައިގެން އުޅުމަށްބުނަމުން ޒަޔާން ނިކުމެގެން ދިޔައިރުވެސް އައިނާއިނީ އެހެނެވެ.\nޒަޔާންދޮރު ލެއްޕިއަޑަށް އައިނާ ސިހިފައި ބަލައިލިއެވެ. މަޑުމަޑުން ތެދުވެގެންގޮސް ކުޑަދޮރުން ބޭރުބަލައިލިއެވެ. އޭރު ޒަޔާން ގޮސް ކާރަށްއަރަނީއެވެ. ދުވަސްކޮޅަކަށް ހަމަޖެހިގެން އުޅެވޭނެއޭ ހިތައްއެރުމުން އައިނާއަށް ހިނިތުންވެވުނެވެ.\nVarah Reethi ❤❤❤❤❤❤\nMasha Allah 🖤🖤🖤🖤🖤🖤\nWaiting for the next ☠☠☠\nShabakko part5upkohfa innany.. Thank for your support.. Take care\nލޯބި September 12, 2016\nއެހެނިހެން މަޖާ ލޯބި March 3, 2020


ކްލެއާ ނުކޮށް ގިނަ ދުވަސްވެފަ ހުރި މުދާތަކާ ވެރިފަރާތުން ހަވާލުވާން އެމްޕީއެލްއިން އެދިއްޖެ – Dhuvas Online\nކްލެއާ ނުކޮށް ގިނަ ދުވަސްވެފަ ހުރި މުދާތަކާ ވެރިފަރާތުން ހަވާލުވާން އެމްޕީއެލްއިން އެދިއްޖެ\nމާާލޭ ވިޔަފާރި ބަނދަރަށް ބާލާފައި ހުރި މުދަލުގެ ތެރެއިން ކްލެއާ ނުކޮށް ގިނަދުވަސްވީ މުދަލުގެ ވެރިފަރާތުން މުދަލާ ހަވާލުވާން ވިޔަފާރި ބަދަރު ބަލަހައްޓާ މޯލްޑިވްސް ޕޯޓްސް ލިމިޓެޑް (އެމްޕީއެލް)އިން އެދިއްޖެ އެވެ.\nއެމްޕީއެލްއިން ވަނީ ކްލެއާ ނުުކޮށް ގިނަ ދުވަސްވީ މުދާތަކުގެ ތަފްސީލު ހާމަކޮށްފަ އެވެ.\nއިއްޔެ ގެޒެޓުގައި ކުރި އިއުލާނެއްގައި އެމްޕީއެލްއިން ބުނީ، ހަތް ދުވަސް ތެރޭގައި ކްލެއާ ނުކޮށް ގިނަ ދުވަސްވެފައި ހުރި މުދާތަކާ ވެރި ފަރާތުން ހަވާލުވާން އެދޭ ކަމަށެވެ. އަދި މުދަލާ ހަވާލުވާން ދިން މުއްދަތު ތެރޭގައި މުދަލާ ހަވާލު ނުވެއްޖެނަމަ، އެފަދަ މުދާތަކާއި މެދު އެމްޕީއެލްއިން އަމަލު ކުރަން ހަމަޖެހިފައިވާ ގަވާއިދުގެ ދަށުން ނީލަމުގައި ވިއްކާލާނެ ކަމަށެވެ.\nއަދި އެއްވެސް ސަބަބަކާއި ހުރެ ނީލަމުގައި ވިއްކާނުލެވޭ މުދާ ނައްތާލުމަށްފަހު، އެމުދަލެއް ނައްތާލުމަށް ހިނގާ ހަރަދު މުދަލުގެ ވެރިފަރާތަށް ބިލްކުރެވޭނެ ކަމަށެވެ.\nއެ އިއުލާނުގައި އިތުރަށް ބުނެފަ ވަނީއެއްވެސް މުއައްސަސާއަކުން ހިފަހައްޓާފައިވާ މުދަލެއް ވާނަމަވެސް އެތަކެއްޗާއިމެދު ވަކިގޮތެއް ނިންމުމަށްފަހު ބަނދަރުން ކްލެއާ ކުރުމަށް ނުވަތަ ނައްތާލުމަށް ދަންނަވާ ކަމަށެެވެ.\nކުޑަކުދިންނަށް ކުރާ އަނިޔާގެ މައްސަލަތައް އިތުރުވެއްޖެ


Brazil ge maruge adhadhu bai lakka ah vure mahchah\nބްރެޒިލްގެ ރައީސަށް ތާއީދުއޮތްކަން ހާމަކޮށްދޭން އެމަނިކުފާނުގެ ސަޕޯޓަރުންވެސް ވަނީ މަގުތަކަށް ނުކުމެފައި. -- ފޮޓޯ: ރޮއިޓާސް\nރިއޯ ޑި ޖެނޭރޯ (ޖޫން 22) - ބްރެޒިލްގައި ކޮވިޑް-19 މަޑުޖެހުމެއްނެތި ފެތުރެމުންދާއިރު، އެ ބަލި ޖެހުނު މީހުންގެ އަދަދު 50،000 އަށް ވުރެ މައްޗަށް އަރައިފި އެވެ.\nއެއާއެކު އެމެރިކާއަށްފަހު މުޅި ދުނިޔެއިންވެސް ދެވަނަ އަށް އެންމެ ގިނަ މީހުން އެ ބަލީގެ ޝިކާރައަކަށްވި ގައުމަކަށް ބްރެޒިލް ވަނީ ވެފަ އެވެ.\nބައްޔާ ދެކޮޅަށް ބްރެޒިލްގެ ސަރުކާރުން ވަރަށް ބޮޑަށް އިހުމާލުވެފައިވާކަމަށްބުނެ، އާއްމުން މަގުތަކަށް ނުކުމެ މުޒާހަރާކުރަން ފަށާފައިވާއިރު، އެ ބަލި ޖެހުނު މީހުންގެ އަދަދު އިއްޔެ ވަނީ އެއް މިލިއަން ހުރަސްކޮށްފަ އެވެ.\nނަމަވެސް، ޓެސްޓު ކުރެވޭ މިންވަރު އަދިވެސް އެކަށީގެންނުވާތީ، އެ އަދަދުތައް އިތުރުވުމުގެ ފުރުސަތު ބޮޑުކަމަށް ބުނެ ސިއްހީ މާހިރުން ދަނީ ކަންބޮޑުވުންފާޅު ކުރަމުންނެވެ. އަދި ބްރެޒިލްގައި އެ ބަލި ޕީކަށް އަރަންވެސް އިތުރު ދެ ތިން ހަފްތާއެއް ނަގާނެކަމަށްވެސް މާހިރުން އިތުރަށް ބުނެފައިވެ އެވެ.\nބްރެޒިލްގެ އިތުރުން ލެޓިން އެމެރިކާ ބައްރުގެ ގިނަ ގައުމުތަކުގައި އެ ބަލީގެ ހާލަތު ވަނީ އިންތިހާއަށް ގޯސްވެފަ އެވެ. އެގޮތުން، ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ބުނެފައިވާ ގޮތުގައި، ފާއިތުވި 24 ގަޑިއިރުގެ ތެރޭގައި އެ ބަލި ޖެހުނު މީހުން ރެކޯޑް އަދަދަކަށް އިތުރުވެފައިވާ ކަމަށެވެ.\nޑަބްލިޔުއެޗްއޯ އިން އިތުރަށް ބުނީ ފާއިތުވި 24 ގަޑިއިރުގެ ތެރޭގައި މުޅި ދުނިޔެއިން 183،000 އާ ކޭސް ރިޕޯޓުކޮށްފައިވާއިރު، އޭގެ 60 ޕަސަންޓް ހިއްސާކުރަނީ އުތުރު އަދި ދެކުނު އެމެރިކާ ކަމަށެވެ.\nބަލި ފެތުރޭ މިންވަރު ހަލުވިވަމުންދިޔަ ނަމަވެސް، ރައީސް ޖާއިރު ބޮލްސެނާރޯގެ ސަރުކާރާ ދެކޮޅަށް ކުރާ މުޒާހަރާތަކުގެ ބައިވެރިން ވަނީ އިތުރުވެފަ އެވެ. އެގޮތުން، ބޮލްސެނާރޯ މަގާމުން ދުރުކުރުމަށް އެމީހުން ގޮވާލަމުންދާއިރު، އޭގެ އަނެއް ކޮޅުން ރައީސްގެ ސަޕޯޓަރުންވެސް ވަނީ ސަރުކާރަށް ތާއީދުއޮތް ކަން ހާމަކުރަން މަގުތަކަށް ނުކުމެފަ އެވެ.\nއެ ބަލި ބްރެޒިލްގައި ފެތުރެން ފެށުނު ފަހުން، ބޮލްސެނާރޯ ގެންދަވަނީ އެ ބަލީގެ ނުރައްކާތެރިކަން ކުޑަކަމަށް ވިދާޅުވެ، ރައްކާތެރިކަމުގެ ފިޔަވަޅުތަކަށް ފާޅުގައި ގޮންޖައްސަވައި، ހުރަސް އަޅުއްވަމުންކަމަށް ބުނެ، ގިނަ ބައެއްގެ ފާޑިކިޔުން ވަނީ އަމާޒުވެފަ އެވެ.\nބްރެޒިލްގައި ކޮވިޑް-19 ޖެހުނު އަދަދު މިލިނައަކަށް ވުރެ މައްޗަށް


"Naughty 40" Lankagai alhuvany | Mihaaru\n"ނޯޓީ 40" ގެ ޕޯސްޓަރެއް؛ މި ފިލްމް ލަންކާގައި މި މަހު އަޅުވާނެ\n"ނޯޓީ 40" ސްރީ ލަންކާގައި މި މަހު ދައްކަން ނިންމައިފި\n06 ޑިސެމްބަރ 2017 - 06:26\nމި އަހަރު ރިލީޒް ކުރި ފިލްމްތަކުގެ ތެރެއިން އެންމެ ކާމިޔާބު އެއް ފިލްމް ކަމަށްވާ "ނޯޓީ 40" ގެ ރިލީޒް ކުރިތާ ފަސް މަހެއްހާ ދުވަސް ފަހުން ފިލްމްގެ ޝޯތަކެއް ސްރީ ލަންކާގައި މި މަހު ދައްކަން ނިންމައިފި އެވެ.\nލަންކާގެ ލިބަޓީ ލައިޓް ސިނަމާގައި "ނޯޓީ 40" ގެ ހަ ޝޯ ދައްކަން ނިންމާފައިވާ އިރު، ޝޯތައް ކުރިއަށް ދާނީ މި މަހުގެ 15، 16 އަދި 17 ގަ އެވެ. އެއިން ކޮންމެ ދުވަހެއްގައި ފިލްމްގެ ދެ ޝޯ ދައްކަން ވަނީ ހަމަޖެހިފަ އެވެ.\nފިލްމްގެ އެއް ޕްރޮޑިއުސަރު އިސްމާއީލް ޝަފީގް ބުނީ ލަންކާގައި "ނޯޓީ 40" ދައްކާނީ އިނގިރޭސި ބަހުން ސަބް-ޓައިޓްލްއާ އެކުގައި ކަމަށާއި ފިލްމް އަޅުވަނީ ލަންކާ ބަޔަކާ ގުޅިގެން ކަމަށެވެ.\n"އެ މީހުންނަށް ތަންކޮޅެއް ކުރިން ވެސް މި ފިލްމް ދައްކާލިން. އޭރު ވާހަކަ ދެކެވުނު ސިންގަޅަ ބަހުން ޑަބްކޮށްގެން ދައްކަން ވެސް. އެކަމަކު ފަހުން ނިންމީ އިނގިރޭސި ބަހުން ސަބް-ޓައިޓްލްކޮށްގެން ދައްކަން." އޭނާ ބުންޏެވެ.\nޔޫސުފް ޝަފީއު (ޔޫއްޕެ) ލިޔެ، ޑައިރެކްޓްކޮށް އަދި މުހިއްމު ރޯލެއް ވެސް ކުޅެފައިވާ "ނޯޓީ 40" ލަންކާގައި އަޅުވަން ނިންމާފައި ވަނީ މި ފިލްމް ދާދި ފަހުން ލީކްވެސް ވެފައި ވަނިކޮށެވެ.\nތަފާތު ގިނަ ރަހަތަކެއް އެކުލެވޭ ފިލްމްގެ ކާސްޓުންގެ ތެރޭގައި އަލީ ސީޒަން، ނިއުމާ މުހައްމަދު، މުހައްމަދު މަނިކު އަދި އަހުމަދު ސައީދާ އެކު، މިހާރުގެ އެންމެ ވިދާ ބައެއް ތަރިން ވެސް ހިމެނެ އެވެ.\n"ނޯޓީ 40" ގެ ޓީޒާއެއް.\nޝަފީގާއި ބަތަލާ ނިއުމާ މުހައްމަދު ޕްރޮޑިއުސް ކުރި "ނޯޓީ 40" ޕްރިމިއާ ކުރީ އޮގަސްޓް2ގަ އެވެ.\nމި ފިލްމްގެ ދެވަނަ ބައި "+40" އަންނަ އަހަރު ބެލުންތެރިންނާ ހަމައަށް އަންނާނެ އެވެ.\nއިތުރު ލިޔުންތައް ސްރީ ލަންކާ އަލީ ސީޒަން ދިވެހި ފިލްމް އިންޑަސްޓްރީ ނިއުމާ މުހައްމަދު ޔޫސުފު ޝަފީއު (ޔޫއްޕެ) އެކްޓްރެސް މަރިޔަމް އައްޒަ


Covid jehumun Suarez ah Brazil match gehleyne | Mihaaru\nއެތުލެޓިކޯ މެޗެއްގެ ތެރެއިން ސުއަރޭޒް.-- ފޮޓޯ: އޭއެފްޕީ\nކޮވިޑް ޖެހުމުން ސުއަރޭޒަށް ބްރެޒިލް މެޗު ގެއްލޭނެ\n17 ނޮވެމްބަރ 2020 - 11:00 1 comment\nމޮންޓެވީޑޯ، އުރުގުއޭ (ނޮވެމްބަރު 17) - އެތުލެޓިކޯ މެޑްރިޑްގެ އުރުގުއޭ ފޯވާޑް ލުއިސް ސުއަރޭޒް ކޮވިޑް-19 އަށް ޕޮޒިޓިވްވުމުން މިރޭ ވޯލްޑް ކަޕް ކޮލިފައިންގައި އުރުގުއޭ އިން ބްރެޒިލާ ދެކޮޅަށް ކުޅޭ މެޗު ގެއްލިފައިވާއިރު، މި ހަފްތާ ބަންދުގައި ސްޕެނިޝް ލީގުގައި އެތުލެޓިކޯ އިން ބާސެލޯނާއާ ބައްދަލުކުރާ މެޗުގައި ވެސް އޭނާ އަށް ކުޅެވުމުގެ ފުރުސަތު ކުޑަވެއްޖެ އެވެ.\nއުރުގުއޭ އިން ނެރުނު ބަޔާނެއްގައި ބުނެފައިވަނީ އިއްޔެ ސުއަރޭޒްގެ އިތުރުން ޕޮޒިޓިވްވެފައިވަނީ ދެ އޮފިޝަލުން ކަމަށެވެ. އުރުގުއޭ ޓީމުން އެންމެ ފުރަތަމަ ޕޮޒިޓިވްވީ ހޮނިހިރު ދުވަހު އެ ޓީމުގެ ޑިފެންޑަރު މަޓިއަސް ވީނާ އެވެ. ޕޮޒިޓިވްވި ހުރިހާ އެންމެންގެ ވެސް ހާލު ރަނގަޅުކަމަށް އުރުގުއޭ ޓީމުން މައުލޫމާތުދެ އެވެ.\nކޮލިފައިން ގްރޫޕްގެ އެއް ވަނައިގައި އޮތް ބްރެޒިލް އަތުން އުރުގުއޭ އެންމެ ފަހުން މޮޅުވީ މީގެ 19 އަަހަރު ކުރިން 2001 ވަނަ އަހަރު އެވެ. ކޮލިފައިން ބުރުގައި މިހާތަނަށް ކުޅުނު ތިން މެޗުން ސުއަރޭޒް ވަނީ ހަތަރު ގޯލު ޖަހައިފަ އެވެ. އުރުގުއޭ އޮތީ ތިން މެޗުން ހަ ޕޮއިންޓާ އެކު ޓޭބަލްގެ ހަތަރު ވަނައިގަ އެވެ. ބްރެޒިލް އެއް ވަނައިގައި އޮތީ ސައްތަ އިން ސައްތަ ރެކޯޑަކާ އެކު ތިން މެޗުން ނުވަ ޕޮއިންޓް ހޯދައިގެންނެވެ.\nއުރުގުއޭގެ ޓްރެއިނިންއެއްގެ ތެރެއިން ސުއަރޭޒް މާސްކްއަޅައިގެން.-- ފޮޓޯ: އޭއެފްޕީ\nމި ފަހަރުގެ ޓްރާންސްފާ މާކެޓްގައި ބާސެލޯނާ ދޫކޮށް އެތުލެޓިކޯ އަށް ބަދަލުވި ސުއަރޭޒް އަންނަނީ އެ ޓީމުގައި މޮޅު ކުޅުމެއް ދައްކަމުންނެވެ. އަންނަ އާދިއްތަ ދުވަހުގެރޭ އެތުލެޓިކޯ ދަނޑުގައި ބާސެލޯނާއާ ދެކޮޅަށް ކުޅޭ މެޗަކީ ސުއަރޭޒް އެތުލެޓިކޯއާ ގުޅުނު ފަހުން ކުރީގެ ޓީމާ ދެކޮޅަށް ކުޅެން ލިބޭނެ ފުރަަތަމަ މެޗެވެ. މިހާރު އޮތްގޮތުން ސުއަރޭޒަށް އެ މެޗުގައި ކުޅެވޭނީ ބުރާސްފަތި ނޫނީ ހުކުރު ދުވަހު ދެ ޓެސްޓް ކޮށްގެން ނަތީޖާ ނެގެޓިވްވުމުންނެވެ.\nމި ސީޒަނުގައި މިހާތަނަށް ސުއަރޭޒް ވަނީ އެތުލެޓިކޯ އަށް ލީގުގައި ފަސް ގޯލު ކާމިޔާބުކޮށްދީފަ އެވެ. ސްޕެނިޝް ލީގުގެ މި ސީޒަނުގައި މިހާތަނަށް މެޗަކުން ބަލިނުވެ އޮތް ހަމައެކަނި ޓީމަކީ އެތުލެޓިކޯ އެވެ. އެތުލެޓިކޯ މި ވަގުތު ލީގުގެ ތިން ވަނައިގައި ހަތް މެޗުން 17 ޕޮއިންޓާ އެކު އޮތްއިރު، ބާސެލޯނާ ހަތް މެޗުން 11 ޕޮއިންޓާ އެކު އޮތީ އަށް ވަނައިގަ އެވެ.\nއިތުރު ލިޔުންތައް އެތުލެޓިކޯ މެޑްރިޑް ލުއިސް ސުއަރޭޒް


Dhaulathuge Rasmee Reserve 644 Million Dollar Ah Vettijje - Vaguthu\nދައުލަތުގެ ރަސްމީ ރިޒާވް 644 މިލިއަން ޑޮލަރަށް ވެއްޓިއްޖެ\nދިވެހި ދައުލަތުގެ ރަސްމީ ރިޒާވް 644 މިލިއަން ޑޮލަރަށް ވެއްޓިފައިވާކަން މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ޖުލައި މަހުގެ ރިޕޯޓުން ހާމަވެއްޖެއެވެ.\nމި އަހަރުގެ ޖޫން މަހުގެ ދައުލަތުގެ ރިޒާވްގައި 677.4 މިލިއަން ޑޮލަރު ހުރި އިރު ޖުލައި މަހަށް ފަހު މި އަދަދު ވަނީ 644 މިލިއަން ޑޮލަރަށް ވެއްޓިފައެވެ. މިއީ 33.4 މިލިއަން ޑޮލަރު (5 އިންސައްތަ)ގެ ދަށްވުމެކެވެ.\nޖުލައި މަހުގެ ރިޕޯޓުން ދައްކާގޮތުގައި، ވަގުތުން ބޭނުން ކުރެވެން ހުރި ޔޫސަބަލް ރިޒާވްވެސް ވަނީ ދަށްވެފައެވެ. މިގޮތުން ޖޫން މަސް ނިމުނު އިރު 276 މިލިއަން ޑޮލަރު ޔޫޒަބަލް ރިޒާވްގައި ހުރި އިރު ޖުލައި މަހުގެ ނިޔަލަށް މި އަދަދު ވަނީ 275.4ށް ވެއްޓިފައެވެ.\nދިވެހި ރާއްޖޭގެ އިގްތިސާދީ ދުވެލި މި އަހަރު 5.4 އިންސައްތަ ދަށް ވާނެ ކަމަށް ލަފާ ކުރެވޭ ކަމަށް މަރުކަޒީ ބޭންކުގެ ޑެޕިއުޓީ ގަވަނަރ އާއިޝަތު ޒާހިރާ މީގެ ކުރިން ވަނީ ވިދާޅުވެފައެވެ.\nދާދި ފަހުން ސަރުކާރުން ވަނީ އަވަށްޓެރި އިންޑިއާ އާއި އެކު ކަރަންސީ ސްވެޕް އެގްރީމެންޓެއް ހަދައި 400 މިލިއަން ޑޮލަރު ހޯދާފައެވެ. މީގެ ތެރެއިން 50 ވަރަކަށް މިލިއަން ޑޮލަރު ބޭނުން ކުރަން ސަރުކާރުން ވަނީ ނިންމާފައެވެ.\nއިންޑިއާގެ ޓީޗަރުގެ ގައިގައި އަލިފާން ރޯކޮށް އަންދާލައިފި\nސެޕްޓެމްބަރު 4, 2019 17:01\nޤައުމެއް ނެތް، އިންޑިޔ ފަސްޓް ވިއްޔާ\nސެޕްޓެމްބަރު 4, 2019 18:15\nހުސްވަނީ ހުސްބވަނީ ދެއަހަރުން ބައިތުލްމާލު ހުސްވަނީ\nސެޕްޓެމްބަރު 4, 2019 18:27\nސާބަހޭ ޒީރޯޓޮލެރެންސް ރައީސް. ވައްކަމެއް ނުކުރޭ. ތަރައްގީއަށް ކަމެއްނުކުރޭ. ބަޖެޓަކު ފައިސާއެއް ނެތް. އިންޑިޔާއިން އެތައް ބިލިޔަން ޑޮލަރެއް ނެގި. ރިޒާވްދަށްވެއްޖެ. ކިހިނެއް ތިހަދަނީ. އަރަތެއްމީ. ޔާމީން ވައްކަންކުރި ތަރައްގީ މުޅިގައުމުގަ ހެސްކިޔާފަ. ބަޖެޓް އިތުރުވަމުން ދިޔައީ. ކިހިނެއް މިވަނީ.\nސެޕްޓެމްބަރު 4, 2019 20:19\nކޮބާ ދިވެހި ދައުލަތުގެ މާލިއްޔަތު ދަވާލަނީ ކޮންބައެއް؟ އަދި ދައުލަތުގެ ރިޒާވް އިތުރު ކުރީ ކޮންބައެއް؟ މިއީ ދޮގު ހަދާ ދިވެހިން ގުނބޯ ހައްދައިގެން ފުރުސަތުގެ ނާޖާއިޒު ފާއިދާ ނަގައިގެން އައި ސަރުކާރެއް. ވަރަށް ދެރަ، ދިވެހިން ދިވެހިންގެ ގަމާރުކަންމަތީ.\nސެޕްޓެމްބަރު 4, 2019 23:41\nސެޕްޓެމްބަރު 4, 2019 21:30\nސެޕްޓެމްބަރު 4, 2019 21:31\nބަހާ ނަގާ ހުސްކުރޭ .. ބާރަކުރިޔަ...........\nސެޕްޓެމްބަރު 4, 2019 22:25\nމިހާރުވެސް ރައްޔިތުންގެ މިހުރިހާ ފައިސާއެއް ގޮސް މިވަންނަނީ ޔާމީންގެ އކ އަށްތޯ. ކިހާދެރަކަމެއް. ރައްޔިތުން ހޭލަންވެއްޖެކަމަށް ފެންނަނީ..އަދިވެސް ސޯލިހު\nސެޕްޓެމްބަރު 4, 2019 23:39\nމިހިރީއެ ހާލަކީ އުޅޭ. ކިހިނެއްތަ ދެން ހަދާނީ.\nދެން މިފްކޯއިން ރެކޯޑު އަދަދަށް މަސް ބަނދު ކޮށްގެން ގެއަށް ގެންގޮސް ބަރިޖަހާފަ ބަހައްޓަނީތަ؟ މިއޮތީވާ ކަމެއް.\nސެޕްޓެމްބަރު 5, 2019 08:03\nމިދަނީ ރާކަނިމަސް ކެވެމުން.\nސެޕްޓެމްބަރު 5, 2019 08:23\nރައްޔިތުންނޭވެ ހޭލާށެވެ، މިސަރުކާރާއިއެކު ދިވެހި ގައުމުވެސް އިންދަޖެހޭނެއެވެ.\nސެޕްޓެމްބަރު 5, 2019 08:26\nލަންކާގެ ޕީއެމް ރަނިލް އޭނާއެއީ އޭނާގެ ގައުމުގައިވެސް ދައުލަތުގެ ތަންތަން ވިައކުމުގެ ބޮޑު އެޖެންޓެކެވެ، މިފަހުން ކުއްލިޔަކަށް ރާއްޖެ އެރިއެރުން ވާނީވެސް އެފަދަ ކަމަކަށްށެވެ. ހޭލާށެވެ، ގައުމުން ކޮންމެވެސް ތަނެއް މިހާރުވާނީ އިންޑިޔާއަށް ވިއްކާނިންމާފައެވެ.


Meege 3000 Aharu Kurin Dhiri Ulhunu Meehehge Adu Huri Goi Balaifi - Vaguthu\nނަމްބަރަށް ބަދަލު އައުމާއިއެކު އަނެއްކާވެސް ލުއިތަކުގެ ވާހަކަ - 15 ގަޑިއިރު ކުރިން\nމީގެ ތިން ހާސް އަހަރު ކުރިން ދިރިއުޅުނު މީހެއްގެ އަޑު ހުރި ގޮތް ބަލައިފި\nމީގެ ތިންހާސް އަހަރު ކުރިން ދިރިއުޅުނު މިސްރުގެ ފާދިރީއެއްގެ އަޑު ހުންނަ ގޮތް ސައިންސްވެރިން ހޯދައިފިއެވެ.\nމި އަޑު ހޯދުމަށް ސައިންސްވެރިން ވަނީ އެ ފާދިރީ މީހާގެ އަޑު ތްރީޑީ ޕްރިންޓްކޮށް ކޮޕީ ނަގައިފައެވެ.\nއެ ފާދިރީ މީހާގެ އަޑު ބެލުމަށް ގައުމީ އިދާރާއެއްގެ މަސައްކަތް ކުރަމުން އަންނަ ޕްރޮފެސަރު ޑޭވިޑް ހޮވާޑް ވަނީ ޓޮމޮގްރަފީ (ސީޓީ) ސްކޭން ޓެކްނޮލޮޖީ ބޭނުން ކޮށްފައެވެ. އޭގެ ފަހުން އެ ޓީމުން ވަނީ އެ މިންތައް ތްރީޑީ ޕްރިންޓްކޮށް އާޓިފިޝަލް ވޯކަލް ޓްރެކަށް ބަދަލު ކޮށްފައެވެ. އޭގެ އަޑު ހޯދުމަށް މި ޓީމުން ވަނީ ވޯކަލް ޓްރެކް އޯގަން ނަމަކަށް ކިޔާ އެއްޗެއް ވެސް އުފައްދައިފައެވެ.\n"ނެސީއާމަމް" ނަމުން ނަން ދީފައިވާ އެ ފާދިރީ މީހާއަކީ މީގެ ދެ ގަރުނު ކުރިން މަމީ އަކަށް ބަދަލުކޮށް އިނގިރޭސިވިލާތުގެ ލީޑްސް ސިޓީ މިއުޒިއަމްގައި ބާއްވާފައިވާ މީހެކެވެ. މީގެ 3000 އަހަރު ކުރިން އޭނާ ކުރަމުން އައި ކަމަކީ ދުވާލު ގަޑީ ލަވަ ކިޔުން ކަހަލަ ކަންކަން ކުރުމެވެ.\nއެހެން ކަމުން މިހާރު އޭނާ ދައްކާފައިވާ ވާހަކަތައް އަޑު އިވެނީ އިނގިރޭސި ބަހުގެ "ވަވުލްސް" ގެ ގޮތުގައެވެ.\nސައިންސްވެރިން ބުނެފައިވަނީ އެމީހުން އުފައްދާފައިވާ އަޑުއިވޭ މެޝިނުން އިވޭނީ މީގެ ކުރިން އެ ފާދިރީ މީހާ ވާހަކަ ދެއްކި ގޮތާ ދާދި އެއް ގޮތަށް ކަމަށާއި ހަމަ އެކަނި ތަފާތަކީ އޭނާ ދެއްކި ވާހަކަ އަޑުއިވޭނީ ވަވުލްސްގެ ގޮތަށް ކަމަށެވެ.\nފައިތިލަ އިން ނުބައި ވަސް ދުވަނީތަ؟ މިއޮތީ ހައްލު!\nއިސްކޮޅުގައި ހަ ފޫޓު 11 އިންޗި ހުރި މީހަކަށް ދުނިޔެ ފެންނަނީ ތަފާތުކޮށް!\nއައިސްއަލަމާރީގައި މި ބާވަތުގެ ކާނާ ރައްކާ ކުރުން ރަނގަޅެއް ނޫން\nޖެނުއަރީ 29, 2021 16:40\nއެ ފާދިރީ މީހާ ފޮޑިޖެހިގޮތް ނުހޯދަނީތަ؟\nޖެނުއަރީ 29, 2021 17:03


kudakudhinge online quruaan mubaaraathakah furusathu hulhuvaalaifi - AO News\nކުޑަކުދިންގެ އޮންލައިން ގުރުއާން މުބާރާތަކަށް ފުރުސަތު ހުޅުވާލައިފި\nރަމަޟާން މަހުގެ ފަހު ދިހަ އަށް އަމާޒު ކޮށްގެން ކުޑަކުދިންގެ އޮންލައިން ގުރުއާން މުބާރާތެއްގައި ބައިވެރިވުމުގެ ފުރުސަތު އޭއޯ ނިއުސް އިން ހުޅުވާލައިފިއެވެ.\nއޭއޯ ނިއުސްގެ ސްކޫލް މީޑިއާއިން އިންތިޒާމު ކުރާ މި މުބާރާތަކީ ކޮވިޑް 19 އާއި ގުޅިގެން ލޮކްޑައުން އެއްގައި ތިބުމުގެ ސަބަބުން ދަރިވަރުންނަށް ގޭގައި ބެލެނިވެރިންގެ އެހީތެރިކަމާއެކު މުބާރާތެއްގައި ބައިވެރިވުމުގެ ފުރުސަތު ހޯދައި ދިނުމުގެ ގޮތުންނާއި ދީނީ ކަންކަން އާލާކޮށް ގުރުއާނަށް ދަރިވަރުންގެ ހިތްތަކުގައި ލޯބި އިތުރުކުރުވުމުގެ ގޮތުން ހުޅުވާލި މުބާރާތެކެވެ.\nމި މުބާރާތުގައި ބައިވެރިވާން ބޭނުން ދަރިވަރުން ގޭގައި ގުރުއާން ކިޔެވުމަށް ފަހު ވީޑިއޯ އޭއޯ ނިއުސް ގެ ފޭސްބުކް ޕޭޖަށް މެސެންޖަރ އިން ފޮނުވުމުން މުބާރާތުގައި ބައިވެރި ކޮށް ދެވޭނެއެވެ. އެގޮތުން ފޮނުވާ ވީޑިއޯ ގައި ކިޔަވަން ޖެހޭނީ5ފޮޅުވަތާއި6ފޮޅުވަތާއި ދެމެދުގެ މިންވަރެކެވެ. މުގައްރަރުން އެކުއްޖަކު ބޭނުން ތަނެއް ކިޔެވޭނެއެވެ. ކިޔަވަން ޖެހޭނީ ބަލައިގެންނެވެ.\nމުބާރާތުގައި ބައިވެރިވުމަށް ފޮނުވާ ވީޑީއޯ ހުންނަން ވާނީ ލޭންޑް ސްކޭޕް ކޮށް ނަގާފައި އަޑާއި މަންޒަރު ސާފުކޮށް އެނގޭ ގޮތަށެވެ. މި ޝަރުތު ހަމަނުވާ ވީޑިއޯ މުބާރާތުގައި ބައިވެރި ނުކުރެވޭނެ އެވެ.\nފޭސް ބުކް ޕޭޖް ލިންކު http://www.facebook.com/www.aonews.mv/\nމުބާރާތުގައި ބައިވެރި ކުރާ ވީޑިއޯ އާއެކު އެކުއްޖެއްގެ ފުރިހަމަ ނަމާއި އެޑްރެސް އަދި އުމުރު އެނގޭ ގޮތަށް އައިޑީކާޑުގެ ކޮޕީއަކާއެކު މެސެޖް ކުރަން ވާނެއެވެ. މުބާރާތުގައި ބައިވެރިވުމަށް ބޭނުންވާ ވީޑިއޯ 15 ރަމަޟާން 1441 އިން ފެށިގެން ރަމަޟާން މަހުގެ ނިޔަލަށް ފޮނުވެވޭނެއެވެ. އަދި ލިބޭ ވީޑިއޯ ތަކުގެ ތެރެއިން ޝަރުތު ހަމަވާ ވީޑިއޯ ތައް ފޭސް ބުކްގައިވާ އޭއޯނިއުސް ޗެނެލް އަދި އޭއޯ ނިއުސްގެ ފޭސްބުކް ޕޭޖުގެ އިތުރުން އޭއޯ ޔޫޓިއުބް ޗެނަލަށް ލެވޭނެއެވެ. ރާއްޖޭގެ ކޮންމެ ސަރަހަައްދަކުންވެސް މުބާރާތުގައި ދަރިވަރުންނަށް ބައިވެރިވެވިދާނެއެވެ.\nމުބާރާތުގައި ބައިވެރިވުމުގެ އުމުރުފުރާތައް:\n6 އަހަރުން ދަށް\n8 އަހަރުން ދަށް\n10 އަހަރުން ދަށް\n12 އަހަރުން ދަށް\n14 އަހަރުން ދަށް\n16 އަހަރުން ދަށް\nމުބާރާތުގައި އުމުރުފުރާ ބަލާނީ މުބާރާތް ބާއްވާއިރު ކުއްޖާގެ ހުންނަ އުމުރަށް ބަލައިގެންނެވެ.\nމުގައްރަރު: (އައްމާ ފޮތުން ފެށިގެން ފަހަތުން )\n6 އަހަރުން ދަށް – އައްމާފޮތް\n8 އަހަރުން ދަށް-3ފޮތް (އައްމާ ފޮތުން ފެށިގެން ފަހަތުން )\n10 އަހަރުން ދަށް –5ފޮތް (އައްމާ ފޮތުން ފެށިގެން ފަހަތުން )\n12 އަހަރުން ދަށް –7ފޮތް(އައްމާ ފޮތުން ފެށިގެން ފަހަތުން )\n14 އަހަރުން ދަށް-9ފޮތް (އައްމާ ފޮތުން ފެށިގެން ފަހަތުން )\n16 އަހަރުން ދަށް- 10 ފޮތް (އައްމާ ފޮތުން ފެށިގެން ފަހަތުން )\nމުބާރާތުގައި ފަނޑިޔާރުންގެ މާކުހަށް ބަލައި ކޮންމެ އުމުރުފުރައަކުން 1،2އަދި3ވަނަ ހޮވޭނެއެވެ. މީގެ އިތުރުން ކޮންމެ އުމުރުފުރައަކުން ސޯޝަލް މީޑިއާގައި އެންމެ ކަމުދިޔަ ކިޔެވުމަކަށް ވެސް އިނާމު ދެވޭނެ އެވެ. މި ބައިން ހޮވާނީ ކޮންމެ އުމުރުފުރައަކުން 1 ކުއްޖެކެވެ. މިވަނަ ހޮވާނީ އޭއޯ ނިއުސް ފޭސް ބުކް ޕޭޖާއި އޭއޯ ނިއުސް ޓުވިޓަރ އަދި ޔޫޓިއުބްގައި ވީޑިއޯ އަށް ލިބޭ ލައިކްސް އާއި ކޮމެންޓްސް އަދި ޝެއަރ ކުރާ މިންވަރަށް ބަލައިގެންނެވެ.\nގުރުއާން މުބާރާތާއި މީގެ ކުރިން އޭއޯ އިން ކުރިއަށް ގެންދިޔަ “ކޮވިޑް ޓޭލްސް” މުބާރާތުގެ ނަތީޖާ ފާޅުކުރުން އޮންނާނީ ކޮވިޑް 19 އާއި ގުޅިގެން މިހާރު އަޅާފައިވާ ސިއްހީ ކުއްލި ނުރައްކަލުގެ ހާލަތު އުވާލުމުންނެވެ.\nމުބާރާތާއި ބެހޭ ގޮތުން މައުލޫމާތު ސާފުކުރުމަށް 7782034 މި ނަމްބަރަށް ގުޅުއްވުމަށް އެދެމެވެ.\nއޭއޯ ގުރުއާން މުބާރާތްސްކޫލް މީޑިއާ\nއޭއޯ ކޮވިޑް ޓޭލްސް ކުރެހުމުގެ މުބާރާތުގެ އެއްވަނަ ލިއުސާއަށް\n738 ދަރިވަރުންނާ އެކު އޭއޯ ގުރުއާން މުބާރާތް 1441 ނިންމާލައިފި\nކޮވިޑްޓޭލްސް: މިކުދިންގެ ކުރެހުން ތަކުން ދައްކައިދިނީ އަދުގެ ޙާލަތު\nކޮވިޑް ޓޭލްސް މުބާރާތް ކާމިޔާބު ކަމާއެކު ނިންމާލައިފި\nހޮނިހިރު , 19 ސެޕްޓެމްބަރު 2020


Ranbir aai Alia miadhu engage vaneetha?\nރަންބީރު އާއި އާލިއާ މިއަދު އެންގޭޖް ވަނީތަ؟\nއާލިއާ އާއި ރަންބީރު: ވަރަށް އަވަހަށް ކައިވެނި ކުރަން ވަނީ ހަަމަޖެހިފައި\nދާދިފަހުން ރަންބީރު ކަޕޫރު ވަނީ ޓީވީ ޝޯއެއްގައި ބައިވެރިވެ ވާހަކަ ދައްކަމުން ލޯބިވެރިޔާ އާލިއާ ބަޓް އާ ކައިވެނި ކުރަން އުޅޭ ވާހަކަ ބުނެފަ އެވެ. އަދި ކޮރޯނާވައިރަހުގެ ވަބާ ދުނިޔެއަށް ނުފެތުރުނުނަމަ މިހާރު އެ ދެ މީހުން ތިބީހީ ކައިވެނި ކޮށްގެން ކަމަށް ވެސް ރަންބީރު ބުނެފައި ވެއެވެ. މި ވާހަކަތައް ދެއްކިތާ މާ ގިނަ ދުވަހެއް ނުވެ މިދިޔަ އަންގާރަ ދުވަހު ރަންބީރު ވަނި އާލިއާ އާއި ދެ ފަރާތުގެ އާއިލާގެ ގިނަ ބަޔަކު ގޮވައިގެން އިންޑިޔާގެ ޖައިޕޫރުގައި އޮންނަ ރަންތަންބޯ ކިޔާ ރިސޯޓަކަށް ޗުއްޓީ ހޭދަކުރަން ފުރާފަ އެވެ.\nދެ ފަރާތުގެ އާއިލާގެ ގިނަ ބަޔަކާއެކު މި ދެ ތަރިން ފުރުމާ ގުޅިގެން އިންޑިޔާގެ ނޫސްތަކުން ބުނެފައި ވަނީ މިއީ ރަންބީރާއި އާލިއާގެ އެންގޭޖްމެންޓް ބާއްވަން ދިޔަ ދިޔުމެއް ކަމަށެވެ. މި ދަތުރުގައި މި ދެ ތަރިން އެންގޭޖްވާނެ ކަމަށެވެ.\nރަންބީރު އާއި އާލިއާގެ އިތުރުން ދީޕިކާ ޕަދުކޯން އާއި ފިރިމީހާ ރަންވީރު ސިންގް ވެސް ޖައިޕޫރަށް ފުރާފައި ވެއެވެ. އަދި އާލިއާ-ރަންބީރު އެކުގައި ކުޅޭ "ބްރަހްމަޝްތުރަ" ގެ ޑައިރެކްޓަރު އަޔާން މުކަރުޖީ ވެސް ހަމަ އެ ރަށަށް ދާން ފުރަން ގޮސް ހުއްޓާ ވަނީ ފެނިފަ އެވެ.\nއިންޑަސްޓްރީގެ ބައެއް މީހުންނާ ހަވާލާދީ އިންޑިޔާގެ ނޫސްތަކުން ބުނި ގޮތުގައި އާލިއާގެ ބައްޕަ މަހޭޝް ބަޓް އާއި ރަންބީރުގެ ދައްތަ ރިދިމާ ސަހާނީ އަދި ރަންބީރުގެ ދެބެންގެ ދެދަރި އާދަރް ޖެއިން ވެސް މިހާރު ޖައިޕޫރުގައި އާލިއާމެން ތިބޭ ރިސޯޓުގައި އެބަތިއްބެވެ. އަދި މިހާރު ގޯއާގައި ޗުއްޓީ ހޭދަ ކުރަމުންދާ ޑައިރެކްޓަރު ކަރަން ޖޯހަރް މިއަދު ހެނދުނުގެ ވަގުތެއްގައި އާލިއާ މެން ތިބޭ ރިސޯޓަށް ދަތުރުކުރާނެ ކަމަށް ވެސް ޚަބަރުތައް ބުނެ އެވެ.\n"މި ހުރިހާ އެންމެން ވެސް ތިބެނީ ރަންތަންބޯގައި ހުރި އަމަން ހޮޓަލުގައި. އެންމެ ކުރިން އަހަރެމެން ވެސް ހީކުރީ އާ އަހަރު ފާހަގަ ކުރަން އެންމެން އެތަނަށް ދިޔައީ ކަމަށް. ނަމަވެސް އާލިއާ އާއި ރަންބީރުގެ އާއިލާގެ އެންމެންނާއި ގާތް އެކުވެރިންގެ ތެރެއިން އެންމެން ކަހަލަ ގޮތަކަށް އެއްފަހަރާ އެ ތަނަށް ދިޔައިމަ މިއީ އާދައިގެ ޗުއްޓީ ދަތުރެއް ނޫންކަން ޔަގީންވި. މިހާރު ޚަބަރުތައް އިވޭ ގޮތުން މިއަދުގެ ވަގުތެއްގައި އާލިއާ އާއި ރަންބީރުގެ އެންގޭޖްމަންޓް ސެރެމަނީ އޮންނާނެ،" އިންޑަސްޓްރީގެ މީހަކު ބުންޏެވެ.


ހުރިހާ ކުދިން ޝާމިލުކޮށްގެން ކިޔަވާ ގޮތަށް ހުރިހާސްކޫލެއް ބަދަލުކުރަނީ ހުރިހާ ކުދިން ޝާމިލުކޮށްގެން ކިޔަވާ ގޮތަށް ހުރިހާސްކޫލެއް ބަދަލުކުރަނީ\nހުރިހާ ކުދިން ޝާމިލުކޮށްގެން ކިޔަވާ ގޮތަށް ހުރިހާސްކޫލެއް ބަދަލުކުރަނީ\nއިމާދުއްދީން ސްކޫލުގެ ދަރިވަރުންތަކެއް / ފައިލް ފޮޓޯ: ޢަލީ ނަޞީރު، ޕީ.އެސް.އެމް ނިއުސް\nނުކުޅެދުންތެރިކަން ހުންނަ ކުދިންނަށްވެސް ފަސޭހައިން ކިޔެވޭނެގޮތަށް ސްކޫލްތައް ބަދަލުކުރުމަށް، ހުރިހާ ދަރިވަރުން ޝާމިލުކޮށްގެން ތަޢުލީމު ދިނުމުގެ ސިޔާސަތު އެކުލަވާލައިފިއެވެ.\nމި ސިޔާސަތަކީ މިދިޔަ އޯގަސްޓު 10ގައި ޢަމަލުކުރަން ފެށި ތައުލީމުގެ ގާނޫނުގެ ދަށުން އާއްމު ކުރަންޖެހޭ ސިޔާސަތެކެވެ. މިސިޔާސަތު ތަންފިޒުކުރަނީ އެޑިއުކޭޝަން މިނިސްޓްރީން އުފެއްދި "އިމަޖެންސީ ރެސްޕޮންސް ޕްލޭނު"ގައި ބަޔާންކޮށްފައިވާ މައިގަނޑު ކަންތައްތަކަށް ސަމާލުކަންދީގެންނެވެ.\nހުރިހާ ދަރިވަރުން ޝާމިލްކޮށްގެން ކިޔަވައިދިނުމަށް ރާއްޖޭގެ ހުރިހާ ސްކޫލެއް ބަދަލު ކުރަންޖެހޭގޮތަށް އެކުލަވާލި މިސިޔާސަތުގައި ވަނީ މިހާރު ނުކުޅެދުންތެރިކަން ހުންނަ ދަރިވަރުންނަށް ވަކިން ކިޔަވައިދެމުން އައިނަމަވެސް މި ސިޔާސަތާއެކު ރާއްޖޭގެ މުޅި ސްކޫލް މާހައުލު ނުކުޅެދުންތެރިކަން ހުންނަ ކުދިންނަށްވެސް ފަސޭހައިން ބޭނުން ކުރެވޭގޮތަށް ބަދަލު ގެންނަން ކަނޑައަޅާފައެވެ.\nމިގޮތުން ސަރުކާރުގެ ޕްލޭން "ޝާމިލްވެށި"ގެދަށުން ދަރިވަރުން ކުޅޭ ދަނޑުތަކާއި ފާޚަނާއާއި އެހެނިހެން ތަންތަންވެސް އެފަދަ ކުދިންނަށް ބޭނުންކުރެވޭނެ ގޮތަކަށް ބަދަލުކުރަންޖެހޭގޮތަށް ވަނީ ކަނޑައަޅާފައެވެ. އަދި ދަރިވަރުންގެ ތަފާތު ގިންތިތަކަށް އަމާޒުކޮށް މެއިންސްޓްރީމް ސްކޫލުތަކުގައި ހިންގަން ޑިޒައިންކޮށްފައިވާ ސްޕެޝަލައިޒްޑް ސެންޓަރުތައް "އިންކްލޫޝަން ރިސޯސް ސެންޓަރު"ތަކަށް ބަދަލުކުރަންޖެހެއެވެ.\nމި އުޞޫލްގައި ވަނީ އެފަދަ ކުދިންނަށް ކިޔަވައިދޭއިރު9އަސާސެއް ހިފަހައްޓަންޖެހޭނެ ކަމަށް ކަނޑައަޅާފައެވެ.\nއުޞޫލްގައި ކަނޑައަޅާފައިވާ އަސާސްތައް\nފަރުދީ ތަފާތުތަކަށް އިޙްތިރާމްކުރުމާއެކު އަގުކުރާ މާހައުލެއް އުފެއްދުން\nޝާމިލުކުރުމުގައި މުޅި ސްކޫލު ބައިވެރިކުރުން\nގުޅިގެން މަސައްކަތްކުރުމުގެ ނިޒާމު ގާއިމްކުރުން\nހުނަރުވެރި ގާބިލް ޓީޗަރުންނާއި ފަންނީ މީހުން ބިނާކުރުން\nއުނގެނުމަށް ފަހި މާހައުލެއް ގާއިމްކުރުން\nއެއް މަރުހަލާއިން އަނެއް މަރުހަލާއަށް ވާސިލްވުން\nގާތުން ބެލުމާއި ވަޒަންކުރުމާއި ޒިންމާދާރުކުރުން\nރައީސުލްޖުމްހޫރިއްޔާގެ ނާއިބު ފައިޞަލް ނަސީމް، އިމާދުއްދީން ސްކޫލްގައި ހިންގާ ސެން ކްލާސްތަކަށް ކުރެއްވި ޒިޔާރަތުގެ ތެރެއިން / ފައިލް ފޮޓޯ: ރައީސް އޮފީސް\nމި ސިޔާސަތުގައި ނުކުޅެދުންތެރިކަން ހުންނަ ދަރިވަރުން ގިންތިކޮށްފައިވަނީ، ނުކުޅެދުންތެރިކަން ހުންނަ މީހުންގެ ދަފުތަރު އެކުލަވާލުމާއި ބެލެހެއްޓުން އަސްލަކަށް ބަލައިގެންނެވެ. އަދި ގުދުރަތީ ކާރިޘާއަކާ ގުޅިގެންނާއި ދަރިވަރުންނަށް ކުރާ ތަފާތު ގޯނާތަކާ ގުޅިގެން ކިޔެވުމަށް ނޭދެވޭ އަސަރު ފޯރުމާއި ޢާއިލީ ތަފާތު މައްސަލަތަކުގެ ސަބަބުން ކިޔެވުމަށް ނޭދެވޭ އަސަރުފޯރާ ދަރިވަރުން ވެސް ބައިވެރިކުރަން ޖެހެއެވެ.\nކިޔެވުމުގައި ޚާއްސަ އެހީ ބޭނުންވާ ދަރިވަރުންނަށް ކިޔަވައިދޭން ޖެހޭނީ ވަކިވަކި ދަރިވަރުންގެ ޙާލަތު ބަލައި އެކުދިންނަށް ޚާއްސަކޮށްގެން ތައްޔާރުކުރާ ޕްލޭނާ އެއްގޮތަށެވެ. އަދި އެ ކުދިންނަށް ކިޔަވައިދިނުމަށް ހަތަރު ޕްރޮގްރާމެއް ހަމަޖައްސާފައިވެއެވެ. އެއީ ހޯމް ބޭސްޑް ލަރނިންނާއި ސްކޫލު ރެޑިނެސްއާއި އަރލީ އިންޓަވެންޝަން އަދި މެއިންސްޓްރީމް އެޑިއުކޭޝަނެވެ.\nލޯފަން ދަރިވަރުންނަށް ބްރެއިލް ނުވަތަ ޑިޖިޓަލް ޓެކްނޮލޮޖީ ނުވަތަ އެސިސްޓިވް ޓެކްނޮލޮޖީގެ ވަސީލަތްތައް ބޭނުންކޮށްގެން ކިޔަވައިދެވޭނެ ގޮތަށްވެސް ހަމަޖައްސަން ޖެހެއެވެ. އަދި އަޑުއިވުމާއި ވާހަކަ ދެއްކުމުގެ ނުކުޅެދުންތެރިކަން ހުންނަ ދަރިވަރުންނަށް "ސައިން ލެންގުއޭޖު" ނުވަތަ ޑިޖިޓަލް ޓެކްނޮލޮޖީ ނުވަތަ އެސިސްޓިވް ޓެކްނޮލޮޖީގެ ވަސީލަތްތައް ބޭނުންކޮށްގެން ކިޔަވައިދިނުމުގެ އިންތިޒާމުވެސް ހަމަޖައްސަން ޖެހެއެވެ.\nމީގެ އިތުރުން ޖިސްމާނީ ނުކުޅެދުންތެރިކަން ހުންނަ ދަރިވަރުންނަށް ކިޔަވައިދިނުމަށް ޔުނިވާސަލް އެކްސެސިބިލިޓީގެ މިންގަނޑުތަކާ އެއްގޮތަށް ސްކޫލްގެ ހުރިހާތަނެއް ފަރުމާ ކުރަންޖެހއެވެ. އަދި ލިޔުމާއި ކިޔުމުގައި ތަފާތު މައްސަލަތައް ދިމާވާ ދަރިވަރުންނަށާއި ކަރުދާސް ފޮތް ބޭނުންކުރަން ދަތިވާ ދަރިވަރުންނަށް ކަރިކިއުލަމް ކޮންޓެންޓާއި ކިޔަވާ ފޮތްތައް ޑިޖިޓަލް ފޯމެޓުގައި ލިބޭނެ އިންތިޒާމު ހަމަޖެއްސުން ވެސް ހިމެނެއެވެ.\nމި ސިޔާސަތުގައި ވަނީ ދަރިވަރެއްގެ އުނގެނުމުގެ ޙާލަތަށް ރިއާޔަތްކޮށް ޒަމާނީ ޓެކްނޮލޮޖީގެ ވަސީލަތްތަކާއެކު ކިޔެވުމަށް ފަހި ވެއްޓެއް ޤާއިމް ކުރަންޖެހޭނެކަމަށެވެ. މި ނިޒާމްގައި ދަރިވަރުންނަށް އިތުރަށް ކުރިއަށް ދެވޭނެ މަގުތައް ކޮށައިދީ، ވަޒީފާތަކަށް އަހުލުވެރިކުރުމަށް ތަފާތު ލެވަލްގެ އިންޓާންޝިޕް ޕްރޮގްރާމްތައް ހިންގަންޖެހެއެވެ.\nވަރަށް ބަރާބަރު ސިޔާސަތެ އް. މިހާ ދުވަހުން ނަމަވެސް ސިޔާސަތެ އް އއ އެކަށަ އެޅުމަކީ ނުކުޅެދުންތެރިކަން ހުންނަ ކުދިންނަށް ފަހި ކަމެ އ އް.


BREAKING: Adheeb furun manaakoffi | Mihaaru\n14 ޖުލައި 2020\nއަދީބު ފުރުން މަނާކުރުމުގެ އަމުރަކަށް ކްރިމިނަލް ކޯޓުގައި އެދުނީ ފުލުހުންނެވެ. ސަބަބެއް ކަމަށް ފުލުހުން ބުނީ، އަދީބުގެ މައްޗަށް ޕްރޮސެކިއުޓާ ޖެނެރަލް އުފުލާފައިވާ ދައުވާތައް އެ ކޯޓުން މިއަދު ބާތިލް ކުރުމުން، އެ މައްސަލަ ދައުލަތުގެ ފަރާތުން ހައި ކޯޓުގައި އިސްތިއުނާފު ކުރަން ނިންމާފައިވާތީ ކަމަށެވެ.\nއަދީބު ފުރުން މަނާކުރިއިރު، އޭނާ ދިރިއުޅުއްވާ ގޭގެ ބޭރުގައި މިހާރު ވެސް ފުލުހުން އެބަ ހަރަކާތްތެރިވެ އެވެ. ގޭ ބަންދުގައި ހުއްޓާ މީގެ ކުރިން އަދީބު ވަނީ ޓަގް ބޯޓެއްގައި ފިއްލަވައިފަ އެވެ. ނަމަވެސް އަދީބު ހޯދައި ރާއްޖެ ގެނެސް، ފިއްލެވި މައްސަލައިގައި ވެސް ހުކުމް ކުރި އެވެ. އެ ހުކުމް ވެސް އަދީބު ވަނީ ތަންފީޒު ކުރައްވައިފަ އެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅިގެން އަދީބުގެ މައްޗަށް ދައުލަތުން ކުރި ހަތް ދައުވާއެއް ކުރިއަށް ނުގެންދެވޭނެ ކަމަށް ކްރިމިނަލް ކޯޓުން މިއަދު ވަނީ ނިންމައިފަ އެވެ. އެ ނިންމުމާ އެކު، ޝަރީއަތް ނިމެންދެން ބަންދު ކުރުމުގެ އަމުރެއްގެ ދަށުން ގޭ ބަންދުގައި ހުންނެވި އަދީބު އެއްކޮށް މިހާރު ވަނީ މިނިވަން ވެފަ އެވެ.\nޕްރޮސެކިއުޓާ ޖެނެރަލް ހުސައިން ޝަމީމް، މިއަދު ވިދާޅުވީ އަދީބުގެ މައްޗަށް ކުރި ދައުވާތައް ކްރިމިނަލް ކޯޓުން ބޭރުކޮށްލުން އެއްވެސް ގޮތަކަށް ބަލައިނުގަނެވޭނެ ކަމަށާއި އެ މައްސަލަ ހައި ކޯޓުގައި އިސްތިއުނުފް ކުރައްވާނެ ކަމަށެވެ.\nއޭނާ ވިދާޅުވިގޮތުގައި، އަދީބު ބަންދު ކުރުމުގެ އަމުރަކަށް އަލުން އެދިވަޑައިގަންނަވާނީ ހައްޔަރު ކުރަންޖެހޭ ސަބަބެއް އޮވެއްޖެ ނަމަ އެވެ. އެކަމަކު، އަދީބު ފުރުން މަނާ ކުރުމުގެ އަމުރަކަށް އެދޭނެ ކަމަށް ޕީޖީ ވިދާޅުވެފައި ވެ އެވެ.\nކްރިމިނަލް ކޯޓުން ނިންމުމުގައި ވަނީ އަދީބާ އެކު، ދައުލަތުން އިއުތިރާފްގެ އެއްބަސްވުން ހަދާފައިވަނީ އަދީބު ރާއްޖެ އިން ބޭރަށް ބޭސްފަރުވާއަށް ފޮނުވަން ޝަރުތު ކުރުމަށް ފަހު ކަމަށާއި އެކަމަކު ގައިދީންގެ ބޭސްފަރުވާއާ ގުުޅޭ ކަންކަމަކީ ޕީޖީގެ ޒިންމާއެއް އޮތް ކަމަކަށް ނުވާތީ އެ އެއްބަސްވުން ސައްހަ ނޫން ކަމަށެވެ. އެހެންވެ، އެއްބަސްވުމުގެ ދަށުން ހޯދާފައިވާ އިއުތިރާފުގެ ބަޔާނަކީ މަޖުބޫރުން ހޯދި ބަޔާނެއް ކަމަށް ބަލަންޖެހޭ ކަމަށާއި އެއީ ޓޯޗާގެ އަމަލެއް ކަމަށް ވެސް ކޯޓުގެ ނިންމުމުގައިވެ އެވެ.\nޝަމީމް ވިދާޅުވި ގޮތުގައި، ބަންދުގައި ތިބޭ މީހުންގެ ބޭސްފަރުވާގެ ކަންކަމާ ބެހޭގޮތުން ކްރިމިނަލް ކޯޓުން އަބަދުވެސް ދައުލަތަށް ސުވާލު އަމާޒު ކުރެ އެވެ. އެހެންވެ، ބޭސްފަރުވާގެ ކަންކަމަކީ ޕީޖީގެ ޒިންމާއެއް ނޫން ކަމަށް ބެލެވޭނެ ގޮތެއް ނޯންނާނެ ކަމަށް ޝަމީމް ވިދާޅުވި އެވެ. އަދި ގާނޫނުއަސާސީން އެ ޒިންމާ ޕީޖީއާ މަތި ކޮށްފައިވާ ކަމަށާއި އެގޮތަށް އިއުތިރާފުގެ އެއްބަސްވުން ހެދުމަށް އެދިވަޑައިގަތީ ވެސް އަދީބު ކަމަށާއި ބޭސްފަރުވާ ނިމުނު ފަހުން ވެސް އަދީބު ތަހުގީގަށް ބަޔާން ދެއްވި ކަމަށް ޝަމީމް ވިދާޅުވި އެވެ.\nއެމްއެމްޕީއާރުސީގެ ޚިޔާނާތާއި ރިޔާސީ ލޯންޗުކޮޅުގައި އެއްޗެއް ގޮއްވާލި މައްސަލައިގެ އިތުރުން ފިސްތޯލައެއް ގެންގުޅުނު ކަމަށް ބުނާ މައްސަލާގައި 33 އަހަރަށް އަދީބު ޖަލަށް ލާން ކްރިމިނަލް ކޯޓުން ކުރިން ހުކުމްކުރި އެވެ. އެކަމަކު އެ ހުކުމްތައް ފަހުން ހައި ކޯޓާއި ސުޕްރީމް ކޯޓުން އޮތީ ބާތިލްކޮށްފަ އެވެ.\nއެމްއެމްޕީއާރުސީގެ ބޮޑު ހިޔާނާތާ ގުޅިގެން މިހާރު ޖަލުގައި ހުންނެވީ ޔާމީން އެކަންޏެވެ. އެމައްސަލައިގެ ބޮޑެތި ތުހުމަތުތަކެއް ކުރެވޭ އަދީބު މިއަދު މިނިވަންވިއިރު އޭރު އެ ކުންފުނީގެ މެނޭޖިން ޑިރެކްޓަރަކަށް ހުންނެވި އަބްދުﷲ ޒިޔަތު ވެސް ހުރީ ގޭ ބަންދުގަ އެވެ. ޔާމީންގެ މައްޗަށް މަނީލޯންޑްރިންގެ ކުށްސާބިތު ކުރަން ދައުލަތުގެ ފަރާތުން ހެކީގެ ގޮތުގައި އަދީބާއި ޒިޔަތު ހުށަހެޅި އެވެ. އެ ދެ ބޭފުޅުން ވަނީ ކޯޓުގައި ޔާމީންގެ އެންގުމަށް ހިޔާނާތްތެރިވި ކަމަށް އެއްބަސްވެފަ އެވެ.\nފުލުހުން ޕްރޮސެކިއުޓާ ޖެނެރަލް ކްރިމިނަލް ކޯޓް ކޮރަޕްޝަން އަހުމަދު އަދީބު ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން\n11 ކޮމެންޓް, 76 ރިއެކްޝަންސް\nއަދީބު ފުރަން އެޔާޕޯޓައް ގެންގޮސް ދޭނީ މަޖުލީހުގެ ރައިސްގެ ކަރުކޮޅުގަ. ބަލައްޗެ؟\nއަދީބު ވެސް ދޫކޮށްލަށްވީ ޔާމީން ވެސް ދޫކޮށްލަށްވީ ތިބުނާ ލާރިއެއްގަ ނުޖެހޭ ސިޔާސީ އެކަކުވެސް މިފަސްގަޑަކު ނެތް.\nއޭނަ އަށް ދަތުރުފަތުރުކުރުމުގެ މިނިވަންކަން ލިބިގެންވޭ ގާނޫނު އަސާސީ ބުނާ ގޮތުން.\nޖަލު ހުކުމް އިއްވަދީ!\nތިޔައީ ސްޓަންޓެއް. ރައްޔިތުން ކެކެންފެށީމަ މަތިޖަހަން ގަންނަ ގަނޑު.\nފުރުން މަނަލަސް އޭނާއަށް ހާދަބޮޑު މިނިވަންކަމެކޭ އެލިބުނީ. މީތޯ އެޖެންޑާ-19ގެ އިންސާފަކީ!\nކޯޓަށް މަނާކުރެވިދާނެތަ މިނިވަނެ ދަތުރުފަތުރުކުރުން...ކޮއްމެ ރައްޔިތަކަށްވެސް ލިބިގެންވޭ ދަތުރުފަތުރުކުމުގެ ހައްގު..އަދީބުގެ މައްސަލަ އިސްތިއުނާފަށް ހުށަ ހަޅާއިފިތަ...މައްސަލައެއް ހުށަނާޅާ ކުށެނެތް މިނިވަނެއްގެ އަސާސީ ހައްގުތައް ހަނިކުރެވިދާނެތަ...ޕޖއަށް ވަގުތުވީމަ ޕޖއަށް ފެނިވަޑައިގަތީމަ އިސްތިއުނާފުކުރަންދެން އަދީބުއަށް ނުފުރޭގޮތް ހެދުން ރަގަޅުތައް...\nތިއީ ހަމަ ޑްރާމެއް. ގައުމުދެކެ ލޯބިވާ އެކަކުވެސް ނެތް.\nކަލޭ އެކަނި ގައުމުދެކެ ލޯބިވަނީ!\nމި ގާޒީއަށް އަދީބު ދެއްކީ ކިހާ ވަރެއްކަން ހޯދަންޖެހޭ!\nތިޔައީ ކޮންމެވެސް މިއުޒިކު ގުރޫޕެއްގަ އުޅެނިކޮށް ޔާމީނުގެ ބާރުގައި ގާޒީއެކޭ ކިޔައިން ޔާމީނުގެ ޕަޕެޓް ޖޭއެސްސީ އިން ގެނެސްސަ އިން މީހެއް. އެމްއެމްޕީއާރުސީގެ ނަފާ ނުލިބޭ ކަމެއްވެސް ނޭގެ. ޢުޅެނީ ވަރަށް ރުފިޔާ ހުރެގެން.


Rilwan gellunu massala furihama ah thahugeegu kuran america in govaalaifi | Mihaaru\nޚަބަރު / އަހުމަދު ރިލުވާން\nރިލްވާން ގެއްލުުނު މައްސަލަ ފުރިހަމައަށް ތަހުގީގުކުރަން އެމެރިކާއިން ގޮވާލައިފި\n08 އޯގަސްޓް 2016 - 21:42\nމިނިވަން ނޫހުގެ ކުރީގެ ނޫސްވެރިޔާ އަހުމަދު ރިލްވާން ގެއްލުނު މައްސަލަ ފުރިހަމައަށް ތަހުގީގުކުރަން ޖެހޭ ކަމަށް އެމެރިކާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު އަތުލް ކެޝަޕް ގޮވާލައްވައިފި އެވެ.\nސްރީލަންކާގައި ހުންނަވާ ސަފީރު ވިދާޅުވީ ރިލްވާން ގެއްލުނުތާ ދެ އަހަރު ފާއިތުވެއްޖެ ކަމަށާއި އެ މައްސަލަ ފުރިހަމައަށް ތަހުގީގުކުރަން ޖެހޭ ކަމަށެވެ. އަދި މިނިވަން ނޫސްވެރިކަމަށް ޖާގަ ދޭން ޖެހޭ ކަމަށް ވެސް އޭނާ ވިދާޅުވެފައިވެ އެވެ.\n2 yrs after Ahmed Rilwan disappeared, there needs to beacredible investigation & space for independent journalism pic.twitter.com/Ti3VTNLOiP\n— Amb Atul Keshap (@USAmbKeshap) August 8, 2016\nމަރުގެ އިންޒާރުތަކަކަށް ފަހު، މިނިވަން ނޫހުގެ ނޫސްވެރިޔާ "ގެއްލުނީ" ހުޅުމާލޭގައި އޭނާ ދިރިއުޅޭ އެޕާޓްމެންޓުންނެވެ. ރާއްޖޭގައި މިހާތަނަށް ހިންގި އެފަދަ އެންމެ ނުރައްކާތެރި ހާދިސާ އަށް މިއަދު ދެ އަހަރު ފުރުނުއިރު ވެސް އެ މައްސަލަ ކޮޅެއްގައި ނުޖެހެ އެވެ. ރިލްވާނަށް ވީ ގޮތެއް، އަދި އޭނާ ވަގަށް ނެގި ކަމަށް ތުހުމަތު ކުރެވޭއިރު އެކަން ކުރީ ކޮން ބަޔަކު ކީއްވެ ކަމެއް، ދުނިޔޭގައި ހުރި ކަމެއް ވެސް މިހާތަނަށް ހޯދިފައެއް ނުވެ އެވެ. މިއީ، ހައްތާ ވެސް ފުނިޖެހިފައި ހުރި ސުވާލުތަކެވެ.\nމި މައްސަލައާ ގުޅިގެން ފުލުހުން މި އަހަރުގެ ކުރީކޮޅު ބުނެފައި ވަނީ ރިލްވާން ގެއްލުމުގެ ކުރިން ބަޔަކު އޭނާއަށް ފާރަލި ކަމަށެވެ. އަދި އޭނައަށް ބަޔަކު ފާރަލަމުންދިޔަ ވީޑިއޯއެއް ފުލުހުން އާއްމުކޮށްފައިވެ އެވެ.\nނޫސްވެރިކަން ނޫސްވެރިން މިނިވަން ނިއުސް އަހުމަދު ރިލުވާން\n19 ކޮމެންޓް, 74 ރިއެކްޝަންސް\nއެމެރިކާ އަކައް ނުފެނޭތަ އިޒުރޭލް އިން ދުވާލަކު10 މީހުން ފަލަސް ތީނުން ވަގައްނަގާ\nކޮބާތޯ އިހައްދުވަހު އިރާންގަ ދަންޖައްސާ މަރާލެވުނު ނިއުކުލިއަރސައިންޓިސްޓް.އޭ ނަގެ މައްސަލަ ބަލަން އުޅެބަލަ.. ތި އެމެރިކާގެ ސީ.އައި.އޭ އިން އޭނަ ވަގައްނަގައިގެން ގެންގޮސް އޭނައަތުން އިރާންގެ ނިއުކުލިއަރ މައުލޫމާތު ހޯދުމަށް ފަހު. އޭނަ ދޫކޮއްލުމުން އިރާން އިން ބެލީ އޭނަޔަކީ ގައުމަށް ގައްދާރުވި މީހެއްކަމަށް.. އެއްމެ ފަހުން އޭނަ ދަންޖައްސާ މަރާލެވުނީ.. ދުނިޔޭގަ މިފަދަ މީހުން ވަގައްނެގުމުގެ ޖަރީމާ ހިންގުމުގެ އެއްމެ ކުރީގަ އުޅެނީ އިޒްރޭލުގެ މޮސާޑު އާއި އެމެރިކާގެ ސީ.އައި.އޭ.\nއެމެރިކާމީހުން އަފްޣާނިސްތާނާ އިރާގާ އޮޅިގެން ބަޑިޖަހާ މަރާ ކަޅުމީހުންނާ މޮޔައިންކަމަށް ހެދިގެން މީހުން މަރާ މީހުންގެ މައްސަލަތައް ތަހުގީގުކުރަން އަމިއްލަ ގައުމަށް ގޮވާލާފަ އެހެން ކަންކަމާ އުޅެންވީނު. މީހުން ގެއްލުވާލުމުގައިވެސް އެންމެ ކުރީގަ އުޅޭ ގައުމަކީ އެމރެިކާ. އެންމެ ގިނައިން މުސްލިމުންގެ ގައުމުތަކަށް ނުހައްގުން އަރައިގަންނަ ގައުމަކީވެސް އެމެރިކާ. އެކަންތައްތައް ތަހުގީގު ކުރުމަށް އެމެރިކާ ސަފީރަށް ގޮވާލަން.\nމި ތިބަގަމާރުން ނަށް ބަޔަކު އެއްޗެކޭ ބުނެފިޔާ ހީ ވަނީ ލޮލަށް މިރުސް އަޅައިގެން އުޅޭ ބައެއް ހެން\nކެނެޑީގެ މައްސަލަ ތަހުގީގު ކޮށްފިންތަ؟\nއެމެރިކާއިން އަފްގާނިސްތާނުގައި މަރާފައިވާ މީހުންގެ މައްސަލަ ފުރަތަމަ ބަލަބަ އަދި އެކިގޮތްގޮތުން ގެއްލުވާލާފައިވާ މީހުންގެ މައްސަލަވެސް ބަލަބަ\nތީ މުޅިން ތަފާތު ދެކަމެއް ދޯ. ރިލްވާން ގެއްލުނު މައްސަލަ ބަލަން ގޮވާލާއިރަށް ސަރުކާރާއި މިސަރުކާރަށް ތާއިދުކުރާ މީހުން އެހޭ ހާސްވާން އެޖެހޭ ސަބަބަކީ ކޮބާބާ؟ ރިލްވާން އަކީ ދިވެހި ރައްޔިތެއް، ބައެއްގެ ދަރިއެއް، ކޮއްކޮއެއް، ބޭބެއެއް....ދެ އޭނައަށް ވީގޮތް ބެލުމުން ކާކަށް ކޯއްޗެއްބައި މިގެއްލެނީ، އަދި އެކަމަށް ހުރަސް އަޅަންވީ ކީއްވެގެންބާ؟ މިހުންނަނީ ބޮޑެތި ސުވާލު، އެއްވެސް ސަރުކާރުވެރިއަކަށްވެސް ޖަވާބު ދޭން ނުކެރޭވަރުގެ.\nއެމެރިކާއިން އަފްގާނިސްތާނުގައި މީހުން މެރުމަކީ ރާއްޖޭގައި މީހުން ވަގަށް ނަގަންޖެހޭ ސަބަބެއް ނޫން\nފަލަސްތީނު އަދި އިރާގުގެ ކުށެއްނެތް އެތަށް ބަޔަކު މަރާ ޗިސްޗިސްކޮށްފަ މީ ކޮންބައެއްތޯ...\nސައްދާމް ހުސޭންގެ މައްސަލައާއި އިރާގަށް އެމެރިކާ އަރައިގެން ހިންގި ޤަތުލްއާމްގެ މައްސަލަ ތަހްގީގްކުރުމަށް ގޮވާލަން.\nއިރާގުގައި ފަނާކުރަނިވި ހަތިޔާރު ހުރިކަމަށް އެމެރިކާ އިން އދ ގައި ދޮގު ހަގާގެން އިރާގުގެ ރައްޔިތުން މަރާ މުޅިއިރާގު އެއޮތީ ސުންނާފަތިކޮށްލާފާ. ހުރިހާކަމެއްނިމުނީމާބުނީ އިރާގުގާ އެފަދަ ހަތިޔާރެއްނެތްކަމަށް އެހެންކަމުން މިމައްސަލަ ފުރިހަމައަށް ތަހުގީގު ކޮށް އެމެރިކާއަށް ހައްގު އަދަބު ދިނުމަށް އދ ގެ ސެކެއްޓެރީ ޖެނެރަލަށް ދިވެހި ރައްޔިތެއްގެ ފަރާތުން ގޮވާލަން. މިމައްސަލަ އދ އަށް ހުށަހަޅާދިނުމަށް އަތުލް ކެޝަފަށްވެސް އިލްތިމާސްކުރަން.\nއެމެރިކާގެ ކުރީގެ ރައީސް ޖޯން ކެނެޑީ އަވަހާރަކޮށްލުމުގެ ހާދިސާ ތަޙްޤީޤުކުރަން އަހަރެމެން ގޮވާލީމާ އޮންނާނީ ވަށައިޖެހިފައި. އަދިވެސް އެކަމުގެ އަޑީގައި ތިބި ބައެއް ނޭނގޭ. ހާދިސާ ހިނގިފަހުން މިހާރު 53 އަހަރުވެއްޖެ.


Ali Abbas Zafar, 'Mr India' ge trilogy eh hadhanee\nއައްބާސް ޒަފަރް "މިސްޓަ އިންޑިއާ" ޓްރިލޮޖީ ހަދަނީ\n"ޓައިގާ ޒިންދާ ހޭ" ޑައިރެކްޓްކުރި އަލީ އައްބާސް ޒަފަރަށް "މިސްޓަ އިންޑިއާ" ގެ ޓްރިލޮޖީގެ ނުވަތަ މި ސީރީޒްގެ ތިން ފިލްމެއް ލިޔެ، ޑައިރެކްޓްކުރުމުގެ ފުރުސަތު ލިބިއްޖެ އެވެ.\nޒީ ސްޓޫޑިއޯޒް އިން ޕްރޮޑިއުސްކުރާ މި ފިލްމަކީ 1987 ގައި ނުކުތް އަނިލް ކަޕޫރާއި ޝްރީދޭވީގެ ބްލޮކްބަސްޓާ ފިލްމު "މިސްޓަ އިންޑިއާ"ގެ ސްޕިން-އޯފް އެއް ކަމަށް މީޑިއާ ރިޕޯޓްތައް ބުނެ އެވެ. މާނައަކީ މިހާރު އުފައްދާ ފިލްމުތައް ބިނާ ކުރާނީ ކުރީގެ ފިލްމާ ގުޅުވައިގެންނެވެ.\nމި ޕްރޮޖެކްޓް އަދި އޮތީ ސްކްރިޕްޓް ލިޔުމުގެ ސްޓޭޖްގަ އެވެ. ފިލްމަށް ތަރިން ހަމަޖައްސާނީ ފުރަތަމަ ޑްރާފްޓް ނިމުމުންނެވެ.\nމި އުފާވެރި ޚަބަރު ޝެއާ ކުރަމުން އަލީ އައްބާސް ޒަފަރް ކުރި ޓުވީޓްގައި ބުނެފައި ވަނީ ޒީ-ސްޓޫޑިއޯ އާ ބައިވެރި ވެގެން "މިސްޓަ އިންޑިއާ" ފަދަ މޮޅު ފިލްމެއްގެ ޓްރިލޮޖީއެއް އުފެއްދުމުގެ ފުރުސަތު ލިބުމަކީ ވަރަށް އުފާކުރާ ކަމެއް ކަމަށެވެ. އަދި އެންމެން ވެސް އެ ފިލްމަކާއި އެއް ފިލްމުގެ ކެރެކްޓާތަކެއް އިންތިހާއަށް ލޯބިވީ ފިލްމެއްގެ ސްޕިން-އޯފް އެއް އުފެއްދުމުގެ މަސައްކަތަކީ ހީވެސް ނުކުރާ ވަރުގެ ބޮޑު ޒިންމާއެއް ކަމަށް ވެސް ޑައިރެކްޓަރު ބުނެފައި ވެއެވެ.\nމިވަގުތު ސްކްރިޕްޓް ލިޔުމުގެ މަސައްކަތް ކުރިޔަށް ގެންދާ ކަމަށާއި އެއްވެސް އެކްޓަރަކަށް ފިލްމުގައި ބައިވެރިވުމުގެ ދައުވަތު އަދި ނުދޭ ކަމަށް ވެސް ޑައިރެކްޓަރު ބުނެފައި ވެއެވެ.\n"ސްކްރިޕްޓް ނިންމާލެވުނީމަ ތަރިން ހޯދުމުގެ މަސައްކަތް ފަށާނީ،" ޒަފަރް ބުނެފައި ވެއެވެ.\nޒަފަރް މި ވަގުތު މަސައްކަތްކުރަނީ ޑިޖިޓަލްކޮށް އޭނާ އުފައްދާ ފުރަތަމަ ފިލްމު ނިންމުމަށެވެ. މިއީ ސައިފް އަލީ ޚާން ލީޑް ރޯލު ކުޅޭ ފިލްމެކެވެ. މިއީ ދި އެމެޒޯން ޕްރައިމް ވީޑިއޯ ސީރީޒް ޕޮލިޓިކަލް ތުރިލާ އެކެވެ. ސައިފްގެ އިތުރުން ސުނިލް ގްރޯވަރު، ގޯހަރް ޚާން، އަމީރާ ދަސްތޫރު އަދި މުހައްމަދު ޒީޝާން އައްޔޫބް މި ފިލްމުގައި ބައިވެރިވެ އެވެ.\nއެއްލާލި 70 އަހަރުގެ މަންމައަކަށް ސޯނޫ ސޫދުގެ އެހީ\nހަ އެކްޓަރުން ޒޯޔާގެ "ލަކް ބައި ޗާންސް"އަށް ނޫނެކޭ ބުނި


Hiyaa Flat Thakuge Dhaaimee List Gai Teacharun Ge Category In Bodu Badhaleh Fennaane - Committee - Vaguthu\nހިޔާ ފްލެޓްތަކުގެ ދާއިމީ ލިސްޓްގައި ޓީޗަރުންގެ ކެޓަގަރީން ބޮޑު ބަދަލެއް ފެންނާނެ - ކޮމެޓީ\nހިޔާ ފްލެޓުތަކުގެ ލިސްޓުތަކުގެ ތެރެއިން އެންމެ ބޮޑު ބަދަލެއް ފެނިގެންދާނީ ޓީޗަރުންގެ ފްލެޓުތަކުގެ ކެޓަގަރީންކަމަށް ފްލެޓުތައް އަލުން ބަހާލުމުގެ މަސައްކަތް ކުރުމަށް ރައީސުލްޖުމްހޫރިއްޔާ އުފައްދަވާފައި އޮންނަ ކޮމިޓީން ވިދާޅުވެއްޖެއެވެ.\nދައުލަތުގެ މީޑިއާ "ޕީއެސްއެމް" އަށް މަޢުލޫމާތު ދެއްވަމުން ފްލެޓް ކޮމިޓީގެ މެމްބަރު ޠާހާ މުޙައްމަދު ވިދާޅުވީ ޓީޗަރުންގެ ކެޓަގަރީތަކުގައި ފްލްޓު ދޫކުރުމަށް ކުރިން އެކުލަވާލާފައިވާ އުސޫލުގެ ސަބަބުން ޙައްގުވާ ފަރާތްތަކަށް ފްލެޓު ލިބޭނެ މަގު ވަރަށް ބޮޑަށް ހަނިވެފައިވާކަމަށެވެ.\nއުސޫލުގައި ކުރިން އޮތް ގޮތުން މާލޭގައި އެތައް އަހަރުތަކެއް ވަންދެން ކިޔަވައިދިނުމުގައި ޙަރަކާތްތެރިވަމުންދާ ޓީޗަރުންނާއި އެއަށްވުރެ މަދު ދުވަސް އެކަމުގައި ހޭދަކޮށްފައިވާ ޓީޗަރުންގެ މެދުގައިވެސް ޕޮއިންޓު އެއްވަރަކަށް ހުރިކަން ކޮމިޓީން ވަނީ ފާހަގަކޮށްފައި ކަމަށް އޭނާ ވިދާޅުވިއެވެ. އެހެންނަމަވެސް މިކަން އެންމެ އިންސާފުވެރިކޮށް ކުރުމަށް ޓީޗަރުން ކިޔަވައިދިނުމުގައި ހޭދަކުރި މުއްދަތަށް ބެލިގެން ޕޮއިންޓު ދިނުމަށް ބަދަލެއް ގެނެވިފައިވާކަމަށް އޭނާ ވިދާޅުވިއެވެ.\nޠާހާ އެހެން ވިދާޅުވި ނަމަވެސް ކުރީ ސަރުކާރުގައި ވަނީ ޓީޗަރުންގެ ކެޓަގަރީން ފްލެޓަށް ކުރިމަތިލި ހރިހާ ޓީޗަރުންނަށް ފްލެޓް ދީފައެވެ. އެހެންކަމުން ޕޮއިންޓް ލިބުމުގައި ތަފާތެއް ހުރިނަމަވެސް ފްލެޓަށް ކުރިމަތިލީ ހުރިހާ އެންމެންނަށް ފްލެޓް ލިބުމުން ޓީޗަރުންގެ ކެޓަގަރީން ފްލެޓް ނުލިބޭ އެއްވެސް ޓީޗަރަކު ނެތެވެ.\n"ކުރީ ސަރުކާރުން ނިންމާފައި އޮތީ ކުރިމަތިލީހާ ޓީޗަރުންނަށް ފްލެޓު ދޭން. އެހެންވީމަ އެގޮތަށް ބެލިފައެއް ނެތް. މިހާރު އެލޮކޭޝަނަށް ކޮންމެވެސް ވަރެއްގެ ބަދަލެއް ގެނެވިފަމިވަނީ. މިހާރު އަޅުގަނޑުމެން ބަލާފަވާނެ ގްރޭޓަރ މާލެ ސަރަޙައްދުގައި ވަޒީފާ އަދާކުރި މުއްދަތު ބަލާފައި އެކަމަށް އިންނާނެ ބަދަލެއް ގެނެސްފައި." ޠާހާ މުޙައްމަދު ވިދާޅުވިއެވެ.\nޕޮއިންޓު ދިނުމުގައި ކިޔަވައިގެން ހުރި ދާއިރާއާއި ކިޔަވައިދޭ ދާއިރާ އަށް ވެސް ފްލެޓް ކޮމެޓީން މިހާރު ބަލައެވެ.\n"ކިޔަވައިގެން ހުރިދާއިރާއަކުން ކިޔަވައިދިނުމުން ޕޮއިންޓް ލިބޭ އުސޫލު އިސްލާޙުކުރުމަށް އަޅުގަނޑުމެން ހަޔަރ އެޑިއުކޭޝަނާއި، އެޑިއުކޭޝަނާއި، ކޮލިފިކޭޝަން އޮތޯރިޓީއާ މަޝްވަރާކޮށް މިހާރުވާނީ ޝަރީއާއިން ލޯއިން މަތީތަޢުލީމު ޙާސިލުކުރައްވައިގެން ހުންނެވި ޓީޗަރަކު އިސްލާމް ދިވެހި އުނގަންނާއިދެއްވިޔަސް ޕޮއިންޓް ލިބޭގޮތަށް ބަދަލުކޮށްފަ." ޠާހާ މުޙައްމަދު ވިދާޅުވިއެވެ.\nކުރިން ފްލެޓަށް ފޯމުލީ 625 ޓީޗަރުން ނަށް ވަނީ ފްލެޓު ދީފައިއެވެ. މިސަރުކާރުން ވަނީ އޭގެތެރެއިން 102 ފްލެޓް ނަގަައި ޓީޗަރުންނަށް ކަނޑައެޅި ފްލެޓުގެ އަދަދު 523 އަށް މަދުކޮށްފައިއެވެ.\nފްލެޓްތައް މިހާރު ބަހަމުންދާ ގޮތުން އެތައް ހައްޤުވެރިންނެއްގެ އަތުން ފްލެޓްތައް އަތުލާތީ އާއްމުންގެ ޖަމިއްޔާ އިން ބުނީ 102 ޓީޗަރުންގެ ފްލެޓު ގެއްލުނީ ސަރުކާރުގެ ނިންމުމަކުންކަމަށާއި އެ ފަރާތްތަކަށް ފްލެޓް ހައްގު ނުވާތީ ނޫންކަމަށެވެ. "ފްލެޓް ގެއްލުނީ ފަރާތްތަކަށް ނުހައްގުން ފްލެޓް ދީފައިވާތީއެއް ވެސް ނޫން. އެއީ ސަރުކާރުގެ ސިޔާސީ ނިންމުމަކާއި ހެދި. ވީމާ ޓީޗަރުންނަށް ކަމެއް ކޮށްދޭނަމަ އެ 625 ފްލެޓު އަނބުރާ ޓީޗަރުންނަށްދީ." އާއްމުންގެ ޖަމިއްޔާ އިން ބުންޏެވެ.\nފްލެޓްތައް އަލުން ބަހަމުން ގެންދާ ގޮތާއިމެދު ގިނަ ބަޔަކު ކަންބޮޑުވުންތައް ފާޅުކުރަމުން ގެންދިޔަ ނަމަވެސް އާއްމުންގެ ބޮޑެތި ކަންބޮޑުވުންތަކަށް އަދި އެއްވެސް ހައްލެއް ނުލިބެއެވެ.\nޖެނުއަރީ 20, 2021 09:20\nކަލޭމެންނަށް އެންމެ މަޞްލަޙަތުހުރި ރަގަޅުގޮތަކަށް ވީހީ ޔާމީންގެ ހިޔާ ފްލެޓްތަކުގެޙައްޤުވެރިންގެގޮތުގައި ޔާމީންގެ ސަރުކާރުން ކަނޑައަޅާފަހުރި ފަރާތްތަކަށް ފްލެޓްތައްދީފަ ކަލޭމެން އަޅަންބުނެ ވަޢުދު ތަކުރާރުކުރި 20000 ފްލެޓް އަޅާފަ މުންޖޭ ކިޔުމެވެ. މީގެކުރިން ޔާމީން އެޅި 700 ފްލެޓްވެސް ޔާމީންގެ ސަރުކާރުން ކަނޑައެޅި އުޞޫލުން އެހުރީ ދީ ނިމިފައެވެ. އެ ހުރިހާ ތަނެއްގައި އެތިބަ މީހުން އުފަލުގައި ދިރިއުޅެނީއެވެ. ކަލޭމެން އޭރު ނުކިޔަމުއެވެ.\nޖެނުއަރީ 20, 2021 09:21\n(ޠާހާ މުޙައްމަދު ވިދާޅުވީ ޓީޗަރުންގެ ކެޓަގަރީތަކުގައި ފްލްޓު ދޫކުރުމަށް ކުރިން އެކުލަވާލާފައިވާ އުސޫލުގެ ސަބަބުން ޙައްގުވާ ފަރާތްތަކަށް ފްލެޓު ލިބޭނެ މަގު ވަރަށް ބޮޑަށް ހަނިވެފައިވާކަމަށެވެ.) ބަލަގަ ކުރިމަތިލި އެންމެނަށް ލިބުނު އެއްޗަކުން ދެން ކޯޗެއްތަ މި ހަނިވެގެން އުޅެނީ؟ ރޯމާދުވާލު އޮޅުވާލުން\nޖެނުއަރީ 20, 2021 09:23\nހާސްރުތައް ދަމާނޭކަމެއްނެތެވެ. ތިޔަ ވެރިކަން ވެއްޓުމާއެކު ކުރިން އޮތް ލިސްޓްތކުގައިވާގޮތަށް ފްލެޓްތައް ދެވޭނެއެވެ. އަޞްލު ޙާޖަތްތެރިން ބޭރުކޮށް މި ވެރިކަމުގައި އުޞޫލުންބޭރުން އެތަނަށްވައްދާފަތިބި އެންމެން ނެރެ ބޭރުކޮށްލެވޭނެއެވެ. އެދުވަހުން ރ އިން ކިތަންމެވަރަކަށް ފެލުނަސް އަޑުއަހާނޭ ކަންފަތެއް ނުހުންނާނޭކަން ދަންނަންވާނެއެވެ.\nޖެނުއަރީ 20, 2021 10:01\nސުވާލަކީ ޓީޗަރުންގެ ކެޓަގަރީން ކުރިމަތިލީ އެއްމެންނަ ފްލެޓްލިބޭނެކަން އޭރުގެ ސަރުކާރުން ލިޔުންނުދޭތަ...ކަލޭމެން ހައްގުކަމަށް ނިންމާ އެއްވެސްކަމެ ނު ހައްގުންނޫނީ ނިމިފަނޯވޭ...،. ކަލޭމެންގެ ހައްގަކީ ނު ހައްގު...މިފަސްއަ ހަރު ކަލޭމެން ނިންމާލާނީ ހައްގުކަށަވަރު ނުކުރެވިތިބެ...ވެރިކަން ނުލިބޭއިރު ގޮވަމުންދިޔައީ ކުރީސަރުކާރުންދޫކުރި ޗައިނާޓައުންގަ ހުރި ފްލެޓްތަ އަތުލާނަމޭ އެއީވެސް ނު ހައްގުން ދޫކޮއްފަ ހުރި ފްލެޓްތަކެކޭ..ކި ހިނެތްމި ހާރު އެތަންތަނުގެ ހައްގުކަށަވަރު ކުރެވިއްޖެތަ.. ފްލެޓްތަ ނު ހައްގުން ބަ ހާކަމަށް އެއްމެވަރުގަދަޔަށް އަޑުއެރުވި ނޫސްވެރިޔާ ފަޒީނާކޮބާ މި ހާރު ހައްޕުކިޔައިގެން އެ ހުންނަ މިސަރުކާރުން ހައްގަށްބަ ހާތީތަ...މިވަރުގެ މީ ހުން މިތިބެނީ ނޫސްވެރިންނަވެސް..\nޖެނުއަރީ 20, 2021 11:59\nމި ތަންދޮރު ނުދަންނަ ސަރުކާރަށް އެންމެ ފްލެޓްގަނޑެއްވެސް ނޭޅޭނެތީ ފްލެޓް ލިޔުން ލިބިފަ ތިބި މީހުންގެ ހައްޤު ފޭރިގަނެފަ ޕާޓީ ކުދިންކޮޅަށް ބަހާލަނީ .\nޖެނުއަރީ 20, 2021 12:00\nޓީޗަރަކައް ވީތީ ފްލެޓް ދޭކަށެއް ނުޖެހޭނެ .ތިފްލެޓްތައް ބިން ހިއްކާފާ ބުނީ މާލޭ ރައްޔިތުނގެ ގޯތި ގެދޮރުގެ ދަތިކަން ފިލުވަ ދޭނެ ވާހަކަ . ދެން ފުރަތަމަ ދީ ގޯތީގެ ދަތިކަން ހުރި ފަރާތް ތަކަށް އެއި ޓ އަކަށްވިޔަސް ޑީ އަކައްވިޔަސް .\nޖެނުއަރީ 20, 2021 13:00\nމާލެ ރައްޔިތު މީހަާ އަށް ތިތަން ދިނީމަ ތިމާ މީޙަާ މަގުމަތީ ހުރެފަވެސް ތިތަން ދޭނީ ކުއްޔަށް. ކުއްޔާ ހެދި މޮޔަވެ ފަ ތިބޭބާއެއް އެއީ .\nނިކަމެތި ރަށްރަށު މީހުންނަށް ރަށުން ކިޔެވެން ނެތިގެން ވަޒީފާ ނެތިގެން ސިއްހީ ހިދުމަޔް ނުލިބިގެން މިތަނަށް އަންނަން މަޖްބޫރު ވަނީ.\nކުރިން ރާއްޖެތެރެ ކުދިން ކިޔަވާދޭނަމޭ ކިޔާފަ މާލެ މީހުން އަޅުން ހެންވެސް ގެންގުޅުނު .\nމިހާރު މީހުން ހޭލުން ތެރިވެ ދަރިމް ގޮވައިގެން އަންނަނީ ކިޔަވާދޭން .\nމައުމޫން މުޅި ސިޔާސަތު ބިނާކުރީ ރަށްރަށު މީހުން ނިކަމެތި ކުރަން .\nޢެގޭގަވެސް ރަށްފުށު ކުދިން ލަށްވާ ނޯކިރީ ކުރުވި ކަމަށް ވަނީ .


BREAKING | Covid-19: France In Ithuru 635 Meehaku Maruvehje - Vaguthu\nކޮވިޑް-19: ފްރާންސުން އިތުރު 635 މީހަކު މަރުވެއްޖެ\nނުރައްކާތެރި ކޮވިޑް-19 ޖެހިގެން ފްރާންސުން އިތުރު 635 މީހަކު މަރުވެއްޖެއެވެ.\nކޮވިޑް-19 އަށް ފައްސިވެގެން ފްރާންސުގައި ފަރުވާދެމުން ދިޔަ މީހުންގެ ތެރެއިން މިއަދު ވެސް އިތުރު 635 މީހަކު މަރުވުމުން، އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 13832 އަށް އަރާފައެވެ. އެޤައުމަކީ މިހާތަނަށް މި ބަލީގައި ދުނިޔެއިން ހަތަރު ވަނައަށް އެންމެ ގިނަ ބަޔަކު މަރުވި ޤައުމެވެ.\nމިއަދު ވެސް ފްރާންސުން ގިނަ ބަޔަކު ކޮވިޑް-19 ޖެހިގެން މަރުވެފައި ވާއިރު، އޭޤައުމުން ފާއިތުވެދިޔަ 24 ގަޑިއިރު ތެރޭގައި ވައިރަސް އަށް ފައްސިވެފައި ވަނީ 4785 މީހެކެވެ. މިއާއެކު މިހާރު އެޤައުމުން މި ވައިރަސް ޖެހުނު މީހުންގެ ޖުމްލަ އަދަދު ވަނީ 129654 އަށް އަރާފައެވެ. ދުނިޔެއިން ކޮވިޑް-19 ފެނުނު ޤައުމުތަކުގެ ތެރެއިން ހަތަރުވަނައަށް އެންމެ ގިނަ ބަޔަކު މި ވައިރަސް އަށް ފައްސިވި ޤައުމަކީވެސް ފްރާންސް އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމި އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ފްރާންސްގައި ކޮވިޑް-19 ޖެހިގެން ފަރުވާދިން މީހުންގެ ތެރެއިން މިހާތަނަށް 26391 މީހަކު ވަނީ ބަލިން ރަނގަޅުވެފައެވެ. އަދި 6883 މީހަކަށް ފަރުވާދެމުން ދަނީ ސީރިއަސް ހާލުގައެވެ.\nފާއިތުވެދިޔަ ދުވަސްތަކުގައި ފްރާންސް އަކީ ދުނިޔެއިން ކޮވިޑް-19 ފެނުނު ޤައުމުތަކުގެ ތެރެއިން ވައިރަސްގެ ނުރައްކާ އެންމެ ބޮޑުވެފައިވާ ޤައުމުތަކުގެ ތެރޭގައި ހިމެނުނު ޤައުމެކެވެ. ނަމަވެސް އިއްޔެ އާއި އަޅާބަލާއިރު، ފާއިތުވެދިޔަ 24 ގަޑިއިރު ތެރޭ އެޤައުމުން ބައްޔަށް ފައްސިވެ، މި ބަލީގައި މަރުވި މީހުންގެ އަދަދު ވަނީ ވަރަށް ބޮޑަށް މަދުވެފައެވެ.\nއިއްޔެ އެކަނިވެސް ފްރާންސުން 7120 މީހަކު ކޮވިޑް-19 އަށް ފައްސިވެ، 987 މީހަކު މަރުވެފައި ވެއެވެ.